REPORT| Aamal: Kuda Iru Thauleemee Dhaairaa Ah Hiy Jehi, Mihaaru Emme Uhuga! - Vaguthu\n2 ދުވަސް ކުރިން ( ޖޫން 1, 2021 )\nތައުލީމީ ދާއިރާ އަށް އަގު ނުކުރެވޭ ވަރުގެ ހިދުމަތްތަކެއް ކުރެއްވި ޑރ. އާމާލް އަލީ އެންމެ ފުރަތަމަ ފެއްޓެވީ ދަރިވަރުންނަށް ޓިއުޝަން ދެއްވުމުގެ މަސައްކަތެވެ. އެ މަސައްކަތުގެ ތެރޭގައި އުޅުއްވުމަށް ފަހު، ޓީޗަރަކަށް ވެވަޑައިގަތެވެ. އޭގެ ފަހުގައި ޕްރިންސިޕަލްއެއްގެ ގޮތުގައި ވެސް ހިދުމަތް ކުރެއްވިއެވެ. ހިތްވަރާއި ޖޯޝުގައި ކުރެއްވި މަސައްކަތުގެ ސަބަބުން އާމާލް ވަނީ ތައުލީމީ ދާއިރާގެ އެންމެ މަތީ ހަރުފަތް ގިރާ ކުރައްވައިފައެވެ.\nކުރީގެ ރައީސް މުހައްމަދު ވަހީދުގެ ވެރިކަމުގައި ޖެންޑާ މިނިސްޓަރުކަން ކުރެއްވި އަދި ތައުލީމީ ދާއިރާގައި ފާހަގަކޮށްލެވޭ އާމާލް ތައުލީމީ ދާއިރާ އަށް ޝައުގުވެރިކަން އުފެދުނީ އުމުރުން އެންމެ 14 އަހަރުއެވެ. އޭރު އާމާލް ކިޔަވަމުން ގެންދެވީ އަމީނިއްޔާ ސްކޫލްގެ ގްރޭޑް 8 ގައެވެ. އެ އުމުރުގައި ޓިއުޝަން ދިނުމުގެ މަސައްކަތް ފެއްޓެވިއެވެ. އުނގަންނަވައި ދެއްވުމުގެ ހުރި ޝައުގުވެރިކަމެއްގެ ބޮޑުކަމުން ދެ ކުއްޖެއް ގެއަށް ގެނެސްގެން ޓިއުޝަން ނަގައި ދެއްވިއެވެ. އެއަށްފަހު ތަންކޮޅެއް ގިނަ ކުދިންނާއެކު ގ. އާންމުލީގޭގައި ކުރިޔަށް ގެންދިޔަ ޓިއުޝަން ސެންޓަރަށް ވަޑައިގެން އިނގިރޭސި މާއްދާ ކިޔަވައި ދެއްވިއެވެ. އާމާލް ވިދާޅުވީ ގިނަ ކުދިންތަކަކަށް ކިޔަވައި ދޭން ޖެހުމުން ވެސް އެއްވެސް ވަރަކަށް ޖެހިލުން ނުވި ކަމަށެވެ. އަދި ކުރާހިތްވާ ކަމަކަށް ވުމުން ވަރަށް އެކަމާ ގަޔާވެގެން، އެ މަސައްކަތް ކުރެވުނު ކަމަށް އޭނާ ވިދާޅުވިއެވެ.\nޑރ. އާމާލް "ވަގުތު" އަށް ދިން އިންޓަވިއުގެ ތެރެއިން -- ވަގުތު އިމޭޖެސް: އިބްރާހިމް ޝާބިލް\nނޮވެމްބަރު 1979 ގައި އޯލެވެލް އިމްތިހާން ހަދަން ޖެހުނު ކަމުގައިވީ ނަމަވެސް ސިލަބަސް ކަވަރު ނުކުރެވުމުގެ ސަބަބުން އާމާލްއާއެކު ކިޔަވަމުން ދިޔަ ބެޗްގެ ދަރިވަރުންނަށް އޯލެވެލް އިމްތިހާނުގައި ބައިވެރިވެވޭ ގޮތްވީ ޖެހިގެން އައި އަހަރުއެވެ. އޯލެވެލް އިމްތިހާނު ނިމުނު އިރު އާމާލް ގެންދެވީ އަމިއްނިއްޔާ ސްކޫލްގެ ޕްރައިމެރީ ގްރޭޑަކަށް ކިޔަވައި ދެމުންނެވެ. އެއީ އެ ގްރޭޑްއާ ހަވާލުވެ ހުންނެވި ޓީޗަރު ބަނޑު ބޮޑުވެ، ބަލިކޮށް އުޅުމުގެ ސަބަބުން ގިނަ ގަޑިތައް ނުނެގި ދާތީ އެވެ.\nއޯލެވެލް އިމްތިހާން ނިމުމާއެކު އެދުވަހު އެޑިއުކޭޝަން މިނިސްޓްރީން އާމާލްއާއެކު ކިޔަވަމުން ދިޔަ ފަސް ކުއްޖެއް އެ އިދާރާއަށް ހާޒިރުކޮށް، އަމީނިއްޔާ ސްކޫލްގެ އެސިސްޓެންޓް ޓީޗަރު ކަމުގެ ވަޒީފާ ދިނެވެ. އަދި އެ ހުށަހެޅުން ގަބޫލްކޮށް ދަށް ގްރޭޑްތަކުގެ ކުދިންނަށް ކިޔަވައިދެމުން ގްރޭޑް 11 ގައި ކިޔަވަމުން ގެންދެވި ކަމަށް އާމާލް ވިދާޅުވިއެވެ.. ނަމަވެސް ޒަވާޖީ ހަޔާތެއްފެށުމާއެކު ގްރޭޑް 11 އިން ވަކިވާން ޖެހުނުކަން ފާހަގަކުރެއްވިއެވެ.\nޕްރައިމަރީ ޓީޗިންގް ކޯސް ފެށެންދެން އަމީނިއްޔާ ސްކޫލްގައި ކިޔަވައިދެމުން ގެންދިޔައެވެ. އެ ކޯސް ފުރިހަމަ ކުރުމަށްފަހު އަނެއްކާވެސް އެނބުރި އަމީނިއްޔާއަށް ވަޑައިގެން އުނގަންނަވައި ދިނުމުގެ މަސައްކަތް ފެއްޓެވިއެވެ. އެހެން އުޅުއްވުމުގެ ތެރޭގައި ސެޓްފިކެޓް ފޯ އެޑިއުކޭޝަން ކިޔާ ކޯހެއް ހަދަން ސިންގަޕޫރަށް ވަޑައިގަތުމުގެ ފުރުސަތު ލިބުނެވެ. އެ ކޯސް ފުރިހަމަ ކުރެއްވުމަށް ފަހު އަނެއްކާވެސް އެނބުރި ވަޑައިގެން އަމީނިއްޔާގެ ޓީޗަރަކަށް މަސައްކަތް ކުރަން ފެއްޓެވިއެވެ.\nޓީޗަރަކުން ސުޕަވައިޒަރަކަށް މަގާމުގެ ކުރިއެރުން ކުޑަ ދުވަސްކޮޅެއްގެ ތެރޭގައި ލިބިވަޑައިގަތެވެ. އަދި އެޑިއުކޭޝަން ދާއިރާއިން ޑިގްރީއަށް ކިޔަވަން ދާން ސްކޯލާޝިޕެއް ލިބުމުން ކިޔަވާ ވިދާޅުވުމަށްފަހު އެނބުރި ވަޑައިގަތުމާ އެކު އަމީނިއްޔާ ސްކޫލްގެ އެސިސްޓެންޓް ޕްރިންސިޕަލް ކަމުގެ މަގާމް ލިބިވަޑައިގަތެވެ. އަނެއްކާވެސް ލިބުނު ފުރުސަތެއްގައި މާސްޓާސްއަށް ކިޔަވާ ވިދާޅުވާން އިނގިރޭސި ވިލާތަށް ފުރާވަޑައިގަތެވެ. މާސްޓާސް ހެއްދެވީ ސްކޫލް އިފެކްޓިވްނެސް ސްކޫލް އިމްޕްރޫޓްއިންނެވެ. މާސްޓާސް ނިންމެވުމަށް ފަހު ޕީއެޗްޑީއަށް ކިޔަވާ ވިދާޅުވާންވެސް ފެއްޓެވިއެވެ. ނަމަވެސް ކޯސް އެއްކޮށް ފުރިހަމަ ނުކޮށް އެނބުރި ރާއްޖެ ވަޑައިގެން އަމީނިއްޔާ ސްކޫލްގެ ހިންގުމާ ހަވާލުވެ ވަޑައިގެންނެވިއެވެ.\nޕްރިންސްޕަލް ކަމުގައި ހަތަރު އަހަރު ހޭދަކުރެއްވުމަށްފަހު ޕީއެޗްޑީ ނިންމެވުމަށް ފަހު އަނެއްކާވެސް އިނގިރޭސި ވިލާތަށް ވަޑައިގެންނެވިއެވެ. ދެ އަހަރާއި ބައިގެ ތެރޭގައި އެޑިއުކޭޝަން ދާއިރާއިން ޕީއެޗްޑީ ހާސިލްކުރެއްވިއެވެ.\nޑރ. ރޭޓަށް ކިޔަވައި ވިދާޅުވުމަށްފަހު އެނބުރި ރާއްޖެ ވަޑައިގެން އެޑިއުކޭޝަން މިނިސްޓްރީގެ އެކްސިކިއުޓިވް ޑިރެކްޓަރު ކަމުގެ މަގާމް އަދާ ކުރައްވަން ފެއްޓެވެވިއެވެ. އެ މަގާމުގައި ހުންނަވަނިކޮށް 2007 ވަނަ އަހަރުގެ ޖޫން މަހުގެ ފަހުކޮޅު މަޖީދިއްޔާ ސުކޫލްގެ މެނޭޖްމަންޓް ކަމުނުގޮސްގެން ބެލެނެވެރިން ޝަކުވާކުރުމުން މަޖީދިއްޔާ ސުކޫލް ހިންގުން ވަގުތީ ގޮތުން އާމާލްއާ ހަވާލު ކުރެވުނެވެ. މަޖީދިއްޔާ އާއި ހަވާލުވެގެން އަހަރެއްހާ ދުވަހު ހުރުމަށްފަހު އެޑިއުކޭޝަން މިނިސްޓްރީގެ ޕާމެނެންޓް ސެކެޓްރީ ކަމުގެ މަގާމް4އަހަރު ވަންދެން ފުރުއްވިއެވެ. އަދި ލިބުނު ފުރުސަތެއްގައި އެމެރިކާއަށް ވަޑައިގެން ހަމްފްރީ ފެލޯޝިޕް ޕްރޮގްރާމެއް ފުރިހަމަ ކުރެއްވިއެވެ. އެ ޕްރޮގްރާމް ފުރިހަމަ ކުރެއްވުމަށްފަހު އެނބުރި ރާއްޖެ ވަޑައިގެންނެވުމާއި އެކު ރައީސް ވަހީދުގެ ކެނބިނެޓުގެ ވަޒީރުކަމަށް އިސްކުރެވުނެވެ. ޖެންޑާ މިނިސްޓަރުކަން 09 ޖުލައި 2013 އިން 21 ނޮވެމްބަރ2013 އަށް ކުރެއްވިއެވެ. އާމާލް މިހާރު ގެންދަވަނީ ދިވެހި ރާއްޖޭގެ ގައުމީ ޔުނިވާސިޓީގެ އެކްސެކިއުޓިވް ލައިބްރޭރިއަންގެ މަގާމު އަދާކުރައްވަމުންނެވެ.\n"އަޅުގަނޑު ގަބޫލުކުރާ ގޮތުގައި 900 އެއްހާ ދަރިވަރުން ގެންގުޅުނު އިރު އެ ކުދިންގެ ނަތީޖާ ހިފަހައްޓާލުމަކީ ވަރަށް ބުރަކަމެއް. އަމީނިއްޔާއަކީ ރާއްޖޭގެ އެންމެ މޮޅު ދަރިވަރުން ނިކުންނަ ސްކޫލަސް ހެދުމަށްޓަކައި އަޅުގަނޑު ގިނަ މަސައްކަތްތަކެއް ކުރިން. ޔޫ ސެޓް ގެންނަމުން ދިޔަ ދަރިވަރުން ދަސްވަރުން ބާކީ ނުކުރުމަށް ދަސްވާރާއި ބީޓެކް ފަދަ ވޮލެންޓްރީ މާއްދާތައް އުފެއްދިން. އަދި އެކުދިން ޝައުގުވެރިކަން ހުންނަ ދާއިރާއަކުން ކުރިއަށް ދިއުމުގެ މަގު ހުޅުވާލަދިނިން. މިއަދު ރާއްޖޭގެ ހުރިހާ ސްކޫލެއްގައި އެ ފުރުސަތު އެކުދުންނަށް އޮތީތީވެ އަޅުގަނޑު އުފާކުރަން. އަދި ހަމަ އެޔާއި އެކު އަޅުގަނޑު ޕްރިންސްޕަލް ކަމުގައި ހުންނެވިއިރު އަމީނިއްޔާގެ ނަތީޖާ ވަރަށް ބޮޑަށް ރަނަގަޅު ކުރެވިގެން ދިޔަދިޔުމަކީ މިއަދުވެސް ވަރަށް ހިތްހަމަ ޖެހުން ގެނުވައިދޭ ކަމެއް. ތައުލީމީ ހަޔާތުގެ އެންމެ އުފާވެރި ހަނދާންތައް ވަޅުލެވިފައި ވަނީ އަމީނިއްޔާގައި" އާމާލް ވިދާޅުވިއެވެ.\nއާމާލްގެ ހަޔާތުގެ ބޮޑު ބައެއް ހޭދަ ކުރައްވާފައި މިވަނީ ތައުލީމީ ދާއިރާގައެވެ. އުނގެނުމާއި އުނގަންނަވައި ދިނުމުގައެވެ. ތައުލީމީ ދާއިރާއިން ގައުމަށް އެތައް ގިނަ ހިދުމަތްތަކެއް ކޮށްދިނުމުގައެވެ. އާމާލް ވިދާޅުވީ ތައުލީމު އުގަންގަންނައި ދިނުމުގައި ކުރި މި ދިގު ދަތުރުގެ ތެރެއިން އެންމެ އުފާވެރި ދުވަސްތަކެއް ހޭދަކުރެވުނީ އަމީނިއްޔާގައި ކަމަށެވެ. އަދި ދަރިވަރުންގެ ފަރާތުން ލިބުނު ލޯތްބާއި އެއްބާރުލުމަކީ މިހާރުވެސް ހިތަށް ފިނިކަން ގެނެސްދޭ ފޮނި ހަނދާންތަކެއް ކަމަށް ވިދާޅުވިއެވެ.\nތައުލީމީ ދާއިރާއަށް ޝައުގުވެރިކަން ހުންނަ ދަރިވަރުންނަށް އާމާލް ވިދާޅުވީ "ޝައުގުވެރިކަމާއެކު، މަސައްކަތަށް ފަރުވާ ބަހައްޓައިގެން، ކުދިންނާއި ގުޅިގެން މަސައްކަތް ކުރާ ކޮންމެ މީހަކަށް ވެސް ކާމިޔާބު ލިބޭނެ ކަމަށެވެ. އަދި ކުދިންގެ ލޯތްބާއި އިހްތިރާމް ހޯދިއްޖެނަމަ ކުރިއަށް ދާން ފަސޭހަ ވާނެ ކަމަށް ވިދާޅުވިއެވެ.\nއާމާލް އަކީ ރާއްޖެ އުފެއްދި ހެޔޮލަފާ ދަރިއެއް. އާމާލް އަކީ އޭނާ ގެ އަމިއްލަފުޅު ކަންކަމަށް ވުރެ އެހެން މީހުންގެ ކަންކަމަށް އިސްކަން ދެއްވަވާ ބޭފުޅެއް. އާމާލް އަކީ ވަރަށް ރަނގަޅު ބޭފުޅެއް !\nޖޫން 1, 2021 15:22\nވަރަށް އެލީޓިސްޓު ބޭފުޅެއް ކަމަށް ތަޖުރިބާ ކުރެވުނީ މަށަށް\nޖޫން 1, 2021 19:52\nވަރަށް ހިތް ހެޔޮ ބޮޑާ ކަމެއްނތް ބޭފުޅެއްގެ ގޮތުގައި ފާހަގަވޭ\nޖޫން 1, 2021 20:09\nކަމަކަށް ފައިނަގަނީތޯ؟..ނޫސްތަކުން ފެނިލައި މީހުންގެ ސިކުނޑީގަ އިމޭޖް ހަރުކޮށްލަން. ގޯހެއްނޫން. މަސައްކަތް ކޮށްގެން ކާމިޔާބުވާނީ.\nޖޫން 1, 2021 23:35\nއާމާލް ތައުލީމީ ދާއިރާއައް ހިދުމަތް ކުރާހެން ކޮންމެސް ފިރިހެން ބޭފުޅަކަށްވެސް ހިދުމަތް ކުރައްވާނަމަ ކިހާ ރަންގަޅުވީސްތޯ؟\nޖޫން 2, 2021 09:00\nވ. އޯގާތެރި ދަރިވަރުން ދެކެވ. ބޮޑަށް ލޯ ިިިިިިިިިިިިިިިިިިިިިިިިިިިިިިިިިިިިިިިިިިިިިިިިިބިފުޅުވާ މިސްއެއް. އަޅުގަނޑު ހުރިގެއިން ދެރަ މައްސަލައަކާއި ދިމާވެ ސްކޫލް ދޫކޮށް ރަށަށް ދާން ޖެހުމުން އާމީލްމިސް އެހީތެރިގޮތް މިއަދުވެސް ހަނދާންވޭ. ކިޔެވުމަށް ދެއްވިހިތްވަރާއި ވެދެއްވި ްްެްްެީްްެްްެީްްެްްެީްްެްްެްްެްްެީްްެްްެީްްެްްެީްއެހީ. އަމިއްލަ ފުޅު ގެކޮޅުގައި ހުރުމުގެ ފުރުޞަތު ދެއްވިގޮތް . ތަޢްލީމަށް އެކަމަނާގެ ހިތުގައި އޮތް ލޯބި ހާމަވީކަމެއް. ހިފެހެއްޓުމަށް ނެތް ލޯތްބާއި ޝުކުރު އާމާލްމިސްއަށް\nަެަެއެންމެ އުސް ...\nޖޫން 2, 2021 16:02\nމިހާރު ހުރި ހިސާބަށް ވުރެ އުހުގަ ހުރި މީހެއް. ޢެމްއެންޔޫ ގެ ލައިބްރޭރިއަން ކަން ކުރުމަށް ވުރެ ރަގަޅު ހިދުމަތެއް ގައުމަށް ކޮށްދެވިދާނެ ކަމުގައި ގަބޫލު ކުރަން.\nޢެހާ ހިއްވަރު ނެތަތީ ވަރަށް ދެރަ. ޢަބަދު ސަރުކާރު ވަޒީފާގައި އުޅޭހާ ޕޮޓެންޝަލް އެކަނިތޯ ހުރީ؟\nތައުލީމީ ދާއިރާ ހަލާކު ކުރާ އެކަކުތީ


އަދަބުވެރިވުން – DhiSalafiyyah\nއިސްލާމް ދީނުގެ މަގަށް އަނބިމީހާ އަދަބު ވެރިކުރުވައި އަދި ފިރިމީހާއަށް ކިޔަމަންތެރިވާނޭ ރަނގަޅު އަޞްލުތައް ދަސްކޮށްދީ ހެދުމަކީ ފިރިމީހާގެ ފަރާތުން އަނބިމީހާއަށް ލިބެންވާ ޙައްޤެކެވެ. އެއީ އަނބިމީހާ ނުކިޔަމަންތެރިވެއްޖެނަމަ ނަސޭޙަތްދީ ވިސްނައިދީ ހެދުމެވެ. ނަމަވެސް ހުތުރު އެއްޗެހިކިޔައި އަރައިރުންވެ ހެދުމެއް ނޫނެވެ. ނަސޭޙަތް ދީގެން ކިޔަމަންނުވިނަމަ އަނބިމީހާއާއެކު އެއްތާ ނިދުން ދޫކޮށްލުން ހުއްޓެވެ. އެވަރުން ނުފުދުނުނަމަ އަނިޔާނުވާނޭގޮތުން ޖަހައި ހެދުމެވެ. އެއްވެސް ޙާލެއްގައި އަންހެންމީހާގެ ހަށިގަނޑުން ތަނެއް ހަލާކުވެ ލޭއޮހުރުވާލުން މަނަލެވެ. އަދި މޫނާ އެނޫންވެސް ލަޠީފީ އެއްވެސް ގުނަވަނެއްގާ ޖަހައި އަނިޔާއެއް ކުރުމީ މަނާކަމެކެވެ. މިކަންކަން ބަޔާން ކުރައްވައި މާތްﷲ ކީރިތި ޤުރްއާނުގައި ވަޙީ ކުރައްވާފައިވާ ބަސްފުޅުވެސް ވިދާޅުވާށެވެ.\nوَاللَّاتِي تَخَافُونَ نُشُوزَهُنَّ فَعِظُوهُنَّ وَاهْجُرُوهُنَّ فِي الْمَضَاجِعِ وَاضْرِبُوهُنَّ فَإِنْ أَطَعْنَكُمْ فَلَا تَبْغُوا عَلَيْهِنَّ سَبِيلًا – النساء: ٣٤\nމާނައީ: “އަނބިމީހާގެ ނުކިޔަމަންތެރިކަމަށް ބިރުވެތިވާ މީހާ ފަހެ އެމީހާ އޭނާގެ އަނބިމީހާއަށް ނަސޭޙަތްދީ އިރުޝާދު ދޭށެވެ. އަދި (އެވަރުން ނުވިނަމަ) އެއްތާ ނުނިދާށެވެ. އަދި (އެވަރުންނުވިނަމަ) އެކަނބަލުންގައި ޖަހާށެވެ. ދެންފަހެ އެވަރުން އެކަނބަލުން ކިޔަމަންވެއްޖެނަމަ ދެން އެކަނބަލުންނަށް އެއްވެސް އަނިޔާއެއްކޮށް މައްސަލައެއް ޖެއްސުން ތިޔަބައިމީހުންނަކަށް ނުވެއެވެ”. މިއެވެ.\nވީމާ ﷲ ޞުބްޙާނަހޫ ޥަޠަޢާލާގެ އަމުރު ފުޅަށް ކިޔަމަންތެރިވެ އަމުރުފުޅުގައިވާ ގޮތަށް ޢަމަލު ކުރުމީ ކޮންމެ ފިރިހެނެއްގެ ވާޖިބެކެވެ. އަދި ފިރިމީހާ އެފަދައިން ނަޞޭޙަތްދީ އިރުޝާދުދީފިނަމަ ކިޔަމަންވެ އަދަބުވެރިވުން އަނބިމީހާގެ މައްޗަށް ވާޖިބު ވެގެންވެއެވެ.


Verikamugai kurevvi kankanves Yameen ge handhumafulhugai netheethoa?\nވެރިކަމުގައި ކުރެއްވި ކަންކަންވެސް ޔާމީންގެ ހަދުމަފުޅުގައިނެތީތޯ؟\nސިޔާސީ ބޭނުމަށް ފުލުހުން އިންޓަލިޖެންސް ރިޕޯޓް ބޭނުންކުރާކަމަށް ވިދާޅުވި\nޓެރަރިޒަމްގެ ޤާނޫނަށް ގެންނަ އިސްލާހުތަކުން ފަތުރުވެރިން ބިރުގަންނަކަމަށް ވިދާޅުވި\nވަކިކަމަކަށް އަމާޒުކޮށް، ޤާނޫނަށް ބަދަލު ގެނައުން ގޯސްކަމަށް ވިދާޅުވި\nކ. މާލެ | 13 ސެޕްޓެންބަރ 2019 | ހުކުރު 18:51 | 13,653\nޕީޕީއެމުން ބުރާސްފަތި ދުވަހުގެރޭ ބޭއްވި ޖަލްސާގެ ތެރެއިން - ރާއްޖެ އެމްވީ\n"ދަވާލައިފި" ނަމަުގައި ކުރީގެ ރައީސް އަބްދުﷲ ޔާމީން އިސްކޮށް ހުންނަވާ ބޭއްވި އެއްވުމުގައި އެމަނިކުފާނު ބެއްލެވީ އެއްގޮތަކުން ނޫނީ އަނެއް ގޮތަކުން ސަރުކާރަށް ފާޑުވިދާޅުވުމަށެވެ. މުޅި ވާހަކަފުޅުގެ ތެރޭގައި ސަރުކާރުގެ ކޮންމެވެސް ކަމަކަށް ފާޑު ވިދާޅުވުން ފިޔަވައި އެމަނިކުފާނު އިތުރު އެއްޗެއް ވިދާޅުވެފައެއް ނުވެ އެވެ.\nއިދިކޮޅު ލީޑަރެއްގެ ގޮތުގައި ހުންނެވުމުން ކުރައްވަންޖެހިވަޑައިގަންނަވާ ހަމައެކަނި ކަމަކީ އެއްކަމަށް ހީފުޅުވެވަޑައިގަންނަވަނީކަމަށްވެސް ވުން އެކަށީގެންވެއެވެ. ނަމަވެސް އެމަނިކުފާނު ވާހަކަފުޅުދައްކަވަމުން ގެންދެވިއިރު، ހިތަށް އެރީ ހަމަ އެންމެ ސުވާލެކެވެ. އެމަނިކުފާނުގެ ވެރިކަމުގައި، ކުރެއްވި ކަންކަން ހަނދުމަފުޅުގައި ނެތީތޯ އެވެ؟ އެހެނީ މުޅިންވެސް އެމަނިކުފާނު ވިދާޅުވަމުންގެންދެވީ އަމިއްލަފުޅު ވެރިކަމުގައި ކުރެއްވި ނުރަނގަޅު ކަންތައްތަކަށްވާތީ އެވެ.\nބައެއް މިސާލުތަކަށް ބަލައިލާނަމެވެ. ވާހަކަފުޅުގެ ވަކި ހިސާބަކުން އެމަނިކުފާނު ވިދަޅުވަމުންގެންދެވީ ފުލުހުންގެ އިންޓަލިޖެންސް ރިޕޯޓްގެ ވާހަކަތަކެވެ. އިންޓަލިޖެންސް ރިޕޯޓުތައް ބޭނުންކުރައްވައި ސިޔާސީ ފަރާތްތައް ފްރޭމްކުރުމަށް މަސައްކަތް ކުރައްވާކަމަށް ވިދާޅުވަމުންގެންދެވި އެވެ.\nމިކަމުގައިވެސް މާދުރު މާޒީއަކަށް ދާކަށް ނުޖެހެ އެވެ. މީގެ އަހަރެއްހާ ދުވަސްކުރިން 1 ފެބުރުއަރީގެ ސުޕްރީމް ކޯޓުގެ އަމުރާއެކު ފުލުހުންގެ އިންޓަލިޖެންސް ރިޕޯޓްތަކުގެ ނަމުގައި ރިޕޯޓުތަކެއް ނެރުއްވައިގެން އަބްދުﷲ ޔާމީން ޖެއްސެވި ސަކަރާތަކީ ރައްޔިތުން ދުށް ދުވަސްތަކެކެވެ. އެތަށް ބަޔަކު ހައްޔަރުކޮށް، އަނިޔާކޮށް، ޖަލަށްލައި، ގެތަށް ބަލާ ފާސްކޮށް، ހުރިހާ ޖަރީމާއެއް އަބްދުﷲ ޔާމީންގެ ވެރިކަމުގައި ހިންގަވަމުންގެންދެވީ ހަމަ މި ދެންނެވި އިންޓަލިޖެންސް ރިޕޯޓުތަކުގެ ނަމުގަ އެވެ. އެ ސަކަރާތް ފެއްޓެވި ބޭފުޅަކަށްޗެސް ހުންނެވި ހަމަ އެމަނިކުފާނު އެވެ. ނަމަވެސް ޖަލްސާގައި އެއް ޖީބަށް އަތްޖައްސަވައިގެން ހުންނަވާ ދެކޮޅަސް ހިންގަވަމުންގެންދެވިއިރު، މިއިން ކަމެއް ހަނދުމަޅުގައެއް ނެތެވެ.\nއެއަށްފަހުގައި ޖަލްސާގައި ޔާމީން ވިދާޅުވަމުންގެންދެވީ ޓެރަރިޒަމްގެ ޤާނޫނަށް ސަރުކާރުގެ ފަރާތުން ހުށަހަޅާފައިވާ އިސްލާހްތަކުގެ ސަބަބުން ރާއްޖޭގެ ޓޫރިޒަމް ސިޔާނަތަށް ބޮޑެތި އަސަރުތަކެއްކޮށް، ފަހުރުވެރިން ބިރުގަންނާނެކަމަށެވެ. އެވަރުގެ ކަމެއް ކުރަން ހެޔޮނުވާނެކަމަށް އެމަނިކުފާނު ވިދާޅުވަމުން ގެންދެވި އެވެ.\nއެ ވާހަކަފުޅާއެކު އަނެއްކާވެސް ޖެހިލަންޖެހެނީ އެމަނިކުފާނުގެ ވެރިކަމުގެ ދުވަސްތަކަށެވެ. ވެރިކަމުގައި5އަހަރު ނިންމަވާލެއްވިއިރު،2ފަހަރެއްގެ މަތިން ޤައުމުގައި ކުއްލި ނުރައްކަލުގެ ހާލަތު އަބްދުﷲ ޔާމީން އިއުލާންކުރައްވާފައިވެއެވެ. އެއިން ކޮންމެ ފަހަރެއްގައިވެސް ރާއްޖޭގެ ފަތުރުވެރިކަމަށް ބޮޑެތި އަސަރުތަކެއްކުރިކަން ރޭގެ ވާހަކަފުޅުދައްކަވަމުންގެންދެވިއިރު އެމަނިކުފާނުގެ ހަނދުމަފުޅުގައެއް ނެތެވެ. އިންސާނީ ހައްޤުތަކާއި ހިލާފަށް ކުރައްވަމުންގެންދެވި ކަންތައްތަކީ، ޖަރީމާތަކުގެ ސަބަބުން ރާއްޖޭގެ ފަތުރުވެރިކަމަށް ކުރި އަސަރެއްވެެސް އެމަނިކުފާނުގެ ހަދުމަފުޅުގައެއް ނެތެވެ.\nދެން އޮތީ ޤާނޫނުތަކަށް ބަދަލު ގެނައުމުގެ ވާހަކަ އެވެ. ރޭގެ ޖަލްސާގައި ވާހަކަފުޅުދެއްކެވިއިރު، އަބްދުﷲ ޔާމީން ވާހަކަދެއްކެވީ އެއީ ކުރަން ހެޔޮވާވަރުގެ ކަމެއް ނޫންކަމަށް ވިދާޅުވަމުންނެވެ. އެގޮތަށް ކަންތައްކުރުމުން ބޮޑެތި ގެއްލުންތަކެއް ލިބޭކަމަށް ވިދާޅުވަމުންނެވެ. ނަމަވެސް އެ ވާހަކަ ފާހަގަކުރެއްވިއިރު، ވެރިކަމުގައި ޤާނޫނުތަށް ކިތައް ފަހަރު، ކިތައް މީހުންނަށް އަމާޒުކޮށް ބަދަލުކުރިކަމެއް އެމަނިކުފާނުގެ ހަނދުމަފުޅުގައެއް ނެތެވެ.\nޖިނާއީ އިޖުރާތުގެ ޤާނޫނަށް ވެރިކަމުގެ އެންމެ ފަހު ދުވަސްވަރުގައި ގެންނަން އުޅުން ބަދަލުތަކާއި، ސިޔާސީ މީހުން ހައްޔަރުކުރުމަށް ހެދި ޤާނޫނުތަކާއި، މީޑިއާތަށް ބަންދުކުރުމަށް ހެދި ޤާނޫނުތަކާއި، މިގޮތަށް ގޮސް ބޮޑު ލިސްޓެއް ކިޔާލެވިދާނެ އެވެ. މުޅިންވެސް އެމަނިކުފާނުގެ ވެރިކަމުގައި ޤާނޫނުތަކަށް ގެނެވުނު ބަދަލުތަކެވެ.\nމިއީ އެމަނިކުފާނުގެ ވާހަކަފުޅުން ފާހަގަވި ބައެއް ކަންކަންމެވެ. މުޅި ވާހަކަފުޅު އެއްކޮށް އަޑުއަހާލުމުންވެސް ފާހަގަވާންހުރީ ހަމަ މިފަދަ އިތުރު ކަންތައްތަކެވެ. ފަހަރުގައި ހަމަ ހަޤީޤަތުގައިވެސް ވެރިކަމުގައި ކުރެއްވި ކަންކަން އެމަނިކުފާނުގެ ހަނދުމަފުޅުގައި ނެތީކަމަށްވެދާނެ އެވެ. ނުވަތަ ސިޔާސީ މަންފާއަށްޓަކައި، އެއީ ނުވާ ކަންތައްތައްތަކެއްކަމަށް ދެކިވަޑައިގެން ދެއްކެވި ވާހަކަފުޅަކަށްވެސް ވެދާނެ އެވެ. ނަމަވެސް ޔަޤީންވާ އެއްކަމެއް އެބައޮތެވެ. އެއީ ވެރިކަމުގެ5އަހަރު އަބްދުﷲ ޔާމީން ކުރެއްވި ކަންކަން ރައްޔިތުންގެ ހަނދާނުން ކައްސާނުލާނެކަމެވެ. ރައްޔިތުންނަށް އެކަންކަން ވަރަށް ސާފުކޮށް އެނގޭނެކަމެވެ.\nއެންމެ ފަހުން އަޕްޑޭޓް ކުރީ:3މަސް ކުރިން | ރިވިއު ކުރީ: ލީވާން އަލީ


Hiyy Huhti Ihavandhoo Maruvedhaane - Ihavandhoo.com\nJune 05, 2022 11:51\nހިތް ހުއްޓި އިހަވަންދޫ މަރުވެދާނެ\nހަމަ ސަޅިއަކަށް ބިރުވެރި ސުރުހީއެއް އަޅާލީކީ ނޫނެވެ. ހާލަތު ހަމަ ގޯހީއެވެ. ހިތް ހުއްޓެނީއެވެ. ފަރުވާގެ އުންމީދެއް ނެތެވެ.\nމާލޭގެ އުތުރުން އާބާދީގެ ނިސްބަތުން އެންމެ މަސްވެރިން ގިނަ ރަށެވެ. މަސްވެރި އުޅަނދުފަހަރު ވެސް އެންމެ ގިނަ ރަށެވެ. ނާލުބައްތެއްޔާއި ލޯންޗުފަހަރާއި ބޮޑެތި ފިހާރަތަކާއި ހޮޓާ/ރެސްޓޯރެންޓް ވެސް ނިސްބަތުން އެންމެ ގިނަ އެއް ރަށެވެ. ރަށްވެހިންގެ ރަޖިސްޓަރީގައި ޖެހިފައި ތިބި އަދަދުގެ ނިސްބަތުން އެންމެ ގިނަ މީހުން ރާއްޖެތެރޭ ރަށެއްގައި ގާއިމުވެ ދިރިއުޅޭ އެއް ރަށެވެ. ވަރުގަދަ އިގުތިސޯދެއް ހިނގަހިނގާ އޮތް ރަށެކެވެ. ލިބި ފުދިގެން ތަނަވަހުގައި ދިރިއުޅޭ ބައެކެވެ. އަމާން ވެއްޓެކެވެ. ނަމަވެސް ހާލަތު ވަރަށް ގޯހެވެ. ހިތް ހުއްޓެނީއެވެ.\nއިހަވަންދޫ ފަޅު ފުރާ އެހެރަ މަސްދޯނިފަހަރަކީ ފަޅު ފުރި ބަންޑުންވާހާ ފައިސާއެވެ. އާއިލާތަކެއްގެ ޒިންދަގީއެވެ. އެ އެންމެން ފިތްކެނޑިއްޖެއެވެ. ހިތް ހުއްޓެނީއެވެ.\nކަނޑުމަސްވެރިކަމަށް ދުއްވާ މިތައް އޮޑިން ކިހާ ފަޅުވެރިންނެއް މަހަށް ފުރާ ހެއްޔެވެ؟ އިއްޔެ މަހަށް މޮހާލީ ކިތައް ގަނޑެތި ހެއްޔެވެ؟ އަދާހަމަކުރެވޭ މަސްވެރިންގެ ދަފުތަރެއް ބެލެހެއްޓޭ ހެއްޔެވެ؟ ފަޅު ފުރާ އެހެރަ ހަރުމުދަލުގެ އަގު ވަޒަންކޮށްލެވުނު ހެއްޔެވެ؟ އެއާ ގުޅިފައިވާ ލޯނުގެ ޖުމުލަ ބަލައިލެވުނު ހެއްޔެވެ؟ މަސްވެރިކަން ތައްކަތުވީމާ ރަށަށް ކުރާ ނޭދެވޭ އަސަރު ދެނެގަނެވުނު ހެއްޔެވެ؟ މި އަހަނީ މަސްވެރިކަމުގެ އެއްވެސް ތަފާސްހިސާބެއް ޖެހެވި ޖަމާކުރެވޭ ހެއްޔޭއެވެ. މަސްވެރިކަމުގެ އަސްލު މަންޒަރު ސިފަވޭތޯ އުޅެވޭ ހެއްޔޭއެވެ. ކަން މަތިވެފައި ވަނީ ކައުންސިލާއެވެ. ސުވާލު މި ކުރަނީ އިހަވަންދޫ ކައުންސިލާއެވެ. މަސްވެރިކަމުގެ ފަސް އަހަރުގެ ތަސައްވަރު ލިޔެ ނިންމާފައި އެ ވަނީ ހިސާބު ނުޖަހައެވެ. މަސްވެރިކަމުގައި ލައިގެންފައި ހުރި އަސްލު މައްސަލަތަކުން ސިޔާސަތު ކަސިޔާރުވެފައި ވަނީ އެހެންވެއެވެ. ހާލަތު ވަރަށް ގޯހެވެ. ހިތް ހުއްޓެނީއެވެ.\nހިސާބުކިތާބު ނޭނގުނަސް އަޑު ކިޔާތީ އިވެނީއެވެ. ލޯ ހުންނާތީ ފެންނަނީއެވެ. މަހަށް ފުރި ކިތަންމެ ބަޔަކު އަޖޫޒުވެ އަބަހައްދަވެ ނިމިއްޖެއެވެ. ދެން ތިބި ބަޔަކުވިއްޔާ އެތިބަގެން ކަމީނާވެ އަވަދި ވަނީއެވެ. ތަފިލިވެ ހުދުފުށްވަނީއެވެ. ތަޖުރިބާހުރި ޒަމާންވީ ފަޅުވެރިންގެ ހަށްޓަކު ގުދާރުބިންދައިގެން ގުލާނުކުރާނެހާ ޖޯރެއް މިހާރަކު ނެތެވެ. ބަލިބައްޔަށް ފައްސިވެ ފޮއްސިވީއެވެ. ހިތް ހުއްޓެނީއެވެ.\nހިޔައެއްހާ ވަރު ކޮންމެ އަހަރަކުމެ މަދަރުސާ ނިންމާއިރު އޭގެ ދަގީގެއްހާ ވަރު ވެސް މަސްވެރިކަމަކާ ނުގުޅެއެވެ. ނޫކަށިފުރާ ކުދިންގެ ހިތްޕުޅުގައި ކުލުނުގެ ކަންފުޅެއްހާ ވަރު ވެސް މާކަނޑަކަށް ނޯވެއެވެ. ސަބަބު ސާފުވާނީ ހޯދާބެލީމައެވެ. ދެވަންފުރާއިން ވެސް އޮޑިމަތީ ހަރުލައިތިބި ވަރުން ސައްތަ ހުރަސް ކުރަނީ ކިރިޔާއެވެ. އޮޑިވެރިންގެ ގަބަރާކަމާއި ކެޔޮޅުންގެ ބޮޑާކަމާއި ތިންބައިފަޅުވެރިންގެ ކެހެނިކަމާހުރެ ޅަފުރާ ކުއްޖަކު އޮޑިޔަކު ހިފަހައްޓާލުމަކީ ވެސް ހަގީގަތުގައި ކެރިކުޅަދާނަވާ ވަރު ކަމެއް ނޫނެވެ. ކޮވިޑުގެ އާފާތާހުރެ މަހަށް ފުރަން އެރި ދެތިންދޮޅަހަކަށް ޒުވާން ފަޅުވެރިން ވެސް، ފަތުރުވެރިކަން ފާގަތިވެ ސަރުކާރުގެ ސިޔާސަތާއެކު އުޖޫރަ ހިއްލިލީމާ ރިޒޯޓުތަކަށް ފުރަން ފެށީއެވެ. ހިތް ހުއްޓެނީއެވެ.\nފަޅުވެރިން ހުސްވެ ފުރޭނެ ގޮތް ބަންދުވެ ގިނަ މަސްދޯނިފަހަރު ލަންގަރުލައި ވެހައިފިއެވެ. ފުރޭވަރުވާ އޮޑިފަހަރު ވެސް ހާކަނޑުގައި ލަބަރިތަޅައިފައި ވަންނަނީއެވެ. ކަނޑަކު މަހެއް ނުޖަހައެވެ. ހާހަލަށް އެމެއް ނާރައެވެ. ދެކުނުގައި ކުރާހެން އުޅޭނެހާ ހިތްވަރެއް ނެތެވެ. ކުރާހާ ވެސް ކަމަކީ ނުވަތަ ކުރެވެން އޮތްހާ ވެސް ކަމަކީ އޮޑި ވިއްކޭނެ ކޮޅެއް ވޭތޯ ބޯދިނުމެވެ. މި ގޮތެއްގައި ތިއްބައި ދުނިޔެ މުސީބާތެއްގެ ތުންފަތް މައްޗަށް ވެއްޓި އޭގެ ރޯޅި ރާއްޖެއަށްމެ ކުރަން ފެށީއެވެ. ތެލުގެ އަގު އުފުލި ރިހޭ ފައި މައްޗަށް ފޮއި ވެއްޓުނީއެވެ. ހިތް ހުއްޓެނީއެވެ.\nއިހަވަންދޫ ދިރިދެމި އޮންނަނީ މަސްވެރިންގެ އަތްމަތީގައެވެ. ހިތް ގަރަބަގެންފައި ވަނީ މަސްވެރި އުޅަނދުފަހަރުގައެވެ. ވިންދު ހިނގަނީ ކަނޑުން ލިބޭ ރޯދިންނެވެ. ކަންބޮޑު ވަނީ ހުވާސް ކެނޑި އިހަވަންދޫ އިންދިރާސްވެ ހުލިވެދާނެތީއެވެ. ހިތް ހުއްޓި އިހަވަންދޫ މަރުވެ ދަރަނާ ވެދާނެތީއެވެ. ބަލަ، ބަލަން ނުތިބެ ހޭހަންކުރެވޭތޯ އުޅެމާތޯއެވެ. ހަސްފަސްނެތިވެ ނުދަނީސް ވިސްނުން އިސްކޮށް ސަލާމަތަށްޓަކައި ސައްލާ ފަށަމާތޯއެވެ. ހަތަރު އުދަރެސް ފެނު ނުޖެހެނީސް ނަޖާވެވޭތޯއެވެ. ހިތް ހުއްޓޭތީއެވެ.\nހއ. އިހަވަންދޫ އިހަވަންދޫ ކައުންސިލް މަސްވެރިން މިފްކޯ


Victory aa evvaruve TC ah hatharu vana | Mihaaru\nޓީސީ އާއި ވިކްޓަރީ މިއަދު ކުޅުނު މެޗުގެ ތެރެއިން. -- ފޮޓޯ: އެފްއޭއެމް\n19 ޖޫން 2018 - 18:37\nހަތަރު ވަނައިގައި އޮތް ޓީސީ އާއި ފަސް ވަނައިގައި އޮތް ވިކްޓަރީ އަށް ވެސް 14 މެޗުން ލިބުނީ 20 ޕޮއިންޓެވެ. ލީގު ކަށަވަރުކޮށްފައިވާ ނިއު ރޭޑިއަންޓް މިރޭ ނުކުންނާނީ ތިން ވަނައިގައި އޮތް މާޒިޔާއާ ދެކޮޅަށެވެ. މި މެޗުން ޕޮއިންޓެއް ހޯދައިގެން ވެސް މާޒިޔާ އަށް އަލުން ދެ ވަނަ އަށް އެރޭނެ އެވެ.\nމި މެޗަށް ނުކުތްއިރު ދެ ޓީމުން ވެސް ވަނީ ގޯލަށް ބަދަލެއް ގެނެސްފަ އެވެ. ޓީސީ އެންމެ ފަހުން ކުޅުނު މެޗުގައި ގޯލު ބެލެހެއްޓި އިފްރާހް އަރީފްގެ ބަދަލުގައި އިބްރާހިމް ނަދީމް (ރިކޫ) އަށް އަލުން ފުރުސަތު ދިންއިރު، މި ސީޒަނުގައި ވިކްޓަރީއާ ގުޅުނު އަބްދުﷲ ޒިޔަޒަން އަށް ވެސް ވަނީ ފުރަތަމަ އެގާރައިން ފުރުސަތު ދީފަ އެވެ.\nމެޗުގެ 12 ވަނަ މިނިޓްގައި ވިކްޓަރީގެ ސައްދާމް ހުސެއިން އަށް ހެދުނު ގޯހެއްގެ ފައިދާނަގައި އޭރިއާ ތެރެއިން ޓީސީގެ އިބްރާހިމް މަހުދީ (ފޭދޫ އިއްބެ) ފޮނުވާލި ބޯޅަ ކީޕަރު ޒިޔަޒަން ވަނީ މަތަކޮށްފަ އެވެ.\nޓީީސީން ލީޑުނެގީ މެޗުގެ 24 ވަނަ މިނިޓްގައި ފޭދޫ އިއްބެ ޖެހި ގޯލުންނެވެ. މެޗުގެ 24 ވަނަ މިނިޓްގައި މި މެޗުގައި ޓީސީގެ ކެޕްޓަން ބޭންޑް އަޅައިގެން ކުޅުނު އިބްރާހިމް ވަހީދު (އިއްބެ) ދިން ބޯޅަ އަކުން އޭރިއާ ތެރޭގައި ހުސްކޮށްހުރި ފޭދޫ އިއްބެ ވަނީ ފަސޭހަކަމާ އެކު ބޯޅަ ގޯލަށް ފޮނުވާލައިފަ އެވެ.\nކައުންޓޭ އެޓޭކެއްގައި މެޗުގެ 27 ވަނަ މިނިޓްގައި ޓީސީ އަށް ދެ ވަނަ ލަނޑެއް ޖަހައިދޭން އެ ޓީމުގެ ހަސަން ސޮލާހު ފޮނުވާލި ބޯޅަ ބޭރަށް ދިޔައީ ހުރަސްދަނޑީގައި ޖެހިފަ އެވެ.\nވިކްޓަރީ އަށް ނަތީޖާ ހަމަހަމަ ކޮށްދިނީ މެޗުގެ 40 ވަނަ މިނިޓްގައި އެ ޓީމުގެ ހަންގޭރީ ފޯވާޑް ސައިމަން ޓީބޯ އެވެ. އޭރިއާ ބޭރުން ލިބުނު ހިލޭ ޖެހުމަކުން ސައިމަން ފޮނުވާލި ބޯޅަ ގޯލުގެ ތިރީ ކަނަށް އަމާޒުވިއިރު، ޓީސީ ކީޕަރު ރިކޫ ހުރީ ހަރަކާތް ހުއްޓިފަ އެވެ.\nއޭގެ ފަހުން ވިކްޓަރީގެ މުހައްމަދު ސާދިން އަރިމަތިން ބޯޅަ ހިފައިގެން އޭރިއާ ތެރެއިން އެ ޓީމުގެ ކުޅުންތެރިއަކަށް ދޭން ޖައްސާލި ދެ ބޯޅަ ވެސް އެ ޓީމުގެ ކުޅުންތެރިއަކަށް ލިބޭގޮތެއްނުވި އެވެ.\nދެ ވަނަ ހާފްގެ ފުރަތަމަ ހަމަލާ އުފެއްދީ ވިކްޓަރީންނެވެ. ލިބުނު ހިލޭ ޖެހުމަކުން އަލީ ނާފިއު (ކަޅޭ) ނަަގައިދިން ބޯޅަ އޭރިއާ ތެރެއިން ސައްދާމު ބޮލުން ފޮނުވާލުމުން ކީޕަރު ރިކޫ ވަނީ މަތަކޮށްފަ އެވެ. އޭގެ ފަހުން އަހުމަދު ނާޝިދު (ނައްޓޭ) ޖެހި ބޯޅައެއްގެ ހުރަހަކަށްވީ ވެސް ކީޕަރު ރިކޫ އެވެ.\nމެޗުގެ 62 ވަނަ މިނިޓްގައި ވިކްޓަރީ އޭރިއާ ތެރެއިން ޓީސީގެ އިޝާން އިބްރާހިމް (ސައްޓު) ފޮނުވާލި ބޯޅަ ވިކްޓަރީގެ ފަހަތަށް މި މެޗުގައި ކުޅުނު އަހުމަދު ވިސާމް (ޖެރާޑް) ވަނީ ބްލޮކްކޮށްފަ އެވެ.\nވިކްޓަރީގެ ކޯޗު ލާޒްލޯ ކިސް ބުނީ ވަރަށް ގިނަ ކުޅުންތެރިން ނުލައި ކުޅެން ޖެހުނު މި މެޗުގައި ފުރުސަތުދިން ކުޅުންތެރިން ކުރި މަސައްކަތް ފާހަގަކުރަން ޖެހޭ ކަމަށެވެ. އަދި ނަތީޖާ އާއި މެޗުގެ ރެފްރީންގެ ނިންމުންތަކާ މެދު ވަރަށް ހިތްހަމަ ޖެހޭ ކަމަށް ބުންޏެވެ.\nޓީސީގެ ކޯޗު މުހައްމަދު ނިޒާމް (ނިޒާމްބެ) ބުނީ ސީނިއާ ގިނަ ކުޅުންތެރިން ނުލައި ކުޅުނު މި މެޗުގައި އާ ކުޅުންތެރިންތަކަކަށް ފުރުސަތު ދެވުމުން އެކަމާ ހިތްހަމަ ޖެހޭ ކަމަށެވެ. އަދި އެންމެ ފަހުން ލިބުނު ބްރޭކުގެ ބޭނުން ހިފައި ވަަރަށް ރަނގަޅަށް ކުރިއަށް އޮތް ޕްރިމިއާ ލީގަށް ތައްޔާރުވާނެ ކަމަށް ބުންޏެވެ.\nއިތުރު ލިޔުންތައް ވިކްޓަރީ ސްޕޯޓްސް ކްލަބް ޓީސީ ސްޕޯޓްސް


Dho?! STORY: Manzil thee ey. Ep 10\nއޭނަ ވަން އަޑު އިވިގެން ސާރިމް އިސްއުފުލާލައިފައި ދާދި އަވަހަށް އިސްޖެހި އެވެ. އެކަމަކު ނޫރިއާ ފޮނިވެގެން ދައްތާއޭ ކިޔާފައި އިންތަނުން ތެދުވެގެން އޭނައާ ދިމާއަށް ދުވެފައި އަތުވެއްޖެ އެވެ. އައިގޮތަށް އެކުއްޖާ އެދެން ފެށީ ވާހަކަކިޔާއިރު އަޑުއެހުމަށެވެ.\nޖަންނަގެ ބޮލުގައި ރިއްސައިލި އެވެ. ނޫރިއާގެ ކިބައިން ސަލާމަތް ވާން ބަހަނާއެއް ހޯދަން ބޭނުންވި އެވެ.\n"ދައްތަ ހުންނާނީ ވަރުބަލިވެފަ. ނޫރީ އާދޭ ދޮންބެއަށް ކިޔައިދޭން..." ޖަންނައަށް އެއްޗެއް ނުބުނެވެނީސް ސާރިމް ބުނެލި އެވެ.\nޖަންނައަށް ބަލައިލެވުނީ ސާރިމް އަށެވެ. ނޫރިއާ ވެސް އެނބުރި ބަލައިލާފައި ސާރިމް ހަނާ އަޅައިލުމުނން ދުވެލާފައި އެދިމާއަށް ދިޔަ އެވެ. ސާރިމްގެ ނަޒަރު ހުރީ ނޫރިއާއަށެވެ. ޖަންނަ ފުން ނޭވައެއްލައިފައި ދަބަސް ބެހެއްޓުމަށްފަހު ގޮސް ފާޚާނާއަށް ވަދެ ގެއްލުމުން ނޫނީ އެދިމާއަށް ބަލައެއްނުލަ އެވެ.\n"މިހާރު ހިތަށް އަރާ ކައިވެންޏަށް އެއްބަސްނުވެ ބައްޕަގެ ހިތް ބަދަލުކުރަން ތަންކޮޅެއް ބޮޑަށް މަސައްކަތް ކުރެވުނު ނަމައޭ. އައި ޖަސްޓް ހޭޓް ބީއިން އިން ދެޓް ހައުސް. ސްޓްރޭންޖާއަކާ ރޫމް ޝެއަރކުރުމަކީ ވޭނެއް. ގޭގަ އުޅޭއިރު ލައިފަ ބާލާ ދާ ހެދުންވެސް ވަށިގަނޑަށް ވައްޓާލައިފަ އިރުކޮޅަކުން ފެންނާނީ ދޮވެފަ ހިއްކަން އަޅާފަ ހުއްޓާ. އެތާގަ އުޅެން ޖެހޭ ގޮތެއްވެސް އެނގެނީއެއް ނޫން. ބައްޕަ އަޅެ އަހަރެން ގޭގަ އުޅެން ރުހޭނެ ނަމަ ކިހާ ރަނގަޅު. މަށަށް ހީވަނީ ޝެއިޚުގެ ކަމެއްހެން އެއީ ބައްޕަ އެވަރަކުން އަހަރެން ގޭގަ ހުއްޓަ ނުދީ ފޮނުވާލީ..." ފެން އިސްކުރު ދޫކޮށްލުމަށްފަހު މޫނަށް ފިނި ފެން ވިއްސަމުން ދިޔައިރު ޖަންނަގެ ސިކުނޑީގައި ހަރުލާފައި ހުރީ ލަމްޔާ ކައިރީ ދައްކާފައި އައި ބައެއް ވާހަކަ އެވެ.\nއަވަސްއަރުވާލައިފައި ނިންމާ ނިންމުމާއި ޖަޒުބާތުގައި ޖެހިގެން ނިންމާ ނިންމުމުގެ ހުރި ގޯސްކަން މިހާރު އޭނައަށްވެސް އިހްސާސްވެއްޖެ އެވެ.\nނިކުންނަންވެގެން އެނބުރިލިވަގުތު ކުރިން ނުފެންނަ އެއްޗެއް ޖަންނަގެ ލޮލުގައި އަޅައިގަތެވެ. ދޮރުފަތުގެ ތަންކޮޅެއް މަތީގައި ހަރުކޮށްފައިވާ ނޯޓެއް ފެނިގެން ކިޔާލަންވެގެން ކައިރިވި އެވެ. ފާޚާނާއިން ނިކުންނަމުން ކިޔާ ދުޢާ ޖަހާފައި ދަށު ރޮނގު ދަމާފައި އޭގެ ތިރިން އަރަބިން ކުރު އެންމެ ލަފްޒެއް ލިޔެފައި އޮތެވެ. އަދި އޭގެ ތިރިން އެބަހުގެ މާނަވެސް މެ އެވެ. ޖަންނަ ފާޑަކަށް އަނގަ ހަދާލައިފައި އެކިޔަން ނުހަދައި ބޭރަށް ނިކުމެއްޖެ އެވެ. ކޮޓަރިތެރޭގައި އޭރު ސާރިމް އިނީ އެކަންޏެވެ. ނޫރިއާ ފެންނާކަށް ނެތެވެ.\nޖަންނަ ގޮސް ރީތިވާމޭޒު ކައިރިއަށް ހުއްޓި އަތުގައި ލޯޝަން ހާކަން ފެށި އެވެ.\nސާރިމްގެ ނަޒަރު އޭރު ހުރީ އުނގުމަތީ ހުޅުވާފައި ހުރި ލެޕްޓޮޕަށެވެ. އެނދުގެ އެއްފަރާތުގައި ހުރި ގޮނޑީގައި އިންއިރު އަތްފޯރާ ހިސާބުގައި ކޮފީ ތަށްޓެއް ހުއްޓެވެ. ހީވަނީ ދެންމެ ކޮންމެވެސް މީހަކު ގެނެސް ބަހައްޓާފައި ދިޔަ ކޮފީތައްޓެއް ހެންނެވެ.\n"އާ ޔޫ ވޯކިން؟" ޖަންނައަށް ސުވާލުނުކޮށް ހުންނަން އުދަނގޫވި އެވެ،\nސާރިމްގެ ޖަވާބަކަށް ވީ ހަމައެކަނި ހޫމ އަޅުވައިލުމެވެ. އެވަރުން އަދި ޖަންނަގެ ސުވާލުތަކުގެ ޖަވާބު ލިބުނީއެއް ނޫނެވެ.\n"އަމް... ޝެއިޚް މިސްކިތުގަ މުދިމަކަށް ނޫންތަ އުޅެނީ؟ އައި ތޯޓް އެއީ ކަމަށް ވޯކް ކުރާ ތަނަކީ.." ޖަންނަ ސުވާލުކޮށްލާފައި ސާރިމް ބަލައިލަން އުޅޭހެން ހީވުމުން އަވަހަށް ފޯނު ނަގައި ބަލަން ފެށި އެވެ. ސާރިމް ހަމައެކަނި ނޫނެކޭ ބުނެ ޖަވާބުދިންއަޑު އައީ އޭނަ އެނދުގައި އިށީނދެ ހަމަޖެހިލިފަހުންނެވެ.\n"ދެން އެހެންވީއިރު ކޮންތާކު ވޯކް ކުރަނީ؟" ޖަންނަ އަނެއްކާވެސް އެހި އެވެ.\nސާރިމްގެ މަސައްކަތް ހުއްޓާލައިފައި ޖަންނައާ ދިމާއަށް ރަނގަޅަށް ބަލައިލި އެވެ. ޖަންނަ މިއަދު އެވަރަކުން އެކަން އޮޅުންފިލުވަން އުޅެނީ ކީއްވެބާއޭ ހިތަށް އެރި އެވެ.\n"ޑޯންޓް ވޮރީ. އަހަރެން މިގެއަށް ގެންނަނީ ހަލާލު ފައިސާ. ދެޓްސް އޯލް ޔޫ ނީޑް ޓު ނޯ..." ސާރިމް އިއްވާލި އެވެ.\nޖަންނައަށް އެޖަވާބެއް ކަމަކުނުދިޔަ އެވެ. އެކަމަކު ސާރިމްގެ ޖަވާބު ބަދަލު ނުވާނެކަން ވިސްނުމުން ހުއްޓައިލި އެވެ.\nޖަންނަ ސައިބޯކަށް ނުނިކުމޭ ދޯ؟ ދަރިފުޅު ދާންވީނު އޭނައަށް ސައި ގެންގޮސްދޭން؟" ވަހީދާ ވާހަކަދެއްކީ ބަދިގެއިން ނިކުމެގެން ފެންޑާއަށް އައިސް ވަން ސާއިރާ އާއެވެ.\n"އޭނަ ބަނޑުހައިވީމަ ނިކުންނާނެ އެއްނު. މަންމަ ކީއްވެތަ އޭނަ ރަސްދަރިކަނބަލެއްހެން ގެންގުޅޭހިތުން ތިއުޅެނީ؟ އޭނަ ކިތަންމެ ތަނަވަސްކޮށް އުޅެފަ އަޔަސް މިގޭގަ އުޅެވޭނީ މިގޭ މީހުންގެ ފެންވަރުން ދޯ. އެހެންނޫނީ ސާރިމް ކައިރީ ބުނަންވީނު އޭނައަށް ޚިދުމަތްކޮށްދޭން ނޯކަރެއް ގެންނާށޭ... އޭނަ އެހާ ބޭނުން ނުވެ ހުއްޓަވެސް މަންމަ ތިހުންނަނީ އެކޮޓަރިއަށް ފަރުނީޗަރުވެސް ވައްދާ ހަމަކޮށްގެން ވިއްޔަ. މަށަށް ހިއެއްނުވޭ ސާރިމްއަށް ހަމަނިދިވެސް އަންނާނެ ހެނެއް..." ސާއިރާ ހިތްހަމަނުޖެހިފައި ރައްދުދެމުން އައިސް ކުރިމަތީ ވަކިން ހުރި ސޯފާގައި އިށީނދެލި އެވެ.\nއެވާހަކަތައް އަހާފައި މަންމަގެ ކުލަވަރު ބަދަލުވެގެން އައިގޮތުން ފަހުން އެހެން ބުނެވުނީތީ ވެސް ކަންބޮޑުވި އެވެ.\n"އަހަރެން... ދޮގު ވާހަކަތަކެއް ނޫން މިދެއްކީ.." ކުށްވެރިކަން އިހްސާސްވި ނަމަވެސް ސާއިރާ އަމިއްލަ ދިފާޢުގައި އިތުރަށް ބުނެލި އެވެ.\n"ސާއިރާ ހިތްހަމަނުޖެހެންޏާ މަންމަ ސާއިރާއަކަށް ނުޖައްސާނަން އޭނައަށް ކަމެއް ކޮށްދޭކަށް. އެކަމަކު ސާއިރާވެސް ވިސްނަންވާނެ ޖަންނަ މިހާރު އެހުރީ ވަރަށް ނާޒުކްފައްތަރެއްގައިކަން. އޭނަގެ އެނުތަނަވަސްކަމުގެ ތެރެއަށް އިތުރު ބޮޅެއް އިތުރުކުރުމުގެ ބަދަލުގައި އޭނައަށް ހިތްހަމަޖެހުން ލިބުމުގެ ސަބަބަކަށް އަހަރުމެން މިއަދު ވާން ޖެހޭނީ. އޭނަ ބައްޕަ ނެތް ދުވަހަކުން އޭނައަށް ބަރޯސާ ވެވޭނެކަމުގެ ޔަޤީންކަން އަހަރުމެން ދޭން ޖެހޭނެ.." ވަހީދާ ޖަވާބުދީފައި ތެދުވވެގެން ހިނގައިގަތެވެ.\nސާއިރާ ވާހަކަދައްކަން ބޭނުންވިނަމަވެސް ބުނާނެ އެއްޗެއް ނޭނގިގެން ހުއްޓައިލި އެވެ.\nވަހީދާ ގޮސް ދޮރުގައި ޓަކި ދިން އަޑާއެކު ޖަންނަ އާއި ސާރިމްއަށް އެކަކު އަނެކަކަށް ބަލައިލެވުނެވެ. ޖަންނަ އެނދުން ހިއްލާލަން މަސައްކަތަށް ތަންކޮޅެއް އަޑަށް ބާރުލައިފައި ވަންނާށޭ ގޮވާލި އެވެ. ދޮރު ހުޅުވުނު އަޑަށް ސާރިމްވެސް އިސްއުފުލާލި އެވެ. ދެވަނަ ސިކުންތުގައި އޭނަ ފުންމައިގެން ތެދުވީ މަންމަ ތަބަކެއްގައި ތަށިތަކެއް އަތުރައިގެން ހުއްޓާ ފެނުނީމަ އެވެ. ބަނޑާހަމައިގައި ތަބަކުގެ އެއްފަރާތުން ވިއްދާލައިގެން އެއް އަތުން ހިފާލައިގެން ހުރިއިރު އަނެއް އަތުން ތަޅުގައި ހިފާލެވިފަ އެވެ.\n"އަޅެ މަންމަ އެތެރެއަށް ނުވަދެ ގޮވާލިނަމަ!" ސާރިމް ލެޕްޓޮޕް ބައިންދާފައި އަވަހަށް އެދިމާއަށް ގޮސސް މަންމަ އަތުން ތަބައް އަތުލި އެވެ.\nޖަންނަވެސް އޭރު ތެދުވެ ހުރީ ކޮޅަށެވެ.\n"ޖަންނަ ސައިބޯން ނުނިކުތީމަ ހިފައިގެން މަންމަ މިއައީ..." ވަހީދާ ހިނިތުންވެފައި ބަލައިލީ ޖަންނައަށެވެ.\nއޭރު ތަބައް ބަހައްޓަންވެގެން ސައިޑު ޓޭބަލްއާ ދިމާއަށް ދިޔަ ސާރިމްއަށް އެއަޑު އިވުމުން މޫނުމަތިން ހިތްހަމަނުޖެހުމުގެ ކުލަވަރު ވެރިވެލާފައި ފިލި އެވެ.\n"އަހަރެން އެކުވެރިޔަކާއެކު ސައިބޮއިގެން އައީ..." ޖަންނައަށް ކޮންމެވެސް ވަރަކަށް ކުށްވެރިކަން އިހްސާސްވި އެވެ.\n"މަންމައަށް ފާހަގަކުރެވޭ ޖަންނަ ރޭގަނޑުވެސް ނުކާކަން. ގޭގައި ކާން ކަމުދާ އެއްޗެއް ނުހުންނަންޏާ ވެސް ބުނީމަ މަންމައަށް އެނގޭނީ. ޖަންނައަށް ކަމުދާ އެއްޗެހި ބުނީމަ މަންމައަށް ކައްކަން ނޭނގެންޏާ ސާއިރާވެސް ކައްކަދޭނެ. ޅަކުދިން ކާ އެއްޗެހި މަންމައަށްވުރެ މޮޅަށް ސާއިރާ ކައްކާނެ..." ވަހީދާ އައިސް ކައިރިވެފައި ޖަންނަ ކޮނޑުގައި ފިރުމައިލި އެވެ.\nފަހަތުގައި ހުރި ސާރިމް ހުރީ އޭރު ބުމަ ކައިރިކޮށްލައިގެންނެވެ. އޭނަ އެއްޗެއް ނުބުންޏަސް އެމޫނަށް ބަލައިލުމުން އޭނަ ކޮންމެވެސް ވަރަކަށް ހިތްހަމަނުޖެހިފައިވާކަން ޖަންނައަށް ވެސް ދޭހަވި އެވެ.\n"ރޭގަނޑު ނުކަނީ ފަލަވާތީ. މިއަދު ދެން އެކުވެރިޔަކާ ޖެހިގެން ސައިބޮވުނީ..." ޖަންނަ ގަދަކަމުން ހިނިތުންވެލަން މަސައްކަތްކުރި އެވެ. އެކަމަކު އެހިނިތުންވުން އޭނަގެ ލޮލާއި ހަމައަކަށް ނުފޯރި އެވެ.\n"މަންމަ މިއެއްޗެހި މިތާ ބައިންދާފަ ދާނީ. ފަހުން ކާހިއްވެއްޖެއްޔާ ކާލާ!" ވަހީދާ އެތަބަކަށް ނަޒަރރެއް ދީފައި އިތުރަށް ބުނެލި އެވެ.\nޖަންނަ ބޯޖަހާލައިފައި މަޑުކުރީ ވަހީދާ އެތަނުން ނިކުންނަން ދެނެވެ. ހަމަ ނިކުތުމާއެކު އެނދަށް ވެއްޓިގަނެވުނެވެ. ސާރިމް އެވަގުތު ފޯނަށް ބަލައިލާފައި ވަހީދާ ފަދައިން ކޮޓަރިން ނިކުންނަން މިސްރާބު ޖެހި އެވެ.\n"ޝެއިހް ކޮންތާކަށް ތިދަނީ؟" ޖަންނަ އަވަސްއަވަހަށް އެހި އެވެ. އޭނައަށް ހީވީ އޭނައަށް ބުނެވުނު އެއްޗަކުން ނޫނީ އުޅެވުނު ގޮތަކުން ހިތްހަމަނުޖެހިގެން އެތަނުން ނިކުންނަން ދަނީ ކަމުގަ އެވެ.\n"މަޣްރިބް ނަމާދަށް ބަންޤި ގޮވާތީ މިދަނީ..." ސާރިމް ފަސްއެނބުރި ބަލައިލުމެއް ނެތި ނިކުމެ ދޮރު ލެއްޕި އެވެ.\nކުޑައިރުކޮޅެއް ފަހުން ޖަންނަ ފިނި ފެންތަށްޓެއް ބޯން ދާން ކަމަށް ދޮރު ހުޅުވިއިރު ސިޓިންރޫމްގައި ވަހީދާ އާއި ސާއިރާ އަދި ތުއްތު ނޫރިއާ ވެސް ސަފު ހަދައިގެން ތިބީ ނަމާދުކުރާށެވެ. ޖަންނަ ސިއްރު ފިޔަވަޅުތަކެއްގައި ބަދިގެއަށް ވަދެ ފެންބޮއިގެން އަނެއްކާ އެމީހުންނަށް ނުފެނި ގޮސް ކޮޓަރިއަށް ދެމިގަތެވެ. ކޮޓަރީގައި އިނދެގެން ސާރިމް ހަދާފައި ހުންނަ ނަމާދުކުރާ ތަންކޮޅަށް އިރުއިރުކޮޅާ ބަލައިލެވެ އެވެ. އެކަމަކު ކަންނެތްކަން އައިސް ވަށައިލުމުން ތެދުވާހިތެއް ނުވި އެވެ. ހެޑްސެޓް އަޅައިގެން ލަވައެއް ޖަހައިލަމުން އޭނަ އޮށޯތީ އެނދުގަ އެވެ.\nޖަންނައަށް ނިދިފައި އޮތްވާ ކޮންމެވެސް މީހަކު އައިސް ކައިރިއަށް ހުއްޓުނުހެން ހީވި އެވެ. އަދި ކޮންމެވެސް އެއްޗެއް ކިޔަވާފައި އޭނަގެ ނިއްކުރިއަށް ފުމެލިކަން އިހްސާސްވި އެވެ. ހޭލެވިގެން ބަލާލިއިރު ކޮޓަރިތެރެއަށް ވެރިވެފައި އޮތީ ނިދާބޮކީގެ ފަނޑު އަލިކަމެވެ. ޖަންނަ އެނބުރުނުއިރު ސާރިމް ވެސް ނިދައިފި އެވެ. ގަޑި ބެލިއިރު ދިހަގަޑި ބައިވީ އެވެ. އެހާ ގިނައިރު ނިދުނުކަން އިހްސާސްވުމުން ދެން ކަންބޮޑުވީ ރޭގެ ބާކީބައި ހޭދަކުރާނެ ގޮތަކާއިމެދުގަ އެވެ.\nބަނޑުހައިކަން އިހްސާސްވާން ފެށުމުން އޭނަ އެނދުން ފޭބި އެވެ. ފާޚާނާއަށް ވަންނަން ދިޔައިރު ކުރިން ފާހަގަނުވާ ކަމެއް ފާހަގަވި އެވެ. އެއީ ދޮރުފަތުގެ ބޭރު ފަރާތުގައި ވެސް އެތެރެ ފަރާތުގައި ހުރިފަދަ ލިއުންކޮޅެއް ހުރި ކަމެވެ. އަލި ފަނޑުވެ ޖަންނަ އެ ކިޔާކަށް ނުހަދަ އެވެ.\nކުޑައިރުކޮޅެއް ފަހުން އޭނަ ގޮސް ބަދިގެއަށް ވަނީ ފޯނު ދިއްލައިގެން އޭގެ އަލީގަ އެވެ. ބަދިގެ ދިއްލާފައި ހުއްޓާ މީހަކަށް ފެނިގެން އޭނަ ހޭލާކަން އެނގިގެން އަންނާކަށް ބޭނުމެއް ނުވި އެވެ. ފްރިޖް ހުޅުވައިގެން ފެނުނު ޖޫސް ޕެކެޓެއް ނަގައި މޭޒުމަތީ ހުރި މޭވާ ވަށިގަނޑުން ދޮންކެޔޮ ވަކެއް ނަގައިގެން ކާން އިނީ މޭޒު ދޮށުގަ އެވެ. ބޭރުން ވާހަކަދައްކާ އަޑު އިވުނުހެން ފުރަތަމަ ހީވީ އެހެން އިންދަ އެވެ.\nހީވި ގޮތެއް ކަމަށް ނިންމާފައި އޭނަ ޖޫސްތަށި އަޅައިގެން ބޯން ފެށި އެވެ. ދެވަނަ ފަހަރަށްވެސް މީހަކު ވާހަކަދައްކާ އަޑު އިވިއްޖެ އެވެ. އަޑުން ހީވީ ސާއިރާ ހެންނެވެ. ޖަންނަ ހުސްތަށި ގެންގޮސް ސިންކުގައި ބަހައްޓާފައި ފޯނުގެ ލައިޓު ނިއްވާލުމަށްފަހު ސިއްރު ސިއްރުން ގޮސް ދޮރު ކައިރިއަށް ހުއްޓުނެވެ. އެވަގުތު އޭނަގެ މެއަށް ފިނިވެލި އެވެ. ސާއިރާ ސިޓިންރޫމްގައި ހުރީ އެކަންޏެވެ. އެކަމަކު ހުއްޓައިނުލާ ވައި އަޑުން ކޮންމެވެސް ވާހަކައެއް ދައްކަ އެވެ.\nޖަންނައަށް ހޯދައިލެވުނީ އެތާ ތެރޭ އިތުރު މީހަކު ފެންނަން ހުރިތޯ އެވެ. އިތުރު މީހަކު ނެތުމުން ކުރިއަށްވުރެ ބިރުގަތެވެ. އަނެއްކާ ސާއިރާއަކީ ޖިންނި މޮޔަވެފަ ހުރި އަންހެންކުއްޖެއް ބާއޭ ހިތަށް އެރި އެވެ. ސާއިރާ އެވާހަކަދައްކަނީ އޭނައަށް ނުފެންނަ ފަރާތަކާއި ކަމާއިމެދު ސުވާލު އުފެދުނެވެ.\nގުޑިލަން ނުކެރިފައި ޖަންނަ ހުއްޓާ ސާއިރާ ފެނުނީ ގޭގެ މައިދޮރާއި ދިމާއަށް ދާން ފެށި ތަނެވެ. ޖަންނަގެ ހިތުގެ ތެޅުން އަވަސްވެގެން އައީ ދެނެވެ. ސާއިރާ ހުއްޓުވަން ދާން ވެސް ހިތަށް އެރި އެވެ. އެކަމަކު އޭނައަށް ގޮތެއް ނުނިންމިގެން އުޅެނިކޮށް ފެނުނީ ދޮރު ހުޅުވިތަނެވެ. ޖަންނަގެ މެއަށް އިތުރަށް ފިނިވެގެން އައީ ސާއިރާ ހުޅުވި ދޮރުން އިސސްކޮޅުން ދިގު ފިރިހެނަކު އެތެރެއަށް ވަންތަން ފެނިފަ އެވެ.\nސާއިރާ ދޮރު ލައްޕާ ތަޅުލާފައި އެމީހާގެ އަތުގައި ހިފާލުމަށްފަހު ނިކަން ހަރުކޮށް ދެމީހުން ގޮސް ވަނީ ސާއިރާ ނިދާ ކޮޓަރިއަށެވެ.\nފެނުނު މަންޒަރަކީ ހަޤީޤަތެއްކަން ނުވަތަ ނޫންކަން ނިންމަން ނޭނގިފައި ޖަންނައަށް ހުރެވުނެވެ. ދެފަޔަށް އޭގެ އަމިއްލަ ބާރު ލިބުމުން އަވަހަށް ގޮސް ކޮޓަރިއަށް ވަދެ ދޮރު ތަޅުލައިފި އެވެ. އެނދުގައި އިށީންއިރު އެތަކެއް ސުވާލުތައް އައިސް ސިކުނޑި ވަށައިލި އެވެ. ހަޤީޤަތަކީ ނޫރިއާގެ ބައްޕައާ ބެހޭގޮތުން ވެސް އޭނައަށް އެއްޗެއް ނޭނގޭ ކަމެވެ. އެމީހަކީ ނޫރިއާގެ ބައްޕައަށް ވެސް ވެދާނެ އެވެ. ސާއިރާގެ ފިރިމީހާ ކަމަށްވެސް ވެދާނެ އެވެ. އެކަމަކު ދަންވަރު އެންމެންނާއި ސިއްރުން އައިސް އެގެއަށް ވަންނަން ޖެހޭ ސަބަބަކީ ކޮބައި ހެއްޔެވެ؟\nފިކުރު ބޮޑުވެފައި ޖަންނަ އިންދާ ސާރިމް ނިދީގައި އޭނައާ ވީ ފަރާތަށް އެނބުރުނެވެ. ޖަންނަގެ ނަޒަރު އެމޫނަށް ހުއްޓުމުން ވަކިކޮށެއް ނުލެވުނެވެ. ފުން ނިދީގައި ސާރިމްގެ މޫނުގައި އެހުންނަ ސީރިއަސް އަދި ހަރުދަނާ ކަމެއް ނެތެވެ. އޭގެ ބަދަލުގައި ފެންނަނީ މައުސޫމު ކަމެވެ. އަދި އެއުމުރުގެ ޒުވާން ފިރިހެނެއްގެ މޫނުން ވެސް ފެންނާނެ ޅަކަމެވެ. އިސްތަށިގަނޑު ހޭވިފައިވާ ގޮތުން އަދި ވަރަށް ތަފާތެވެ. ތިރިއަށް ޖެހިލައި ސާރިމްއާ ވީ ފަރާތަކަށް އަރިއަކަށް ޖަންނަ އޮތީ އެމޫނަށް ބަލާށެވެ. އޭނައަށް ދެވަނަ ފަހަރަށް ނިދުނީ އެހެން އޮތްވަ އެވެ.\nފަތިހު މަންމަ އައިސް ގޮވިއިރު ސާއިރާ އޮތީ ހޭލަ އެވެ. އެކަމަކު އޭނަ ޖަވާބު ދިނީ ދެތިންފަހަރު ތަކުރާރުކޮށް ގޮވީމަ އެވެ. އެއްފަހަރުން ޖަވާބު ދީފިނަމަ އޭނަ އެގަޑީ ހޭލާ އުޅޭ ސަބަބު މަންމަގެ ހިތުގައި ޝައްކު އުފައްދާނެ އެވެ. މަންމަ ގެ ފިޔަވަޅުތައް އޮބުމުން އޭނަ އެނބުރުނީ ދާދި ދެންމެއަކާއި ޖެހޭންދެން ދަރިފުޅުގެ ބައްޕަ އޮވެފައި ދިޔަ ތަނަށެވެ. އަތް ޖައްސާލިއިރު މިހާރު އެހަށިގަނޑުގެ ހޫނުކަމެއް އެތާކު ނެތެވެ. ބަދަލުގައި އެތަން އޮތީ ފިނިވެފަ އެވެ. ސާއިރާގެ ލޯ ފެންކަޅިވި އެވެ.\nކަރުނަތައް ދިރުވާލައިފައި ގައިމަތީ އޮތް ރަޖާ ސޮހިގެން ނުދާނެހެން މެއާ ހަމައިން ހިފަހައްޓާލައިގެން އޭނަ އެތަނުން ތެދުވި އެވެ. އެނދުގައި އޮތް ތުއްތު ދަރިފުޅަށް ބަލާލައިފައި ގޮސް ރަޖާގެ ބަދަލުގައި ތުވާއްޔަކުން ހަށިގަނޑު ނިވާކުރި އެވެ. ދެން ތިރީގައި ތަންމަތި ހަދާފައި އޮތް ބޯ ރަޖާ ނަގައި ގެންގޮސް ދާވަށިގަނޑަށް ވައްޓާލައިފައި ބާލީސްތައް އެނދދުގެ އެއްކޮޅުގައި ބަރިއަކަށް ބެހެއްޓި އެވެ. ނޫރީ ނިދާފައި އޮތުމުން ފެންވަރަން ވެގެން އަވަހަށް ގޮސް ފާޚާނާއަށް ވަނެވެ.\nދިގު ވާހަކަ ވާހަކަ: މަންޒިލް ތީއޭ


Israel ge2missile vattaali kamah Syria in bunefi | Mihaaru\nއިޒްރޭލުގެ މިސައިލް ވައްޓާލި މަންޒަރު ސީރިއާގެ ގައުމީ ޓީވީން ވަނީ ދައްކާފައި. --ފޮޓޯ:އޭއެފްޕީ\nއިޒްރޭލުގެ ދެ މިސައިލް ވައްޓާލި ކަމަށް ސީރިއާ އިން ބުނެފި\n09 މެއި 2018 - 13:49\nދިމިޝްގު (މެއި 9) - ވެރިރަށް ދިމިޝްގާ ކައިރީގައިވާ އަވަށަކަށް އިޒްރޭލުން ފޮނުވާލި ދެ މިސައިލް ވައްޓާލާފައިވާ ކަމަށް ސީރިއާ އިން ބުނެފި އެވެ.\nސީރިއަން އޮބްޒަވޭޓަރީ ފޯ ހިއުމަން ރައިޓްސްގެ ޑިރެކްޓަރު ރާމީ އަބްދުލް ރަހުމާން ވިދާޅުވީ އިޒްރޭލުން މިސައިލް ހަމަލާދީފައި ވަނީ ދިމިޝްގުގެ ދެކުނުން އޮންނަ ކިސްވާ އަވަށުގައި ހަތިޔާރު ރައްކާ ކުރާ ގުދަނަކަށް ކަމަށެވެ. އަދި އެ ހަމަލާ ދިނީ އެއީ އީރާން ނުވަތަ ހިޒްބުﷲ އިން ބޭނުންކުރާ ތަނަކަށް ކަމަށް ހީކޮށްފައި ކަމަށް ވެސް އޭނާ ވިދާޅުވި އެވެ.\nރާމީ އަބްދުލް ރަހުމާން ވިދާޅުވީ އިޒްރޭލުގެ މިސައިލް ހަމަލާގައި ސީރިއާ ސަރުކާރަށް ވަފާތެރި ސިފައިންގެ ނުވަ މީހުން މަރުވެފައިވާ ކަމަށެވެ. އޭގެ ތެރޭގައި އީރާނުގެ ރިވޮލިއުޝަނަރީ ގާޑުގެ މެންބަރުން ހިމެނޭ ކަމަށް ވެސް އޭނާ ވިދާޅުވި އެވެ.\nމިދިޔަ ޑިސެމްބަރު މަހު ވެސް އިޒްރޭލުން ވަނީ ސީރިއާގެ ދެކުނަށް މިސައިލް ހަމަލާ ދީފަ އެވެ. ހަލަބުގެ އަސްކަރީ މަރުކަޒަކަށް އިޒްރޭލުން މިދިޔަ މަހު ދިން މިސައިލް ހަމަލާތަކުގައި ވަނީ 26 މީހުން މަރުވެފަ އެވެ.\nއިޒްރޭލުގެ ޑިފެންސް މިނިސްޓަރު އަވިގްދޯ ލީބަމަން މިދިޔަ މަހު ވިދާޅުވެފައި ވަނީ އީރާނުން ސީރިއާގައި އަސްކަރީ ގޮތުން ބާރުގަދަ ކުރާ ނަމަ ހަމަލާ ދޭނެ ކަމަށެވެ. އިޒްރޭލުގެ އެނާޖީ މިނިސްޓަރު ވަނީ އީރާނުން އިޒްރޭލަަށް ހަމަލާ ދޭން ސީރިއާ އިން ފުރުސަތު ދޭނަމަ ބައްޝާރުލް އަސަދުގެ ވެރިކަން ބަދަލު ކުރާނެ ކަމަށެވެ.\nއިތުރު ލިޔުންތައް އިޒްރޭލް ސީރިއާ\nއިޒްރޭލުގެ މިސައިލް ހަމަލާތަކުގައި ސީރިއާ އިން ހަތަރު މަރު\nދިމިޝްގުގެ އެއާޕޯޓަށް އިޒްރޭލުން މިސައިިލް ހަމަލާ ދީފި\nސީރިއާގެ އަސްކަރީ މަރުކަޒަކަށް އިޒްރޭލުން ހަމަލާދީފި


Kuruvaahaka – thaqudheeru\nކުރުވާހަކަ – ތަޤުދީރު\nލިޔުނީ: އާމިނަތު ހުމައިދާ\nމިއަދަކީ އަހަރެންނަށް ވަރަށް ބޮޑު ދުވަހެކެވެ. އަހަރެންގެ ހުރި ހަމައެކަނި ދަރިފުޅު އަހަރެންނާ ދުރަށް، އެހެން ބައެއްގެ ގާތަށް ދާން ފުރާ ދުވަހެވެ. އޭލެވެލް ކިޔެވުމަށްޓަކައި މާލެ ދަނީއެވެ. ހުދު އަހަރެންނަކީވެސް އޭލެވެލް ކިޔެވުމަށްޓަކައި އެ ފަސްގަނޑުގައި ދުވަސްތަކެއް ހޭދަކޮށްފައިވާ މީހަކީމެވެ. އެއީ އަހަރެންގެ މާޒީއެވެ. ވަރަށް ހިތި ދުވަސްވަރެކެވެ. މިއަދު އަހަރެންނަށް އުނދަގޫ ކުރަމުން މިދަނީ އެ ހިތި މާޒީގެ ހަނދާންތަކެވެ. ވާނީވެސް އެހެންތާއެވެ.\nއަހަރެންނަކީ ވަރަށް ނިކަމެތި އާއިލާއަކަށް އުފަންވި ކުއްޖެކެވެ. ތައުލީމަށްޓަކައި ހާއްސަ ގަދަރެއް އަހަރެންގެ ހިތުގައި ވެއެވެ. ނަތީޖާއަކަށްވީ އޯލެވެލްގެ ގަދަ ދިހައެއްގެ ދެވަނަ އަހަރެންނަށް ލިބުމެވެ. މި ނަތީޖާއާއެކު އަހަރެންގެ އާއިލާއިން އަހަރެންނަށް އިތުރަށް ކިޔަވައި ދިނުމުގެ ޝައުގުވެރިކަން އުފެދުނެވެ. އަހަރެންގެ މައިންބަފައިން ނިންމީ އަހަރެން މާލެ ގެންދިޔުމަށެވެ. ނަމަވެސް އަމިއްލަ ހަރަދުގައި ކިޔަވައިދެވޭނެހާ ތަނަވަސްކަމެއް އަހަރެންގެ އާއިލާއަކު ނެތެވެ. ނަމަވެސް މާލޭގައި ގެދޮރު ހުރި މުއްސަނދި ރައްޓެއްސަކާ ވާހަކަ ދައްކައިގެން އަހަރެން މާލެ ގެންދިޔައެވެ.\nއަލިބެއާ ހަސީނައްތައަކީ ވަރަށް ކުރިން އަހަރެމެން ރަށަށް ދިވެހި ބޭސް ކުރަން އައިސް ބައްޕަމެން ކައިރީ ދުވަސްތަކެއް ހޭދަކޮށްފައިވާ ބައެކެވެ. އެދުވަސްވަރު އުފެދުނު ގާތް ގުޅުން މިއަދާ ހަމައަށްވެސް ދެމި އެބައޮތެވެ. އެދެމީހުން އަހަރެންގެ އާއިލާ ދެކެ ވަރަށް ލޯބިވެއެވެ. އެހާމެ ހެޔޮކޮށް ހިތައެވެ. އެހެންކަމުން އަހަރެންގެ ކިޔެވުމުގެ ހުރިހާ ހަރަދެއްގައި ވެސް އެއާއިލާއިން ހިފީ އެއްވެސް ޝަކުވާއެއް ނެތިއެވެ.\nއަހަރެންނާއެކު އެއްކޮޓަރީގައި ހަސީނައްތަގެ ދަރިފުޅު ހަސްނާވެސް އުޅުނެވެ. ދައްތަމެންނާއި ހަސްނާ ވަރަށް ތަފާތެވެ. “ރެވިތެޔޮ ވަށައިގެން” އުޅޭ މީހެއް ކަހަލައެވެ. ވަރަށް ހަމަހިމޭނުން ނުހުރެވެއެވެ. އަހަރެންނާ އެއް އުމުރެއް ކަމުގައި ވިޔަސް އަހެރެންނާއި ހަސްނާ އުޑާ ބިންހާ ތަފާތެވެ. ހަސްނާ އެއްގޮތަކަށްވެސް ކިޔަވާ ހިތެއް ނުވެއެވެ. އުޅޭ ހިތްވަނީ އަބަދުވެސް ބޭރުގައި އެވެ. ހަސްނާ ބުނާކަމެއް ހަސީނައްތައަށް ނުކޮށްދެވިއްޖެ ނަމަ އެދެން ކަންތަކާ ޖެހުނީ އެވެ. ހަސީނައްތަވެސް ހީވަނީ ހަސްނާ ޖަހާ ބެރަކަށް ނަށަން ތައްޔާރަށް ހުންނަ ހެންނެވެ. އަލިބެވެސް ބޯޓު ދަތުރު ކުރަން އުޅެފައި ލިބޭ ޗުއްޓީގެ މަދު ދުވަސްކޮޅު އަބަދުހެން ހޭދަކުރަނީ ހަސްނާއަށް ނާނާ ކިޔަވައިދިނުމުގައި އޭ ބުނެލުމަކުން ދޮގަކަށް ނުވާނެއެވެ.\nފުރަތަމަ ޓާރމްގެ ކިޔެވުން ފެށިގެން ކުރިޔަށް ދިޔައެވެ. އަހަރެނެގެ ހުރިހާ ވަގުތެއް ކިޔެވުމުގައި ހޭދަކުރަމުން ދިޔައިރު ހަސްނާ އާއި ދިމާވަނީ ވަރަށް ކުޑަ ވަގުތުކޮޅަކު އެވެ. އޭނާ ކޮޓަރީގައި އުޅުނަކަސް އަހަރެންނަކާ ވާހަކަ ދައްކައެއް ނަހަދައެވެ. އެވެސް ނަސީބެއްކަންނޭނގެއެވެ. އަހަރެންގެ ކިޔެވުމަށް ހުރަހެއް ނޭޅެއެވެ. ހަސްނާ އަބަދުހެން ހޭބޯ ނާރާ އުޅެނީ ކޮންމެސް ތަނަކަށް ދާން ތައްޔާރުވާށެވެ. ހާއްސަކޮށް ރޭގަނޑުއެވެ. ހަސްނާގެ ގައިގައި ހަރުލާފައި ހުންނަނީ ބުޅަލުގެ އުސޫލެވެ. ނަމަވެސް އެކަންތަށް ހަސީނައްތަމެނަކަށް މާބޮޑު ކަމަށްކަށް ނުވެއެވެ.\nއަހަރެންގެ މިންނަތް މަސައްކަތުގެ ސަބަބުން ފުރަތަމަ ޓާރމު ނިންމާލީ އަހުމަދިއްޔާ ސްކޫލުގެ އެންމެ ރަނގަޅު ނަތީޖާ ހާސިލް ކުރި ދަރިވަރުގެ ގޮތުގައި އެވެ. މުދައްރިސުން އަހަރެންނަށް ވަރަށް ތައުރީފު ކުރިއެވެ. އަހަރެންގެ މަންމައަށް އުފަލުން ރޮވުނެވެ. ހަސީނައްތަވެސް ހުރީ ވަރަށް އުފަލުންނެވެ. ބޮޑު ޕާޓީއެއް ބާއްވައި ދިނެވެ. އަހަރެން ނަމޫނާއަކަށް ބަލައިގެން ކުރިއަށް ދިޔުމަށް ހަސްނާއަށް ނަސޭހަތްތެރިވިއެވެ. ހަސްނާއަށް އެވާހަކަތައް އިވޭ ކަމަކަށްވެސް ނުހެދިއެވެ. އައީ ރުޅިއެވެ. ހަސްނާ އެކަމާ ރުޅިއައުމުން ހަސީނައްތަ އެވާހަކަ ހުއްޓާލިއެވެ.\nދެވަނަ ޓާރމު އަހަރެން ފެށީވެސް ފުރަތަމަ ޓާރމުގަ ލިބުނުފަދަ ފުރިހަމަ ނަތީޖާއެއް ހޯދުމުގެ އަޒުމުގައި އެވެ. ނަމަވެސް ދެވަނަ ޓާމުވީ އަހަރެންގެ މުޅި ހަޔާތުގައިވެސް ކުރިމަތިވި އެންމެ ހިތާމަވެރި ދުވަސްތަކަކަށެވެ. ހަސްނާ އަހަރެންނާ ރީތިކޮށް ވާހަކައެއް ނުދައްކައެވެ. އަބަދު އިންނަނީ މޫނު ކުނިކޮށްގެންނެވެ. ހަސްނާ ބޭނުންވީ އޭނާގެ މަންމަ ހަމައެކަނި އޭނާ ދެކެ ލޯބިވުމަށެވެ. ހަސީނައްތަ އަހަރެން ދެކެ ލޯބިވާކަން އެނގުމުން އޭނާގެ ހިތުގައި ހަސަދައިގެ އަލިފާންކޮޅެއް ރޯވިއެވެ. އަދި އަހަރެންނަށް އެކި ގޮތްގޮތުން އުނދަގޫ ކުރަން ފެށިއެވެ. އަހަރެންނޭ ކިޔައިގެން ދޮގު ވާހަކަތަށް އޭނާ މަންމަ ގަތު ކިޔަން ފަށައިފި އެވެ. ނުނިދާ ފިރިހެންކުދިންނަށް ގުޅައިގެން އޮންނަ ވާހަކައެވެ. ހަސްނާއާ ދިމާލަށް އެއްޗެހި ކިޔާ ވާހަކައެވެ. އަހަރެން އޭނާ ގެންގުޅޭ އެއްޗެހިން ބޭނުންކުރާ ވާހަކަ އެވެ. މި ފަދަ ދޮގުތަކެއް ދައްތަކައިރީ އޭނާ ހެދިއެވެ.\nއެކަންތައްތަކުގެ ސަބަބުން ދައްތަ އަހަރެންނަށް ކުރި އިތުބާރު ކުޑަވިއެވެ. ތެދު ދޮގު ބަލާވެސް ނުލައެވެ. އޭގެ ފަހުން ދައްތަ އަހަރެންނާ ދިމަލަށް ވަރަށް އެއްޗެހި ގޮވިއެވެ. އަހަރެންގެ އަތުން ފޯނުވެސް އަތުލިއެވެ. އަހރެން ވަރަށް ދެރަވިއެވެ. ހަސީނައްތަ މަންމަ ކައިރީގައި ބުނީ އަހަރެންގެ ފޯނު ހަލާކުވީ ކަމުގައި އެވެ. އެކަމަކު ފޯނެއް ގަނެދެވެން އޮތީ އަލިބެ މާލެ ޗުއްޓީއަށް އައުމުން ކަމަށެވެ. ގުޅަން ބޭނުންވީމާ ދައްތަ ފޯނުން ގުޅޭނެކަމަށް ބުންޏެވެ. ނަމަވެސް އަހަރެންނަށް ދައްތަގެ ފޯނެއް ނުލިބެއެވެ. މަންމަމެންގެ ތަނަވަސްކަން ކުޑަކަމުން އެމީހުންނަށް އަހަރެންނަށް ގުޅެނީ ވަރަށް މަދުންނެވެ. އެކަމަކު ކުރާނީ ކީއްހެއްޔެވެ؟ ދުނިޔެ ހިނގާނީ ތޮށަލީދުޅައަށޭ ބުނަނީ މިހެންވެގެންތާއޭ އަހަރެންގެ ހިތައް އެރިއެވެ. އެހެން ކަމުން އަހަރެން ކެތްތެރިވީމެވެ.\nނަމަވެސް ދުވަސްކޮޅެއްފަހުން ލޯ ކުރިމަތިން ފެންނަނީ އަހަރެންގެ ދުވަހަކުވެސް ހުވަފެނުންވެސް ދެކިފައިވާ ކަންތައްތަކެއް ނޫނެވެ. ރޭގަނޑުގެ އަރާމު ނިދިން އަހަރެން މަހުރޫމު ކުރީ ހަސްނާގެ ނުބައި އަމަލުތަކެވެ. އޭނާ ރައްޓެހިވެގެން އުޅޭ ފިރިހެން ކުއްޖާ ކޮޓަރިއަށް ވައްދަން ފެށިއެވެ. ކޮންމެ ރެއެއްގެ ދަންވަރު ދެއެއްޖަހާލާކައްހާއިރު އަހަރެންނަށް ހޭލެވެނީ ހަސްނާގެ ހުނުމުގެ އަޑަށެވެ. ހަސްނާ އޭނާގެ ލޯބިވެރިޔާއާއެކު ވަގުތުތައް ހޭދަކުރަމުންދިޔައީއެވެ. އަސީލް ހެދިހާގޮތެއް ހަސްނާއަށް ވަރިހަމައެވެ. އެމަންޒަރުތަށް ބަލާކަށް އަހރެންނަށް ވާ ފަސޭހައެއް ނުވިއެވެ. އަދި އަހަރެންނަކީ ބުރުގާ އަޅައިގެން އުޅޭ ކުއްޖަކަށް ވުމުން އަހަރެންނަށް ވަރަށް އުނދަގޫވިއެވެ. އަހަރެންގެ އައުރަ ހިލޭ ފިރިހެނަކަށް ފެނުމަކަށް އަހަރެން އެއްގޮތަކަށްވެސް ނޭދެމެވެ. ނަމވެސް ކުރާނީ ކީއްހެއްހެވެ. އަހަރެން އެއަޑަށް ހޭލެވުމާއެކު އަވަސްވެ ގަންނަނީ ފާހަނަޔަށް ދިޔުމަށެވެ. ނަމަވެސް ފާހާނާއިގާ އެހާގިނައިރު ނުނިދާ ހުންނަނީ ކިހިނަކުންހެއްޔެވެ. ހެނދުނު ސްކޫލަށް ދާން ޖެހެއެވެ. ދެން އަހަރެން ނިންމީ ބުރުގާވެސް އަޅައިގެން އޮވެ ނިދާށެވެ. ނަމެސް އެހެން އޮވެ ނިދާނީ ކިހިނެތް ހެއްޔެވެ. ހޭލާއިރު އޮންނަނީ ދާހިއްލާ ފޯވެފައިއެވެ. ތަންތާ ބިހިނަގާފައިއެވެ. އަހަރެންނަށް ލޯގަނޑު ކުރިމައްޗަށް އެރޭ ކޮންމެ ފަހަރަކު މީހާގެ ސިފައަށް އައިސް ހުރި ބަދަލު ފެނުމުން ކަރުނަ އޮހޮރެއެވެ.\nމިއުނދަގޫތަކާ ވޭންތަކުގެ ސަބަބުން އަހރެން ވަރަށް ބަލިވިއެވެ. ބޮލުގައި ރިއްސާވަރުން ސްކޫލަށް ނުދެވޭ ދުވަސްތައް ގިނަވާން ފެށިއެވެ. މުދއްރިއްސުން އަހަރެންގެ މިޒާޖައް އައި ބަދަލު ވަރަށް ބޮޑަށް ފާހަގަ ކުރިއެވެ. އެތައް ފަހަރަކު ސުވާލު ކުރިއެވެ. ނަމަވެސް އަހަރެންނަކަށް ހަގީގަތަކަށް ކިޔައިދޭކަށް ނުކެވެއެވެ. އަހަރެން އެވާހަކަތައް ކިޔައިދިނީ އަހަރެންގެ އެންމެ ގާތް އެކުވެރިޔާ “އަޔާނީ” ގެ އާދޭހަށެވެ. އަޔާނީ އަހަރެންނަށް ވަރަށް ހަމްދަރުދީވިއެވެ. އެވާހަކަތައް ކިޔައިދިން ދުވަހު އޭނާވެސް ރުޔެވެ.\nއޭނާއަކީވެސް އަހަރެންފަދަ ނިކަމެތި ކުއްޖެއްކަމށް ވުމުން އޭނާއަށް މާބޮޑު އެހީއެއް އެކަމުގައި ވެވެން ނެތްކަން އެނގުމުންނެވެ. އަޔާނީ ބުނަމުން ދިޔައީ ހިތްވަރުކޮށްފައި ދއްތައަށް އެވާހަކަތައް ކިޔައިދިނުމަށެވެ. ނަމަވެސް އަހަރެން އެވާހަކަތައް ދައްތައަށް ކިޔާދިފިއްޔާ ހަސްނާ އަހަރެންނަށް ކޮންމެ ގޮތެއްވެސް ހަދާފާނެކަން އަހަރެންނަށް އެނގެއެވެ. އަދި ދައްތަ އެވާހަކަތައް ގަބޫލު ނުކުރާނެކަން އެއީ މެންދުރުގެ އިރު ފަދައިންހާމަވާން އޮތް ކަމެއްކަން އަހަރެންނަށް އެނގެއެވެ. ނަމަވެސް އަޔާނީ ކޮންމެސް ގޮތަކުން ދައްތައަށް އެކަން އެންގިއެވެ. އެދުވަހު އަހަރެންނާއި އަޔާނީއާއި ދިމާލަށް އެއްޗެހި ގޮވަ ވަރަކަށް ދުވަހަކުވެސް މީހަކު އެއްޗެއްސެއް ނުގޮވައެވެ. އަހަރެން ވަރަށް ރުއީމެވެ. ގަބޫލުކުރުމަށް އެދި އާދޭސް ކުރީމެވެ. ނަމަވެސް ދައްތަ އެ އާދޭސްތަކުގައި ކޮޅުފައި ޖެހިއެވެ.\nއެ ހުރިހާ ކަންތައްތަކުގެ ސަބަބުން އަހަރެން ކިޔެވުން މަތިން މުޅިން ފޫހިވިއެވެ. އަދި ކޮންމެސް ގޮތަކުން ރަށަށް ދެވޭތޯ މަސައްކަތް ކުރީމެވެ. އަޔާނީގެ އެހީތެރިކަމާއެކު އަހަރެންނަށް އެކަންތައް ހަމަޖެހުނެވެ. އަދި ރަށަށް ދިޔުމުގެ ކަންތައް ހަމަޖެހުމުން ދައްތަމެނަށްވެސް ނޭނގި ސިއްރުން ފޮށި ތަންމަތި ތައްޔާރު ކުރީމެވެ. އަނެއްދުވަހު ފަތިހު ދިޔުމަށްޓަކައި އަހަރެން އެއްޗެހި ތައްޔާރުކޮށްފައި ނިދީމެވެ.\nކުއްލިއަކަށް އަހަރެންނަށް ހޭލެވުނުއިރު ކަމަކުދާކަށް ނެތެވެ. ކޮޓަރީގައި ހުރި އެއްޗެހިތައް ތަޅާ ސޫނާފަތި ކުރަނީ އެވެ. ހަސްނާއާއި އަސީލް ތިބިގޮތް ފެނިފައި އެދެމީހުން ތިބީ މަސްތުވެފައިކަން އަހރެންނަށް ޔަގީން ވިއެވެ. ދުނިޔެ ހެއްދެވި ގޮތަށްތިބެ މުޅި ކޮޓަރީގައި އެނބުރެނީއެވެ. އަހަރެންނަށް ބާރަށް ރޯން ފެށުނެވެ. އެކަމަކު އެދެމީހުންނަށް ވާނުވާއެއް ނޭނގެއެވެ.\nމީހަކު ދޮރުގައި ތަޅާގަތް އަޑަށް އަހަރެން ސިއްސައިގެން ދިޔައެވެ. އެއިވުނީ ދައްތަގެ ރުއިމުގެ އަޑެވެ. ދޮރު ނުހުޅުވިގެން އުޅޭ އަޑެވެ. އަހަރެންނަކަށް ދޮރެއް ނުހުޅުވޭނެއެވެ. ހަސްނާ ވަނީ އެއައްވުރެ މޮޅަށް އަހަރެންނަށް ނުހުޅުވޭގޮތަށް ހަދާފައި އެވެ. ނަމަވެސް އިރުކޮޅެއް ފަހުން ދައްތަ ތަޅުދަނޑިއެއް ހިފައިގެން އައިސް ދޮރު ހުޅުވިއެވެ. އަހަރެންނަށް ދައްތަގައިގައި އޮޅުލައިގަނެވުނެވެ. ދައްތަ އަހަރެން ގޮވައިގެން ގޭތެރެއަށް ދާން ހިނގައިގަތެވެ.\n“ސަރާ. ނުރޮއެ ހުއްޓާލާ. މިއީ ކޮންމެ މީހަކަށްވެސް އަންނާނެ ދުވަހެއް. ދައްތަ ހީކުރީ ސަރާއަށް ބައްޕަ މަރުވިކަން އަދި ނޭނގޭކަމަށް. ކާކު ބުނީ؟ ”\nއެޖުމްލަ ހީވީ އަހަރެންގެ ކަންފަތަށް ހޮނު އެޅިހެންނެވެ. އަހަރެންނަށް އަދި އެކަމެއް ނޭނގެއެވެ. އަހަރެން މިރޮނީ ކީއްވެގެންކަން އަދި ދައްތައަށް ނޭނގޭކަން ޔަގީންވިއެވެ. ނަމަވެސް ދައްތަ ދިން ހަބަރުން އަހަރެން ބިންމައްޗަށް ތިރިވާން ފެށިއެވެ. ދައްތަ އަހަރެން ހިއްލާލައިގެން ކޮޓަރިއާ ދިމާލަށް ހިނގައިގަތެވެ. ކޮޓަރިއަށް ވަނުމާއެކު ދައްތައަށް ފެނުނު މަންޒަރުގެ ސަބަބުން ދައްތަގެ ދެލޯ ބޮޑުވެ އަހަރެންގެ ގައިވެސް ދޫވިއެވެ. ދައްތައަށް އާދެވުނު ރުޅިގައި ވަގުތުން ޕޮލިހަށް އެކަން އެންގިއެވެ. އަހރެންގެ ވާހަކަތައް ގަބޫލު ނުކުރެވުމުން އެކަމާ ނިހާޔަތައް އަހަރެންގެ ކިބައިން މާފަށް އެދުނެވެ. އަދި އަހރެން ރަށަށް ގެންދިޔުމުގެ ކަންތައްތައް ދައްތަ ވަރަށް ފަސޭހަ ކޮށްދިނެވެ. ނަމަވެސް ރަށަށް އައުމުން ހިތާމަތައް އިތުރުވާނެކަން އެނގުމުން އަހަރެންނަށް ގިސްލާ ރޮވެން ފެށުނެވެ.\n“މަންމާ… މަންމާ!! އަދިވެސް ނުނިމޭތަ؟ މިހާރު ފުރާގަޑި ޖެހުނީ އަވަސްކޮށްލަން ހިނގާދޯ!!!…\nއަހަރެންގެ ދަރިފުޅުގެ އަޑަށް އަހަރެން ސިއްސައިގެން ދިޔައެވެ. އަހަރެންގެ ލޯ ކަރުނުން ތެމި ފޯވަނީ އެވެ. ކަރުނަތައް ފުހެލާފައި ގަޑިއަށް ބަލާލެވުނެވެ. ދަރިފުޅު ފުރުވާލަން ދާންވީއެވެ. އަވސް އަވަސް ކޮށްލައިގެން ދަރިފުޅުގެ ދަބަސް ތައްޔާރުކޮށްލީމެވެ. އަދި ދަރިފުޅުގެ އަތުގައި ހިފައިގެން ބަނދަރާ ދިމާލަށް މިސްރާބު ޖެހީމެވެ. ވަރަށް އަސަރާއެކު ދަރިފުޅަށް އަލްވަދާއުކީ މަންމައަށް ތަގްދީރުގައި ލިޔެވިފައިވާފަދަ ކަމެއް ދަރިފުޅުގެ ތަގުދީރުގައި ނުވުމަށް އެދޭ ހާލުއެވެ.\nނޯޓް: މިއީ ސްކޫލުތަކުގެ ދަރިވަރުންނަށް ހުޅުވާލައިގެން ކުޅުދުއްފުށި އޮންލައިން އިން ބޭއްވި5ވަނަ ކުރުވާހަކަ މުބާރާތުގައި ހޮވާލެވުނު އެންމެ މޮޅު 15 ވާހަކައިގެ ތެރޭގައި ހިމެނޭ ވާހަކަ އެކެވެ. ވާހަކަ މުބާރާތުގެ ނަތީޖާ ފާޅުކުރާނީ ހުރިހާ ވާހަކައެއް ޝާއިއުކޮށް ނިމުމުންނެވެ. މި ވާހަކަ ލިޔެފައިވަނީ ޖަލާލުއްދީން ސްކޫލުގެ ގްރޭޑް 12 އޭ ގެ އާމިނަތު ހުމައިދާ އެވެ


ޕީޕީއެމް ރައިސްގެ އޮފީހަށް ކަޅުތެޔޮ ޖެހި ދެ މީހުން ހޯދަނީ – Dhuvas Online\nޕީޕީއެމް ރައީސްގެ އޮފީހަށް ކަޅުތެޔޮ ޖެހި މީހުން -- ފޮޓޯ: ޕޮލިސް\nޕީޕީއެމް ރައިސްގެ އޮފީހަށް ކަޅުތެޔޮ ޖެހި ދެ މީހުން ހޯދަނީ\n21 ނޮވެމްބަރ 2016\nޕީޕީއެމްގެ އޮފީސް ހިންގި އަދި މިހާރު އެ ޕާޓީގެ ރައީސްގެ އޮފީސް ހިންގާ ހ. ތެމާއަށް ކަޅުތެޔޮ ޖެހި މީހުން ހޯދަން ފުލުހުން އިއުލާނުކޮށްފި އެވެ.\nފުލުހުން ވަނީ މީހަކު ކަޅުތެޔޮ ޖަހާ ވީޑިއޯއެއް އާންމުކޮށްފައި އެވެ. އެ ވީޑިއޯގައި ފެންނަ ގޮތުން ކަޅުތެޔޮ ޖެހީ ބޮޑުތަކުރުފާނު މަގުން ސައިކަލުގައި ދުއްވާފަ ދިޔަ ދެ މީހުންގެ ތެރެއިން ފަހަތުގައި އިން މީހާ އެވެ. އަދި ކަޅުތެޔޮ ޖަހާފައިވަނީ އެންމެ ފަހަރަކު ކަން އެނގެ އެވެ.\nފުލުހުން އާންމުކޮށްފައިވަނީ ބޮޑުތަކުރުފާނު މަގުގައި ހަރުކޮށްފައިވާ ސީސީޓީވީ ކެމެރާގެ ފުޓޭޖެ ކެވެ. އެ ދެމީހުން ޕީޕީއެމްގެ ރައީސް އޮފީހަށް ކަޅުތެޔޮ ޖަހާފައިވަނީ މިމަހުގެ ތިން ވަނަ ދުވަހުގެ ފަތިހު 04: 53 ހާއިރު އެވެ.\nފުލުހުން ބުނީ އެ ދެމީހުންނަކީ ޖެނެރަލް އިންވެސްޓިގޭޝަން ޑިޕާޓްމަންޓުން ތަހުގީގު ކުރަމުންދާ މައްސަލައަކާއި ގުޅިގެން ހޯދަމުންދާ ދެ މީހުން ކަމަށެވެ. އަދި އެ ދެމީހުންނާއި ގުޅޭ އެއްވެސް މައުލޫމާތެއް ލިބިފައިވާ ނަމަ ފުލުހުނަށް ރިޕޯޓު ކުރުމަށް އެދިފައިވެ އެވެ.\nފުލުހުންނަށް މައުލޫމާތު ދިނުމަށް ގުޅަންވީ ނަމްބަރުތައް\nފުލުހުންގެ ހޮޓްލައިން ނަމްބަރު: 3322111\nޖެނެރަލް އިންވެސްޓިގޭޝަން ޑިޕާޓްމަންޓްގެ ޑިއުޓީ ނަމްބަރު: 9631696\nއަދީބުއާ ދެކޮޅަށް ދައުލަތުން އުފުލާފައިވާ ދައުވާއަށް ހުކުމް ކުރުން އަންނަ ހޯމަ ދުވަހު\nސެޕްޓެމްބަރ 30, 2020\nދައުލަތުން އަދީބުގެ މައްޗަށް އުފުލާފައިވާ ހަތް ދައުވާއަށް އޭނާ އިއުތިރާފް ވެއްޖެ\nބީއެމްއެލްގެ ރީޓެއިލް އަދި އެސްއެމްއީ ބޭންކިން އާއި ކޯޕަރޭޓް ބޭންކިން ޑައިރެކްޓަރުންގެ މަގާމަށް ހީވާގި ދެ ދިވެހިން\nރީޖަނަލް އެއާޕޯޓްސް ކޮމްޕެނީގެ ނަމުގައި ކުންފުންޏެއް އުފައްދައިފި


ޕޭމަންޓް ޚިދުމަތް ދިނުމުގެ ލައިސަންސް އުރީދޫއާއި ދިރާގަށް ޕޭމަންޓް ޚިދުމަތް ދިނުމުގެ ލައިސަންސް އުރީދޫއާއި ދިރާގަށް\nޕޭމަންޓް ޚިދުމަތް ދިނުމުގެ ލައިސަންސް އުރީދޫއާއި ދިރާގަށް ދީފި. ފޮޓޯ:އެމްއެމްއޭ\nއަލަށް އެކުލަވާލި ޤައުމީ ޕޭމަންޓް ސިސްޓަމްގެ ޤާނޫނުގެ ދަށުން ޕޭމަންޓް ޚިދުމަތް ދިނުމުގެ ލައިސަންސް، އުރީދޫއާއި ދިރާގަށް ދީފިއެވެ.\nޤައުމީ ޕޭމަންޓް ސިސްޓަމް ރައްކާތެރި އަދި އެކަށީގެންވާ ގޮތެއްގައި ހިނގާތޯ ބެލުމާއި، ޤައުމީ ޕޭމަންޓް ސިސްޓަމްގެ ކަންކަން ރެގިއުލޭޓްކޮށް ވިލަރެސްކުރާނީ މޯލްޑިވްސް މަނިޓަރީ އޮތޯރިޓީންނެވެ.\nމޯލްޑިވްސް ޕަބްލިކް ލިމިޓް (އުރީދޫ މޯލްޑިވްސް) އަށް ދޫކޮށްފައިވަނީ ދިވެހިރާއްޖޭގައި އިލެކްޓްރޯނިކް މަނީ އިޝޫކުރުމުގެ ޚިދުމަތާއި ރެމިޓަންސް ޚިދުމަތް ދިނުމަށް ބޭނުންވާ ޕޭމަންޓް ޚިދުމަތް ދިނުމުގެ ލައިސަންސްއެވެ. އަދި ދިވެހިރާއްޖޭގެ ގުޅުން ޕަބްލިކް ލިމިޓް (ދިރާގު)އަށް ދޫކޮށްފައިވަނީ ދިވެހިރާއްޖޭގައި އިލެކްޓްރޯނިކް މަނީ އިޝޫކުރުމުގެ ޚިދުމަތް ދިނުމަށް ބޭނުންވާ ޕޭމަންޓް ޚިދުމަތް ދިނުމުގެ ލައިސަންސްއެވެ.\nމޯލްޑިވްސް މަނިޓަރީ އޮތޯރިޓީިން މި ދެ ކުންފުންޏަށްވެސް ލައިސަންސް ދޫކޮށްފައިވަނީ މިމަހުގެ 18ވަނަ ދުވަހުއެވެ.\nޤައުމީ ޕޭމަންޓް ސިސްޓަމްގެ ޤާނޫނުގެ ދަށުން ޕޭމަންޓްގެ ޚިދުމަތް ދިނުމުގެ ލައިސަންސް ދޫކުރުމާއެކު، މި ދެ ކުންފުނިންވެސް ޕޭމަންޓް ޚިދުމަތް ދެމުންގެންދާނީ މި ލައިސަންސްގެ ދަށުންނެވެ. މިއާއެކު ކުރިން އުރީދޫ މޯލްޑިވްސް އާއި ދިރާގަށް ދޫކޮށްފައިވާ މޮބައިލް ޕޭމަންޓް ޚިދުމަތް ދިނުމުގެ ލައިސަންސް ވަނީ ބާތިލް ކޮށްފައެވެ.\nމި ލައިސަންސްގެ ދަށުން އުރީދޫ މޯލްޑިވްސްއިން އަލަށް ތައާރަފް ކުރުމަށް ނިންމާފައިވާ ރެމިޓަންސް ޚިދުމަތަކީ، އެ ކުންފުނިން ދެމުންގެންދާ އެމް-ފައިސާ ވޮލެޓް މެދުވެރިކޮށް ރާއްޖެއިން ބޭރަށް ފައިސާ ފޮނުވޭ ގޮތަށް ފަރުމާކޮށްފައިވާ ޚިދުމަތެކެވެ.\nމޯލްޑިވްސް މަނިޓަރީ އޮތޯރިޓޯ، އެމްއެމްއޭ، ފޮޓޯ- ޕީއެސްއެމް ނިއުސް\nޤައުމީ ޕޭމަންޓް ސިސްޓަމްގެ ބިލު ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، ތަސްދީޤުކުރެއްވީ މިދިޔަ އަހަރުގެ މޭ 18ގައެވެ.\nޤައުމީ ޕޭމަންޓް ސިސްޓަމްގެ ޤާނޫނަކީ ދިވެހިރާއްޖޭގެ ޤައުމީ ޕޭމަންޓް ސިސްޓަމް ކުރިއަރުވައި، ރެގިއުލޭޓްކޮށް އޯވަރސީކުރުމާއި ކަމާގުޅޭ އެންމެހައި ކަންކަން ބަޔާންކުރުމުގެ ޤާނޫނެވެ. މި ޤާނޫނުގެ މައިގަނޑު މަޤްޞަދުތަކުގެ ތެރޭގައި ޤައުމީ ޕޭމަންޓް ސިސްޓަމްގެ ހަމަޖެހުން ދެމެހެއްޓުމާއި، ރައްކާތެރި އަދި އެކަށީގެންވާ ގޮތެއްގައި ޤައުމީ ޕޭމަންޓް ސިސްޓަމް ކުރިއަރުވައި، ރެގިއުލޭޓްކޮށް އޯވަރސީކުރުން ހިމެނެއެވެ.\nއެމްއެމްއޭއިން ވިދާޅުވީ އެ އޮތޯރިޓީން މަސައްކަތްކުރަމުން ގެންދަނީ ކުރިއަށް އޮތްތަނުގައިވެސް، ޤައުމީ ޕޭމަންޓް ސިސްޓަމް އިތުރަށް ހަރުދަނާކޮށް ތަރައްޤީކުރުމަށް ކުރެވޭ މަސައްކަތްތަކުގެ ތެރެއިން އެއް ވިއުގައެއް މެދުވެރިކޮށް ގިނަ ޕޭމަންޓް ޚިދުމަތްތަކެއް ރައްޔިތުންނަށް ލުއިފަސޭހަކަމާއިއެކު ފޯރުކޮށްދެވޭނެ ގޮތް މަގުފަހިކޮށްދިނުމަށެވެ.


Alah credit card hahdhaigen customer innah aguhuri inaamu thakeh | MBS NEWS\nބީއެމްއެލްގެ ކްރެޑިޓް ކާޑަކުން މީހަކު ފައިސާ ދައްކަނީ. ފޮޓޯ: ބީއެމްއެލް\nއަލަށް ބީއެމްއެލްގެ ކްރެޑިޓް ކާޑު ހައްދަައިގެން ކަސްޓަމަރުންނަށް އަގުހުރި އިނާމުތަކެއް\n16 May 2022, 13:32\nބީއެމްއެލްގެ ކްރެޑިޓް ކާޑް ހައްދަން އަލަށް އެދި ހުށަހަޅާ ކަސްޓަމަރުންނަށް އަމާޒުކޮށްގެން ހާއްސަ ޕްރޮމޯޝަނެއް ފަށައިފި އެވެ.\nރާއްޖޭގައި އެންމެ ފުޅާ ދާއިރާއެއްގައި ބޭންކިންގެ ހިދުމަތްދޭ ބީއެމްއެލް އިން ފެށި މި ޕްރޮމޯޝަންގެ ދަށުން ކްރެޑިޓް ކާޑުގެ ޖޮއިނިން ފީ އާއި ފުރަތަމަ އަހަރުގެ އެނުއަލް ފީ ނުނަގާނެ އެވެ. މީގެ އިތުރުން ކްރެޑިޓް ކާޑަށް އެދި ހުށަހަޅާ ހުށަހެޅުމުގެ ތެރެއިން ބޭންކުން އެންމެ ފުރަތަމަ އެޕްރޫވްކުރާ 200 ކާޑަށް ކޭޝްބެކް ދިނުމަށް ވެސް ހަމަޖެހިފައިވާ ކަމަށް ވެސް ބީއެމްއެލް އިން ބުނެ އެވެ.\nމިގޮތުން ކޮންމެ ކާޑަކަށް ކޭޝްބެކްގެ ގޮތުގައި 2،500 ރުފިޔާ ދިނުމަށް ވެސް ނިންމާފައިވާ ކަމަށް ވެސް އެ ބޭންކުން ބުނެ އެވެ.\nބީއެމްއެލް އިން ބުނިގޮތުގައި މި ޕްރޮމޯޝަންގެ ދަށުން ކްރެޑިޓް ކާޑަށް އެދި ހުށަހަޅާ ކަސްޓަމަރުންގެ ތެރެއިން ކޮންމެ ހަފްތާއަކު ނެގޭ ގުރުއަތުން ހޮވޭ ފަރާތަކަށް 5،000 ރުފިޔާގެ ގިފްޓް ކާޑެއް ލިބޭނެ އެވެ.\nމީގެ އިތުރުން މި ޕްރޮމޯޝަނުގެ މުއްދަތުގައި ބޭންކުން އެންމެ ފުރަތަމަ އެޕްރޫވްކުރާ 2،000 ކާޑަށް ބީއެމްއެލް ރިވޯޑްސް ޕޮއިންޓް ލިބޭނެ ކަމަށް ވެސް އެ ބޭންކުން ބުނެ އެވެ. މިގޮތުން ކޮންމެ ކާޑަކަށް 3،000 ރިވޯޑްސް ޕޮއިންޓް ލިބޭނެ ކަމަށް ވެސް ބީއެމްއެލް އިން ބުނެ އެވެ.\nބީއެމްއެލް ރިވޯޑްސް ޕޮއިންޓް ރިޑީމް ކޮށްގެން ގިނަ އެއާލައިނާއި، ހޮޓެލާއި، ކާރު ކުއްޔަށް ނެގުމުގެ އިތުރުން އެމޭޒަން، އެޕްސްޓޯ، އައިޓިއުންސް، ގޫގުލް ޕްލޭ، ޕްލޭސްޓޭޝަން ފަދަ މަގްބޫލް ބްރޭންޑްތަކުގެ ގިފްޓް ކާޑު ގަތުމުގެ ފުރުސަތުވެސް ލިބިގެންދެ އެވެ.\nމި ޕްރޮމޯޝަން ކުރިއަށް ގެންދިޔުމަށް ހަމަޖެހިފައި ވަނީ އަންނަ ޖޫން 30 ގެ ނިޔަލަށެވެ.\nބޭންކް އޮފް މޯލްޑިވްސް އަކީ 300،000 އަށް ވުރެ ގިނަ ކަސްޓަމަރުންނާއި 7،000 އަށް ވުރެ ގިނަ މާޗެންޓުންނާ އެކު ރާއްޖޭގައި އެންމެ ފުޅާ ދާއިރާއެއްގައި ކާޑު ދޫކުރުމާއި ކާޑުގެ ހިދުމަތްތައް ބަލައިގަންނަ ބޭންކެވެ. އިންޓަނެޓް ބޭންކިން އަދި މޮބައިލް އެޕް މެދުވެރިކޮށް ބީއެމްއެލްގެ ކްރެޑިޓް ކާޑަށް އެދި ހުށަހެޅޭނެ އެވެ.\nޕްރޮމޯޝަނާ ގުޅޭ އިތުރު މައުލޫމާތު: https://www.bankofmaldives.com.mv/apply-and-win\nބީއެމްއެލް ކާޑުތައް ބޭންކް އޮފް މޯލްޑިވްސް (ބީއެމްއެލް) ވިޔަފާރި


Helmet alhaigen feyrunu massalaagai thuhumathu kurevey bodu2meehun dhookollaifi | Mihaaru\nސްޓޭޓް ބޭންކް އޮފް އިންޑިއާ ކައިރިން މިދިޔަ އާދިއްތަ ދުވަހު 2.3 މިލިއަން ރުފިޔާ ފޭރުނު މައްސަލައިގައި ހިމެނޭ މީހުން އަތުލައިގަތުމަށް ފުލުހުން އެ ދުވަހު ހަރަކާތްތެރިވަނީ.---ފޮޓޯ: މިހާރު\nހެލްމެޓް އަޅައިގެން ފޭރުނު މައްސަލާގައި ހިމެނޭ ބޮޑު ދެ މީހުން ދޫކޮށްލައިފި\n12 މާޗް 2019 - 15:07 23 comments\nހެލްމެޓް އަޅައިގެން ތިބެ، މާލޭގައި މީހަކަށް ވަޅިން ބިރު ދައްކައި 2.3 މިލިއަން ރުފިޔާ ފޭރުނު މައްސަލައިގެ ތުހުމަތަށް ހައްޔަރުކުރި ހަތަރު މީހުންގެ ތެރެއިން ދެ މީހަކު ކްރިމިނަލް ކޯޓުން މިއަދު ދޫކޮށްލައިފި އެވެ.\nބީއެޗްއެމް ޓްރޭޑާސްގެ އެ ފައިސާތައް ސްޓޭޓް ބޭންކް އޮފް އިންޑިއާ (އެސްބީއައި) އަށް ޖަމާކުރަން ގޮސް ހުއްޓަކައި ފޭރިގަތީ އިންޑިއާގެ މީހެއްގެ އަތުންނެވެ.\nފުލުހުންގެ މީޑިއާ އޮފިޝަލް މިއަދު ވިދާޅުވީ، އެ މައްސަލައިގައި ބަންދުގައި މިހާރު ތިބީ 18 އަހަރުން ދަށުގެ ދެ ކުދިން އެކަނި ކަމަށެވެ. ބޮޑު ދެ މީހުން ދޫކޮށްލީ ބަންދުގެ މުއްދަތަށް ކޯޓަށް ހާޒިރުކުރުމުން ކަމަށް އޮފިޝަލް ވިދާޅުވި އެވެ. އެ ދެ މީހުން ދޫކޮށްލީ ކީއްވެގެން ކަމެއް ފުލުހުން ނުބުނެ އެވެ.\nއެ މައްސަލައިގައި ހައްޔަރު ކުރީ އުމުރުން 23 އަހަރުގެ ދެމީހުންނާއި 18 އަހަރުން ދަށުގެ ދެ ކުދިންނެވެ. އެ މީހުންނާ ގުޅޭ މައުލޫމާތެއް ފުލުހުން އަދި ހާމައެއް ނުކުރެ އެވެ.\nހެލްމެޓް އަޅައިގެން ދެ ސައިކަލެއްގައި ދިޔަ ހަތަރު މީހުން ފޭރުނު ފައިސާ ހޯދުނު ކަމެއް އަދިއެއް ނޭނގެ އެވެ.\nހެލްމެޓް އަޅައިގެން ތިބެ ހިންގި ފޭރުމުގެ އެ ހާދިސާ އަކީ ސިނަމާލެ ބްރިޖާއި ހުޅުމާލެ އާއި ހުޅުލެއާ ދެމެދު އޮންނަ ހައިވޭގައި ދުއްވާއިރު މިދިޔަ އާދިއްތަ ދުވަހުން ފެށިގެން ހެލްމެޓް އަޅަންޖެހޭ ގޮތަށް ސަރުކާރުން ހަމަޖެއްސި ފަހުން ހިނގި ފުރަތަމަ ހާދިސާ އެވެ. ފަހަކަށް އައިސް މާލެ އާއި ހުޅުމާލޭގައި ފޭރުން ވަރަށް ބޮޑަށް އާންމުވެފައިވާއިރު، ފޭރޭމީހުންގެ އަމާޒަކީ ބޮޑެތި އަދަދުތަކުން ފައިސާ ހިފައިގެން ދާ މީހުންކަން ހިނގާފައިވާ ގިނަ ހާދިސާތަކުން އެނގެ އެވެ.\nއިތުރު ލިޔުންތައް ކުށްކުރުން ޕޮލިސް މާލެ ވައްކަމާއި ފޭރުން އެސްބީއައި ކްރިމިނަލް ކޯޓް ހެލްމެޓް\nހެލްމެޓް އަޅައިގެން ފޭރުނު މީހުން ހައްޔަރުކޮށްފި\nބައި ލައްކަ ރުފިޔާ ފޭރިގެން ދަނިކޮށް އަތުލައިގެންފި


BREAKING: Addu In Meehaku Covid-19 Ah Fassivejjje - Vaguthu\nއައްޑޫއިން މީހަކު ކޮވިޑް-19 އަށް ފައްސިވެއްޖެ\nއައްޑޫސިޓީގެ ގަމުގައި ހިންގަމުން އަންނަ އީކުއޭޓަރ ވިލޭޖްގެ ކަރަންޓީނުގައި ހުރި މީހަކު ކޮވިޑް-19 އަށް ފައްސި ވެއްޖެއެވެ.\nއައްޑޫއިން މީހަކު ކޮވިޑް-19 އަށް ފައްސިވެފައިވާކަން ނޭޝަނަލް އިމާޖެންސީ އޮޕަރޭޝަން ސެންޓަރު (އެންއީއޯސީީ)ގެ ތަރުޖަމާނު މަބްރޫކް އަޒީޒް ވަނީ "ވަގުތު"އަށް ކަށަވަރުކޮށްދީފައެވެ.\nމަބްރޫކް ވިދާޅުވީ، އައްޑޫ އިން ކޮވިޑް-19 އަށް ފައްސިވެފައި ވަނީ 65 އަހަރުގެ ދިވެހި އަންހެނެއް ކަމަށެވެ.\nއެ އަންހެން މީހާ އަކީ، އޭނާއަށް މާމަ ކިޔާ އަންހެން ދަރިފުޅާއެކު ކަރަންޓީންގައި ހުރި މީހެކެވެ. ނަމަވެސް އޭނާއަށް މާމަ ކިޔާ ދަރިފުޅު އެ ބައްޔަށް ނައްސިވެފައި ވާ ކަމަށް މަބްރޫކް ވިދާޅުވިއެވެ.\nއެ އަންހެން މިހާއަކީ އައްޑޫ ސިޓީއަށް ނިސްބަތްވާ މީހެކެވެ.\nމިއީ އައްޑޫ ސިޓީން ކޮވިޑް-19 އަށް ފައްސިވި ފުރަތަމަ މީހާއެވެ. މީގެ ކުރިން އައްޑޫ ސިޓީން މީހަކު ކޮވިޑް-19 އަށް ފައްސިވިއެވެ. އެހެން ނަމަވެސް ފަހުން ނެގި އޭނާގެ ޓެސްޓުތައް ވަނީ ނައްސިވެފައެވެ.\nއެ އަންހެން މީހާގެ ދެވަނަ ސުންކު މިހާރު ވަނީ ނަގާފައެވެ.\nޖޫން 12, 2020 15:28\nޖޫން 12, 2020 15:36\nއައްޑޫން ކޮވިޑަށް ޕޮޒިޓިވް މީހަކު ފުރަތަމަ ފަހަރަށް ފެނިއްޖެ ނަމަވެސް އެއީ މައްސަލަ އެއް ނޫނޭ ދެން ދުނިޔޭގައި އިންސާނުން އުޅެން ޖެހޭނީ ކޮވިޑް ވައިރަސް ވެސް އެއީ އުޅޭ އެއްޗެއް ކަން ދަނެގެންނޭ އަދި އިންސާނުން ދުނިޔޭގައި އުޅެން ޖެހެނީ ސާފު ތާހިރު ކަންމަތީގައޭ ކުންފުނި ތަކުގެ މުވައްޒަފުން ވެސް ގެންގުޅެން ޖެހޭނީ ސާފުތާހިރު ތަންތަނުގައޭ އަދި ގަވާއިދާއި ޚިލާފަށް އުޅޭ ބިދޭސީން ދަ ރާއްޖެތެރޭން އެއްކޮށް ޖެހޭނީ ހުސްކުރަންއޭ މިކަމަށް ތަމެންގެ ސަރުކާރުން އިންކާރުކުރަނީތޭ\nޖޫން 12, 2020 21:39\nއިންޝާﷲ ހުރިހާ ކަމެއްވެސް ރަނގަޅަށް ދާނީ\nޖޫން 12, 2020 15:38\nކޮބާ ތިއޮތީ ލޮނުހެދިފަ\nޖޫން 12, 2020 15:47\nކަލޭމެންނަށް ނުވެގެން ތިއުޅުނު ކަން ވެއްޖެއެއްނު. ދެން ބާރަށް ހީނ ހީނފަ އަތްޖަހާ...\nޖޫން 12, 2020 16:02\nރައީސް ނަޝީދު ދުރުވިސްނޭ މޮޅު ޚިޔާލުގެ ފެށުން.\nޖޫން 12, 2020 20:06\nޖޫން 12, 2020 16:33\nހަމަހޭގަތަ ތިތިބީ އެއީ އައްޑޫ މީހެއް ނޫން. އިރާދަކުރެއްވިއްޔާ އައްޑޫ ސިޓީ މީހަކު ނުޖެހޭނެ. މިއީ މިމާލޭގަ އުޅޭ އެއްޗިއްސާއި ހެދިވާގޮތް.އެމީހުން ނިކަން ބޭނުން ވާނެ އައްޑޫ ސިޓީއަށް ތި ކޮވިޑު ފޮނުވަން.\nޖޫން 12, 2020 16:43\nނަޝީދު އާއ ސަރުކާރުން ނުވެގެން އުޅުނު ކަންތައްވީ ދެން 2އަށް ކޮނޑުހުޅުން ނެއްޓެންދެކަށް އަށްޖަހާ\nޖޫން 12, 2020 16:58\nއައްޑޫގައި ފުރަތަމަ ފަހަރަށް މީހަކު ކޮވިޑަށް ޕޮޒިޓިވް ވެއްޖެ ނަމަ އެއިން އެގިގެންދާ އެއްޗަކީ އެއީ އައްޑޫގައި ސާފުތާހިރު ކަން ހުންނަން ޖެހޭ މިންގަޑަށް ނެތުމޭ އަދި އައްޑޫ މީހުން ސަރުކާރުން ބުނާ ގޮތަސް ނަހަދާ ކަން އައްޑޫގައި ދަ ރާއްޖެތެރޭ މީހުން ނުއުޅޭ ޒަމާނެއް ނުދެއޭ އެކަމަކު މިގައުމުގައި ހިނގާ ބޮޑެތި ނުރައްކާތެރި ކަންކަމުގެ ލިސްޓަށް އައްޑޫ އެރުން އެއީ މީ އައްޑޫގައި އުޅޭ ހުރިހާ އެންމެން ދަންނަން ޖެހޭނެ ކަމެކޭ ތަމެން މިކަމަށް އިންކާރުނުުކުރާށޭ އިންކާރުނުކުރާށޭ އިންކާރުނުކުރާށޭ...\nޖޫން 12, 2020 17:17\nމިދުނިޔެ އުފެއްދެވީ އިންސާނުންނަށް ޓަކައޭ ދުނިޔެ އުފެދުނު ދުވަހުން ފެށިގެން އިންސާނުން މިދުނިޔޭގައި އުޅެމުންނޭ ދަނީ އިންސާނާ އުފައްދަވާ ވަރުދަގަދަ ސިކުނޑި އަކާއި އަދި ފަސްޖހިއްސު ދެއްވީ އެއް ގަބީލާ އެއް ގޮތަށް އެމެން ކުރާ މުއާމަލާތް ތަކުގައި އާއި ވާ އަހުދުނާމާ ތަކަށް ހުރުމަތް ތެރިކޮށް ހިތައިގެން އެކުވެރިކަމާއި އެކު ދުނިޔޭގައި އުޅެ ދުނިޔެ އާބާދުކޮޮށް އޭގެ ސަބަބުން އާޚިރަތުގެ ނިއުމަތް ވެސް ލިބުމަށޭ ރައީސް އިބޫވެފައިވާ އަހުދުނާމާ އެއްގޮތަށް ކަންނުދޭ ރައީސް ކޯލިޝަން ހިއްސާދާރުންނަށް ވެފައިވާ އަހުދުނާމާ އެއްގޮތަށް ވެރިކަން ކުރަން އިންކާރުކުރަނީތޭ އިންކާރުކުރަނީތޭ އިންކާރުކުރަނީތޭ ތަމެން ބިރުވެތިވާށޭ ވެރިކަން ދެއްވަނީ ތަމެންނަށް ވުރެން ބާރު ހުރި ފަރާތަކުން ކަމަށް ތަމެން މިކަމަށް އިންކާރުކުރަނީތޭ އިންކާރުކުރަނީތޭ އިންކާރުކުރަނީތޭ...\nޖޫން 12, 2020 17:57\nއެއޮތީ ރާކަނިމަސް ކެވިފަ ދެން އަތްޖަހާ ދެން ނަށާ ???\nދެން ފެންނާނީ ޑރ. ބޫމްބޫމް ޢަލީ ވަޙީދު ސަން ވިލް ޝަން އެގެއިން ކިޔާފަ މަކަރާ އޮޅުވާލައިގެން ގެނައި ފަތުރުވެރިން ކޮވިޑް އަށް ފައްސިވާ ވާ މަންޒަރު، ފައްސިވެއްޖެނަމަ ފަތުރުވެރިންކޮޅު ރަނގަޅު ބޮނޑިއެއް ދޭނެ އަލިވަޙީދަށް!\nކިނބޫ މިހާރު އޮތީ ގޭގައި ކަރަންޓީނު ވެގެން ވަރޗުއަލް ކޮށް ސަރުކާރާއެކީ ޖަހާނެ ސަކަރާތެއް ޖަހަންކަންނޭނގެ، އެކަލޭގެގެ ޙަބަރެއް ނުވޭ ވިއްޔާ މަދުންވަމަވެސް\nޖޫން 12, 2020 18:20\nއެމްޕީންތަށް ކޮބާ؟ ޗާޓްރިޖް ވީހިސާބެއް އަހާލަން ވެގެން.\nޖޫން 12, 2020 18:52\nPlease send more people from Male’ to Addu and let them roam freely ?\nޖޫން 12, 2020 20:25\nބުއްޅަބޭގެ އަމާޒަށް ވާޞިލުވަނީ. ބުއްޅަބޭ ތިކަންތައް ނުވެގެން ދެލޮލަށް ނިދިނައިސްގެ ތެޅޭތާ ވަރަށްދުވަސް ވެއްޖެ. މިހާރު ތިބޭނެ އުފަލުން ކިބޫ ގޮވައިގެން ޕާޓީކުރަން. ސާބަހޭ ވޯޓުދީގެން މިމީހުންބާރުވެރި ކުރުވި ބައިގަނޑަށް. ކަލޭމެން މިބައިގަނޑު ހިންގާ ޖަރީމާތަކަށް ގިޔާމަތްދުވަހު ﷲ ގެ ޙަޟުރަތުގަ ޒިންމާ އުފުލަން ޖެހޭނެކަން ދަންނާތި. ނޫނީ ހަމަމިހާރުން މިހާރަށް ﷲ ގެ ދީނަށް ފުރައްސާރަކުރާ ލަޝްކަރުގަ ބައިވެރިވެގެންތިޔަތިބޭ ތިބުން ނިމުމަކަށްގެނެސް މިނިވަންވޭ. އަދި ޖެހޭނެ ރައްޔިތުންގެ ކިބައިން މާފަށް އެދެންވެސް.


China In Mars Ah Fonuvi Ulhandhun Selfie Thakeh Nagaifi - Vaguthu\nމާސް އަށް ޗައިނާ އިން ފޮނުވާފައިވާ އުޅަނދު "ޒުރޮންގް" ރޯވާ މާސްގެ ބިމުގައި މަސައްކަތް ފެށިތާ މަސް ދުވަސް ފަހުން މާސްގައި އެއުޅަނދުން ނަގާފައިވާ ސެލްފީތަކެއް ޗައިނާ އިން އާއްމުކޮށްފިއެވެ.\nޗައިނާ އިން މާސް އަށް ފޮނުވި އުޅަނދުގެ ސެލްފީތަކުން ފެންނަނީ ޗައިނާގެ ދިދަ ޖަހާފައިވާ އުޅަނދު ފެންނަ ގޮތައް ނަގާފައިވާ ފޮޓޯތަކެކެވެ.\nޗައިނާގެ އުޅަނދަކީ 33 ފޫޓްގެ ބޮޑު އުޅަނދެކެވެ. މިއުޅަނދުގައި ރޮބޮޓެއް ވެސް ހިމެނެއެވެ. މިއީ ޗައިނާގެ ނޭޝަނަލް ސްޕޭސް އެޑްމިނިސްޓްރޭޝަން (ސީއެންއެސްއޭ) އިން މާސް އަށް ފޮނުވި އެންމެ ފުރިހަމަ އުޅަނދެވެ.\nތިން މަސް ދުވަހު މާސްގެ އޯބިޓްގައި ދަތުރު ކުރުމަށްފަހު ޒުރޮންގް މާސްގެ ބިމުގައި ޖައްސާފައި ވަނީ މެއި މަހުގެ 15 ވަނަ ދުވަހު އެވެ. މިއުޅަނދު ޖައްސާފައި ވަނީ މާސްގެ އެންމެ އުތުރުން އޮންނަ ސަރަހައްދުގައެވެ.\nމިއުޅަނދުން ކުރާނެ އެންމެ މުހިއްމު މަސައްކަތަކީ މާސްގައި އެއްވެސް ދުވަސްވަރެއްގައި ފެން ނުވަތަ އައިސް ހުރިތޯ ބެލުމުގެ މަސައްކަތް ކަމަށް ޗައިނާ އިން ވަނީ ބުނެފައެވެ. އުޅަނދުގައި ހަރުކޮށްފައިވާ ރާޑަރު ސިސްޓަމްގެ ސަބަބުން ފެނާއި އައިސް ހުރިނަމަ އެކަން ދެނެގަންނާނެ ކަމަށް ޗައިނާ އިން ބުނެއެވެ.\nޗައިނާ އަކީ މާސްއަށް އުޅަނދެއް ފޮނުވި ދެވަނަ ގައުމެވެ.\nޗައިނާ އާއި އެންމެ ވާދަވެރި އެމެރިކާ އިން ވެސް މިހާރު މާސްއަށް ފޮނުވާފައިވާ އުޅަނދަކުން ދިރާސާތަކެއް ކުރަމުން އެބަގެންދެއެވެ. އެމެރިކާ އިން މާސްއަށް ފޮނުވާފައިވާ އުޅަނދުގައި ހެލިކޮޕްޓަރެއް ވެސް ހިމެނެއެވެ. އެހެލިކޮޕްޓަރު މިހާރު ވަނީ މާސްގައި އުދުހިފައެވެ، މިއީ މާސްގައި ހެލިކޮޕްޓަރެއް އުދުއްސި ފުރަތަމަ ފަހަރެވެ. ނާސާގެ އުޅަނދުން ހިލައާއި ވެލި ނަގައިގެން 2031 ވަނަ އަހަރު އެނބުރި ދުނިޔެއަށް އަންނާނެ ކަމަށް ނާސާ އިން ބުނެއެވެ.


Islaahakee meehakah kiyaa nameh noon: Jameel rahdhu Nasheed ah\nރައްޔިތުންގެ މަޖިލީހުގެ ރައީސް ކުރީގެ ރައީސް މުހައްމަދު ނަޝީދު. -- ފައިލް ފޮޓޯ\nއިސްލާހަކީ ވަކި މީހަކަށް ކިޔާ ނަމެއް ނޫން ކަމަށާއި އެއީ އަމަލުން ސާބިތުކުރާކަމެއްކަމަށް ވިދާޅުވެ، ކުރީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދަށް ކުރީގެ ނައިބު ރައީސް ޑރ. މުހައްމަދު ޖަމީލް އަހުމަދު ހޫނު ރައްދެއް ދެއްވައިފި އެވެ.\nޖުޑީޝަލް ސާވިސް ކޮމިޝަން (ޖޭއެސްސީ) އިން ދުރަށް ޖެހިވަޑަައިގަތުމަކީ ރާއްޖެއަށް ލިބޭނެ އެންމެ ބޮޑު ބޮނޑި ކަމުގައި ދެކެވަޑައިގަންނަވާ ކަމަށް ނަޝީދު މިއަދު ވިދާޅުވި ވާހަކަފުޅަށް އިޝާރާތް ކުރައްވަމުން ޖަމީލް ވިދާޅުވީ ޑިމޮކްރަސީގައި ސިޔާސީ ވެރިން ޝަރުއީ ދާއިރާ ކޮންޓްރޯލެއް ނުކުރާނެ ކަމަށެވެ.\n"ސިޔާސީ ވާދަވެރިންނަށް ހުކުމް ޖެހުމަކީ ގައުމީ ހިދުމަތެއް ނޫން. އިސްލާހަކީ މީހަކަށް ކިޔާ ނަމެއް ނޫން، އެއީ އަމަލުން ސާބިތުކުރާ ކަމެއް. ޑިމޮކްރެސީގައި، ޖޭއެސްސީ ފަދަ ތަންތަން ސިޔާސީ ފަރާތްތަކުގެ މުށުތެރެއަކު ނޯވޭ،" ނަޝީދަށް އިޝާރާތް ކުރައްވައި ޖަމީލް ވިދާޅުވި އެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް ޑރ. މުހައްމަދު ޖަމީލް އަހުމަދު + ޖޭއެސްސީ ޝަރުއީ ދާއިރާ ޝަރުއީ ދާއިރާ ރިފޯމް ކުރުން\nއިސްތިއުފާ ދިނުމުން މައްސަލަ ނުބެލޭތީ ކަންބޮޑުވޭ: ނަޝީދު


އެއް ޑޮލަރަށް ލިބޭ ކޮވިޑް ޓެސްޓް ކިޓެއް ސެނެގޯލް އިން އުފައްދަނީ – Dhen.mv\nދާންދޫން އެއް އަހަރުގެ ކުއްޖަކު ފައްސިވެއްޖެ\nއެއް ޑޮލަރަށް ލިބޭ ކޮވިޑް ޓެސްޓް ކިޓެއް ސެނެގޯލް އިން އުފައްދަނީ\nMay 1, 2020 - 2:05 pm\nކޮވިޑް-19 އަށް ޓެސްޓްކުރުމަށް، ވަގުތުން ނަތީޖާ ލިބޭ ޓެސްޓް ކިޓެއް އުފެއްދުމުގެ މަސައްކަތް ސެނެގޯލް އިން ފަށައިފިއެވެ.\nއެންމެ ޑޮލަރަކަށް ލިބޭ މި ޓެސްޓް ކިޓްގެ ސަބަބުން އެތައް މިލިއަން މީހުންގެ ފުރާނަ ސަލާމަތް ކުރެވޭނެ ކަމުގެ އުއްމީދު ވަނީ ލިބިފައެވެ. ހިންދުސްތާން ޓައިމްސްގައި ޝާއިޢު ކޮށްފައިވާ ރިޕޯޓެއްގައިވާ ގޮތުން، އެފްރިކާއިން އެބޯލާ ރިސާޗްތައް ހެދުމަށް މަސައްކަތްކުރި ފަރާތްތަކުގެ ތަޖުރިބާ މިހާރު ބޭނުން ކުރަމުންދަނީ އަގުހެޔޮކޮށް ވިއްކޭނެ ޓެސްޓް ކިޓެއް އުފެއްދުމަށެވެ.\nދިރާސާކުރާ ފަރާތްތަކުން ހާމަ ކުރާ ގޮތުގައި، ޑެންގޫ އަދި އެހެން ހުން ތައް ޓެސްޓްކުރުމަށް ބޭނުން ކުރި ކިޓްތައް ވަރަށް ފަސޭހައިން ކޮވިޑް-19 އަށް ޓެސްޓް ކުރުމަށް މޮޑިފައި ކުރެވޭނެއެވެ. މި ކިޓްތައް އުފައްދާ އިންސްޓިޓިއުޓުން ހާމަ ކުރި ގޮތުގައި މި ކިޓް ތަކުން ކުރާ ޓެސްޓްގެ ނަތީޖާ 10 މިނިޓް ތެރޭގައި ލިބޭނެއެވެ.\nމި ކިޓްތަކަކީ އިނގިރޭސި ވިލާތުގެ ބަޔޯޓެކް ކުންފުންޏެއް ކަމަށްވާ، މޮލޮޖިކް އާއި ގުޅިގެން އުފައްދާ ކިޓްތަކެކެވެ. މި ކިޓްތައް ބޭނުންކޮށްގެން ވަރަށް ފަސޭހައިން ގޭގައި ވެސް ޓެސްޓް ކުރެވޭނެއެވެ.\nއޭގެ އިތުރުން މާބަނޑު މީހުން ޓެސްޓް ކުރަން ބޭނުން ކުރާ ޓެސްޓް ކިޓް ގޮތަށް، ލޭ ނުވަތަ ކުޅު ބޭނުން ކޮށްގެން ވެސް މި ކިޓްތަކުން ޓެސްޓް ކުރެވޭނެއެވެ. އަދި ވަގުތުން ސްކްރީނަށް ނަތީޖާ އަރާނެއެވެ. މި ކިޓް ބޭނުން ކުރުމަށް އަގުބޮޑު ލެބޯޓްރީތަކުގެ ބޭނުމެއް ނުވެއެވެ.\nމިކަމަށް ބޭނުންވާ މިންގަނޑަށް ކަންކަން ފެތުމާއި އެކު، ބިޔަ އަދަދަކުން މި ކިޓްތައް އުފެއްދުމުގެ މަސައްކަތް އިނގިރޭސިވިލާތާއި ސެނެގޯލްގައި ވެސް ފަށާނެއެވެ. މިކަމާ ބެހޭގޮތުން، އަލް ޖަޒީރާއާ ވާހަކަ ދައްކަމުން ޑރ. އަމާޑޯ ސޯލް ހާމަ ކުރި ގޮތުގައި، އެފަރާތުން ބޭނުންވަނީ މި ކިޓްތަކުން މުޅި އެފްރިކާ އަށް ފައިދާ ކުރުމެވެ. އެގޮތުން 2-4 މިލިއަން ކިޓް އުފައްދަނީ ހަމަ އެކަނި އިނގިރޭސިވިލާތުގައި ބޭނުން ކުރުމަކަށް ނޫން ކަމަށް އޭނާ ބުންޏެވެ.\nސެނެގޯލްއަކީ އެފްރިކާ ގައުމު ތަކުގެ ތެރެއިން، ކޮވިޑް-19 ޖެހިގެން މީހުން މަރުވާ ރޭޓް އެންމެ ދަށް ގައުމެވެ.\nއިންޑިއާއިން ބަނގްލަދޭޝްއަށް2މިލިއަން ޑޯޒްގެ ކޮވިޑް-19 ވެކްސިން ހަދިޔާ ކުރަނީ


(21 ޖޫން 2021އާ ގުޅޭ)\nދޮރު ކުރިމަތީގައި ހުރި ނާއިކުގެ މޫނަށް އައިޝާ ބަލައިލީ ދިރިމެއް ނެތް ފަދަ ނަޒަރަކުންނެވެ. އައިޝާގެ ލޮލުން ހޯސް ލާފައި ފައިބަމުންދާ ކަރުނަތަކުގެ ސަބަބުން ހުރިހާ ޙަޤީޤަތެއް އައިޝާއަށް އެނގުނީ ކަން ނާއިކަށް އިޙްސާސް ވިއެވެ. އައިޝާގެ ކުރިމަތީގައި ނާއިކު އެ ހުރީ ލަދުގަނެ، މުޅި މީހާއަށް ބޮޑު ވޭނެއް ލިބިފައިވާ ޙާލެއް ގައެވެ. ކަޅި ޖަހައި ނުލާ އައިޝާ ބަލަން ހުރީ ނާއިކަށެވެ. އައިޝާއާ ކަޅި ސީދާ ކޮށްލާނެ ހިތްވަރު ނެތުމުން ނާއިކު އިސްޖެހިއެވެ.\nލިބިފައިވާ ބަޔާން ކުރަން ދަތި ގިލަންވެރިކަމުން، އައިޝާއަށް އޭނާގެ ދޫ ހަރަކާތް ކޮށްލަން ވެސް ދައްޗެވެ. ކެރިގެން އަމިއްލަ ދިފާޢުގައި ހަނގުރާމަ ކުރަން އެންމެ ސިކުންތެއް ވެސް ލަސް ކުރަން އައިޝާ ބޭނުން ނުވި ނަމަވެސް، އައިޝާގެ ގައިގައިވާ ބާރުތައް ހީވަނީ ވަގުތު ކޮޅަކަށް ފިނިވެ، ގަނޑުވެފައިވާ ހެންނެވެ. އެތައް ސުވާލެއް، އެތައް ޝަކުވާއެއް އައިޝާގެ ހިތަށް ބަންޑުން ކުރަމުން ދާއިރު، އެކަން ބޭރު ކުރަން އައިޝާއަށް ދަތި ވަމުން ދިޔައެވެ. ނަމަވެސް ކޮންމެ ޙާލެއްގައި ވެސް ފަސް ޖެހި، ނުކެރެން އައިޝާގެ ޟަމީރު ޤަބޫލެއް ނުކުރެއެވެ. އަނެއްކާ ވެސް އަމިއްލަ އިޙްސާސް ތަކުގެ މައްޗަށް ގަދަވެ ގަންނަން އައިޝާ މަސައްކަތް ކޮށްލިއެވެ.\n"ނާ... އިކު.. ކީއްވެ؟ އަޅެ ކީއްވެތަ؟" އައިޝާގެ އަނގައިން ބަސްތައް ނުކުމެގެން ދިޔައީ ކުދިކުދިވެ، ހިމުން ވަމުންނެވެ. އައިޝާއަށް ކޮށްފައި ވަނީ ކިހާ ވަރެއްގެ ފުން، ހިތްދަތި އަސަރެއްކަން އެ އަޑު އިވުނު ކޮންމެ މީހަކަށް ޝައްކެތް ނެތް މިންވަރަށް އެނގޭނެއެވެ.\n"އަހަރެން ނާއިކަށް ހާދަ އިތުބާރެއް ކުރީމޭ! ނާއިކު ކީއްވެތަ އަހަރެންނަށް އޮޅުވާލީ.. ބުނެބަލަ! ކީއްވެތަ އޮޅުވާލީ؟" އައިޝާ މަޑުމަޑުން ކުރިއަށް ފިޔަވަޅެއް ނެގިއެވެ. ނަމަވެސް އައިޝާ ވާހަކަދައްކަމުން ދިޔައީ މަޑުމަޑުންނެވެ. މުޅި ގޭތެރޭގައި ބޮޑު ހަމަނުޖެހުމެއް ހިންގައި، އެންމެން ހޭލައްވާލަން އައިޝާ ބޭނުން ނުވާތީއެވެ.\n"އަހަރެން ހީކުރި ކަހަލަ މީހަކަށް ނާއިކެއް ނުވި.. ނާއިކު މުޅީން ބަދަލު ވެއްޖެ! އަހަރެން މި ހުރީ ހާދަ ހިތަށް ތަދު ވެފަޔޭ! މި ހިތަށް އެބަ ހާދަ ވޭނެއް އަޅަޔޭ. ހާދަ އަސަރެއް އެބަ ކުރެޔޭ. ބުނެބަލަ! ކީއްވެތަ އަހަރެންނަށް މި ވަރުގެ އަނިޔާ އެއް ތި ދިނީ؟ އަހަރެންގެ ކުށަކީ ކޮބާ؟ ދޫނިގެ ކޮށަކީ؟ އަހަރެމެންނަށް މި ލިބެން އުޅޭ ދަރިފުޅުގެ ކުށަކީ ކޮބާ؟" އައިޝާ ގޮސް ހުއްޓުނީ ނާއިކުގެ ކުރިމަތީގައެވެ. އިސް ދަށަށް ޖެހި ބޯ، އޭރުވެސް ނާއިކު ނުނަގައެވެ. އައިޝާގެ މޫނަށް ބަލައިލާނެ ހިތްވަރު ވެސް ނާއިކުގެ ނެތެވެ. އެއްވެސް ޙާލެއްގައި އައިޝާ ބީވެގެން ދާކަށް ނާއިކު ނޭދެއެވެ. ނަމަވެސް އައިޝާ ހަމައަކަށް އަޅުވައި، އައިޝާގެ ހިތް މައިތިރި ކުރަން ނާއިކަށް ނޭނގެއެވެ. އެ ކުޅަދާނަކަން ނާއިކުގެ ކިބައިން ގެއްލިފައިވާ ފަދައެވެ.\n"އަހަރެން އަޅެ ނާއިކު ބުނި ކަމެއް ނުކޮށްދިނީތަ؟ ބުނެބަލަ! ތިހެން ތި އަހަންނަށް ހެދީ؟ ނާއިކު އަހަރެންނަށް ތިޔަ ދިނީ ހާދަ ބޮޑު ވޭނެކޭ.." އައިޝާގެ ދެލޮލުގެ ތެރެއަށް ފުނި ޖެހެމުން ދިޔައީ ކަރުނައިގެ ތިކިތަކެވެ. މޫނުމަތީގައި އަތް އަޅައި އައިޝާ ފެށީ ރޯންށެވެ.\nއެނދުގެ ދެފަރާތަށް ފުރޮޅެމުން ދިޔަ ވާހިދާގެ ލޮލުގެ ތެރެއަށް ނިދީގެ އެއްވެސް އަސަރެއް ނުކުރެއެވެ. ވާހިދާ އާއި ނާއިކުގެ ގުޅުން އޭނާގެ ދަރިފުޅަށް އެނގި ދާނެތީ އެ ބިރު އަބަދުވެސް ވާހިދާގެ ސިކުނޑި ތެރޭގައި އެނބުރެއެވެ. އަނެއް ކޮޅުން ވީޑިއޯގެ ކަންތައް ވެސް އޮންނަނީ ވާހިދާގެ ސިކުނޑީގެ މެދުގައި ތަތްލައިފައެވެ. އެންމެ ފަހުން އެނދުގައި ނޯއްވެވިގެން ވާހިދާ ކޮޅަށް ތެދުވިއެވެ. އަދި ފޯނު ނަގައި ހުޅުވައިލިއެވެ. ވާހިދާއަށް ނުދަންނަ ނަމްބަރަކުން ވަނީ 8 މިސްޑް ކޯލް ލިބިފައެވެ. ސައިލެންޓުގައި ފޯނު އޮތުމުން ވާހިދާއަށް ކޯލެއް އައި އިރު ވެސް އެކަން އޭނާއަށް ރޭކައި ނުލީއެވެ.\n"ވަރަށް މަސައްކަތުން ވާހިދާގެ ދަރިއެއްގެ ނަމްބަރު ލިބެއްޖެ. މަލާކުގެ ނަމްބަރު.. އިންނާނެ މަލާކުގެ ފޯނަށް ވެސް ވީޑިއޯ ފޮނުވާލާފާ. އަހަރެން ކުރިން އުޅުނީ ވީޑިއޯ ލީކް ކޮށްލަން. އެކަމު އޭރުން، ތިކޮޅުން އަހަރެން ހޯދަން އިތުރަށް އުޅޭނެތާ ދޯ؟ އެހެން ވީމަ ވީޑިއޯ ލީކް ކުރުމުގެ ވިސްނުން އަހަރެން ދޫކޮށްލާފަ، ވާހިދާގެ ވެސް ގާތް އެކަކަށް މި ފޮނުވާލީ ވީޑިއޯ.." ވާހިދާއަށް ލިބިފައިވާ މެސެޖު ކިޔައިލުމާ އެކު، އޭނާ ލާން އުޅުނު ނޭވާ ހީވީ، އޭނާގެ އަރު ތެރޭގައި ތާށި ވެގެން ދިޔަހެންނެވެ.\n"ނޫން ނޫން!" ވާހިދާއަށް ތެޅެގަނެވުނެވެ. ވަރަށް އަވަސްކޮށް ވާހިދާ ކޮޓަރިން ނުކުންނަން ދުއްވައިގަތީ މަލާކު އޮތް ކޮޓަރިއާ ދިމާލަށެވެ. ކުއްލިއަކަށް ވާހިދާގެ ފިޔަވަޅުތަކަށް ހުއްޓުން އެރީ މަލާކުގެ ކޮޓަރިއާ ހަމަވިތާނާއެވެ. މަލާކުގެ ކޮޓަރި ތެރެއިން އިވެމުން ދިޔައީ ރުއިމުގެ އަޑެވެ. ވާހިދާއަށް ވީ ގޮތް ވެސް ނޭނގުނެވެ. ދަރިފުޅަށް ހުރިހާ ކަމެއް އެނގުނީކަން ވާހިދާއަށް ޔަޤީންވިއެވެ. ހިތް ފަޅައިގެންދާ ޙާލުގައި، އެހާމެ ލަދުން ހުރެ މަލާކުގެ ކޮޓަރީގެ ދޮރުގައި ވާހިދާ ޓަކި ދޭން ފެށިއެވެ. މަލާކަށް ގޮވަމުންނެވެ.\n"އެއްވެސް އެއްޗެއް ނުބުނާނަން ދޯ؟ އަހަރެންގެ ހިތަށް އަރާ ތި ދުލުން ބުނާނެ ނަމައޭ، އެއީ ދޮގެކޭ.. އެއީ ފޭކް ވީޑިއޯ އެކޭ.. އެއީ އަސްލެއް ނޫނޭ." ލިބިފައިވާ ވޭނީ އަސަރުން އައިޝާ ވަރަށް ބާރަށް ހިފައިލީ ނާއިކުގެ އަތުގައެވެ. އަދި ރޮމުން ރޮމުން ނާއިކުގެ އަތުގައި ހިފަހައްޓައިގެން ހުރެ، އޭނާގެ އަތް ތަޅުވައިގަތެެވެ.\n"އާޝާ.." ނާއިކުގެ ދޫ ހަރަކާތް ކޮށްލީ އޭނާގެ އިޚްތިޔާރުން މުޅިން ބޭރުންނެވެ. އިސް އުފުލައިލަމުން، ނާއިކު މަސައްކަތް ކޮށްލީ އައިޝާއަށް ބަލައިލާށެވެ. އައިޝާގެ ލޮލަށް ބަލައިލުމަށްފަހު، ނާއިކަށް ހިންދިރުވައިލެވުނެވެ. ވަރަށް ވެސް ދަތި ކޮށެވެ.\n"އަހަރެންނަށް ނޭނގެ ބުނާނެ އެއްޗެއް.. ދައްކާނެ.. ވާހަކައެއް... އަހަރެން އަބަދުވެސް، އަބަދުވެސް... އާޝާ ދެކެ ވަރަށް ލޯބިވޭ.." ނާއިކު އެހެން ބުނުމާ އެކު، އައިޝާ ދެފަރާތަށް އޭނާގެ ބޯ ހުރައިލިއެވެ. "ނޫން. ނޫން. ހުސް ދޮގު. ތީ ހުސް ދޮގު! ލޯބިވާ ނަމަ އެހެން އަންހެނުންނާ އެކު ނޫޅޭނެ. އަހަރެންގެ ބޭނުން އިޙްސާސް ކުރެވޭނެ ނަމަ، ނާއިކު ތިހެން އަހަންނަށް ނުހަދާނެ. ތިހެން ނޫޅޭނެ." ނާއިކުގެ ވާހަކަތަކަށް އައިޝާ ރައްދު ދެމުން ބުންޏެވެ.\n"އާޝާ! އަހަރެން ޤަބޫލު ކުރަން. އެކަމު، އަހަރެން މިރޭ ވަރަށް ދެރަވެއްޖެ! އަހަރެންނަށް އަހަރެންގެ ކުށް ވަރަށް ބޮޑަށް އިޙްސާސް ކުރެވިއްޖެ!" ނާއިކު ބަލަހައްޓައިގެން ހުރީ އައިޝާގެ މޫނަށެވެ.\n"ތިހެން އިޙްސާސް ކުރެވެނީ ހަމައެކަނި އަހަރެންނަށް ކަމެއް އެނގުނީމަ ދޯ؟ ސިއްރުގަ ކިތައް ކަންތައް ކޮށްފަ ހުންނާނެ. މީ ފުރަތަމަ ފަހަރެއް ވެސް ނޫން.... ހަމަ މީހުން ބުނަނީ ރަނގަޅަށް..." އައިޝާ އިތުރަށް ދެރަވިއެވެ. އައިޝާ ވާހަކަދައްކަމުން ދިޔައިރު، ހިތާމައިގެ ވޭނުން އޭނާގެ ދަތްދޮޅި ވެސް ދިޔައީ ތުރުތުރު އަޅަމުންނެވެ.\n"ދަރިފުޅާ! މަންމައަށް މާފު ކުރޭ!" ވާހިދާ ވަރަށް މަޑުމަޑުން ހިފައިލީ މަލާކުގެ އަތުގައެވެ. އެދެމައިން އެވަގުތުގައި ތިބީ މަލާކުގެ ކޮޓަރީގައެވެ. ވާހިދާ ވާހަކަދައްކަން ފެށުމާ އެކު، މަލާކުގެ ރުއިމުގެ އަޑު ދިޔައީ އިތުރަށް ބާރު ވަމުންނެވެ. ވާހިދާގެ އަޑު ޖެހުމުން މަލާކަށް ލިބިފައިވާ އަސަރުތައް ވީ ދެގުނައެވެ.\n"މަންމަ ތި އޮޅުވާލީ އަހަންނަށް އެކަންޏެއް ނޫނޭ. ބައްޕައަށް ވެސް. ބައްޕަ ރިސޯޓުގަ އުޅޭތީ، އޭގެ ފައިދާ ވެސް މަންމަ ހިފާލީ ދޯ؟ ވިސްނާލިންތަ މި ވީޑިއޯ ބައްޕައަށް ފެނުނީމަ ދެން ވާނެ ގޮތެއް؟" މަލާކުގެ އަޑުގައި ހީވަނީ ބޮޑު ކޫރުމެއް އެޅިފައިވާ ހެންނެވެ.\n"މަންމަ ވަރަށް ދެރަވެއްޖެ! މަންމަ ގޮތް ހުސް ވެއްޖެ! މަންމައަށް ދުވަހަކު ވެސް މިވަރުގެ ކަމަކާ ދިމައެއް ނުވޭ. މަންމައަށް މާފު ކުރޭ ދަރިފުޅާ!.." ވާހިދާ ރޮމުން އާދޭސް ކުރަމުން ގެންދިޔައެވެ.\n"މާފޭ؟ ލަދެއް ނުގަނޭތަ؟ އަހަރެން ވެސް ޤަބޫލު ކުރަމޭ. އަހަރެން މީ، މާ މާތް މީހެއް ނޫން. އެކަމު، އަހަރެންނަށް ދަސްވެއްޖެ އަހަންނަށް ލިބިފަ މި ހުރީ ތި ހަޑިމުޑުދާރު މަންމަގެ ސިފަތައްކަން.. އަހަރެން..." މަލާކުގެ ލޮލުން ހުއްޓުމެއް ނެތި ދިޔައީ ކަރުނަ ފައިބަމުންނެވެ.\n"ބައްޕައަށް އެ ވީޑިއޯއެއް ނުފެންނާނޭ. ދަރިފުޅު އެކަމާ ހާސްނުވެ ބަލަ! މި ވީޑިއޯ އިތުރު ބަޔަކަށް ނުދާނޭ. އަނެއްހެން މާ ބޮޑު ކަމެއް ނޫން ދޯ އެ ފެންނަނީ؟" ވާހިދާ ހިފައިލީ މަލާކުގެ އަތުގައެވެ. ފަކުރު ގަނެފައިވާ އިޙްސާސަކާ އެކު، އަނގަޔަށް ގޮތެއް ހަދައިލަމުން، ވާހިދާގެ އަތް މަލާކު ދުރުކޮށްލިއެވެ.\n"އަހަރެންގެ ގައިގަ އަތް ނުލާ! ޗީޑި! މާ ބޮޑު ކަމެއް ނޫން ދޯ އޭ އަދި ބުނެފިއޭ. އަހަރެން ދެރަ ވަނީ ބައްޕައާ ދޭތެރޭ ވިސްނާލީމަ. އަހަރެން ވެސް މިހާރު ނާއިކު ދެކެ ފަކުރު ގަނޭ. މީހެއްގެ ފިރިއަކަސް، ނާއިކު އަހަންނަށް އެތައް ހުވަފެން ތަކެއް ދެއްކީމަ އަހަރެން ނާއިކު ދޫނުކުރީ. އެކަމު މިހާރު މަންމަ ދެކެ ވެސް، ނާއިކު ދެކެ ވެސް އަހަރެން ފަކުރު ގަނޭ. އާނ! އަދިވެސް ބުނަން. އަހަރެން މީ މާ މާތް މީހެއް ނޫން. ވީޑިއޯ އިން އެ ފެންނަނީ ކުޑަ މަންޒަރެއް. ބޮޑު މަންޒަރު އެނގޭނީ ތި ދެމީހުންނަށް. ޝުކުރުވެރިވަން މި ލޮލަށް އެ މަންޒަރު ނުފެނުނީމަ.." މަލާކު ރޮމުން ގިސްލަމުން ދިޔައެވެ.\n"އަހަރެން މި އުޅެނީ.. ފުރަން.. ރާއްޖެ ދޫކޮށް ދާން. މިތާކު އަހަންނަކަށް ތި ޖަހާ ސަކަރާތް ބަލާކަށް ނުހުރެވޭނެ. ތި ހުތުރު ވާހަކަތައް ބައްޕައަށް ކިޔާ ދޭނެ ހިތްވަރެއް އަހަރެންގެ ހައްޓަކު ނެތް.. ދެން ތި ބުނާހެން ވީޑިއޯ ލީކް ނުވިއްޔާ ސިއްރުކޮށްލައިގެން ހުރޭ. އެކަމު އަހަރެން ނުހުންނާނެ އެ ޑްރާމާގަޑު ބަލާކަށް.. އަހަރެން މި ދަނީ.." ރޮމުން ގިސްލަމުން މަލާކު ތައްޔާރު ވެލީ ފޮށްޓަށް އެއްޗެހި އަޅާށެވެ.\n"އަދި އެއް ވާހަކަ. ނާއިކުގެ ގާތު ބުނެލާތި! ދުވަހަކުވެސް، ދުވަހަކުވެސް އަހަންނަށް ނުގުޅަން.. އަހަރެންގެ ކޯލްތައް އިގްނޯރ ކޮށްލިހެން، އަހަރެން މަންމަ އާއި ނާއިކުގެ ކޯލުތައް ވެސް ކޮށްލާނީ ހަމަ އިގްނޯރ. ދެން މަންމަ ހުރޭ ބައްޕައަށް އޮޅުވާލައިގެން.." އެނދުގައި އިށީންދެގެން ރޯން އިން ވާހިދާއަށް ބަލައިލަމުން މަލާކު ބުންޏެވެ.\nމުޅިން އައު ދުވަހަކަށް އިރު ފެނުން ތޮޅެލީ، ޖަންނަތާއި ލަބީބުގެ ދިރިއުޅުމުގައި ދޫވެފައިވާ ވާފަށް ވަރަށް ބާރުކޮށް، އަދި އެހާމެ ވާންކޮށް ގޮށް ޖަހައި، ދެމީހުން ގުޅުވައިލަމުންނެވެ. އެއާއި ޚިލާފަށް އައިޝާ އާއި ނާއިކުގެ ލޯބީގެ ވާފަށް، ފެށިގެން ދިޔަ އައު ދުވަހަކާ އެކު ދިޔައީ ދޫވެގެންނެވެ. އައިޝާގެ ޙަޔާތަށް ބިންދައިލީ އޭނާ ދުވަހަކު ވެސް އުއްމީދު ކުރި ފަދަ ރާޅެއް ނޫނެވެ. އެ ރާޅުން އައިޝާގެ މުޅި ޙަޔާތް ވަނީ އުފުށް މިފުށަށް ޖަހައިފައެވެ. އައިޝާ އާއި ނާއިކުގެ ދިރިއުޅުމަށް ޖެހުނު މައްސަލަ މިހާރު ވަނީ ދެ ފަރާތުގެ ޢާއިލާއާ ހިސާބަށް ފޯރާފައެވެ. އައިޝާ މި ވާހަކަތައް އޭނާގެ އެންމެ ގާތް ރަޙުމަތްތެރިޔާ ކަމަށްވާ ރީޝާއަށް ވެސް ކިޔައި ދިނެވެ. ނާއިކުގެ މައިންބަފައިންނާއި، ރީޝާގެ އެދުމަކަށް ވީ ކައިވެނި ދެމެހެއްޓުމެވެ. ދަރިން ވެސް ތިބުމާ އެކުގައެވެ. ނަމަވެސް އައިޝާގެ މަންމަ އެދުނީ، އައިޝާ ބޭނުންވާ ގޮތަށް މިކަން ކުރިއަށް ގެންދިޔުމަށެވެ. ވަކި ގޮތަކަށް ރަޝީދާ ބުރައެއް ނުވެއެވެ. ނާއިކުގެ ފަރާތުން އޭނާގެ ދަރިފުޅަށް މިފަދަ ހިތްދަތި ކަމެއް ލިބުމުން، ރަޝީދާ ހީވަނީ ފުން ހިތާމައިގެ ކަނޑަކަށް ވެއްޓިފައިވާ ހެންނެވެ. އައިޝާއަށް ނާއިކު ބޭވަފާތެރި ވެދާނެ ކަމަކަށް ރަޝީދާ ޤަބޫލެއް ވެސް ނުކުރެއެވެ. އަދި ރަޝީދާގެ ކުރިމަތީގައި ނާއިކު ވީ ވަޢުދުގެ އެއްވެސް އަގެއް ނެތް ކަމުގެ އިޙްސާސް ރަޝީދާއަށް ވަނީ ކޮށްފައެވެ.\nކަމުގެ ޙަޤީޤަތް ދެފަރާތުގެ ޢާއިލާއަށް ވެސް އެނގުނީ ވަކި ވަރަކަށެވެ. ވީޑިއޯގެ ވާހަކަ އައިޝާ އެއްވެސް މީހެއްގެ ގާތުގައި ނުކިޔައެވެ. އެއީ ވީޑިއޯ ލީކް ކޮށްލަން އެމީހާ މިހާރު ބޭނުން ނުވުމާއި އެކު ވެސް، އެއީ ދައްކަން މާ ރީތި ވާހަކައަކަށް ނުވީމައެވެ. އަދި ވާހިދާ ފަދަ ދެބައި އުމުރުން ކަޓާފައި ހުރި މީހެއްގެ ގާތަށް ނާއިކު ދިޔަ ވާހަކަ ދައްކަން އައިޝާއަށް ފަސޭހަ ވެސް ނުވާނެ ތީއެވެ.\n"އާޝާ.." އެނދުގައި އިށީންދެގެން އިން ނާއިކުގެ އަޑަށް އައިޝާގެ އަތުގައި އޮތް ހެދުން ފޮށްޓަށް ކޮއްޕައިލުމަށްފަހު، އޭނާ ފުންކޮށް ނޭވާއެއް ލިއެވެ. އައިޝާ ތައްޔާރު ވަމުން ދިޔައީ އޭނާގެ ރަށް ކަމުގައިވާ ބިލެތްދޫއަށް ދިޔުމަށެވެ.\n"ހަމަ ދަނީތަ؟" ނާއިކު އަހައިލި ސުވާލުން އައިޝާ ކުރަން ހުރި މަސައްކަތް ދޫކޮށްލާފައި ކޮޅަށް ތެދުވިއެވެ. އެނދުގައި އިން ނާއިކު ވެސް އައިޝާއާ އެކު ތެދުވެލިއެވެ. އައިޝާ ބަލައިލީ ނާއިކަށެވެ.\n"އަހަރެން ޤަބޫލު ކުރަން އަހަރެންގެ ކުށް. އަހަރެންނަށް އެނގޭ އާޝާ މި ވާހަކަ ފެމިލީއާ ވެސް ޝެއާރ ކޮށްފިކަން. އެކަމު އާޝާ ވިސްނާލަ ބަލަ! އަހަރެމެންގެ އެބަ ހުރި ލޯބި ދަރިއެއް.. ލިބެން ވެސް ތި އުޅެނީ ލޯބި ބޭބީއެއް. ދެން މި ހުރިހާ ކަމެއް މިހެން އޮއްވާ އާޝާ ދިޔާމަ ވާނީ ކިހިނެއް؟ އާނ! އެއީ އަހަރެންނަށް ހެދުނު، ވަރަށް ބޮޑު މިސްޓޭކެއް. އެކަމާ އަހަރެން ދެރަވަމޭ!" ނާއިކު ވާހަކަދެއްކީ އައިޝާށް ބަލަހައްޓައިގެން ހުރެއެވެ.\n"ތީ ކުރިން ވެސް ނާއިކު ދެއްކި ވާހަކަ.. އާ ވާހަަކައެއް ނީވޭ. ކުރިން ވެސް މާފު ކުރިން. މިއަދު އަހަރެން ޤަބޫލު ކުރަމޭ، އެއީ އަހަރެން އެދުވަހު ކޮށްގެން ވާނެ ކަމެއް ނޫން ކަން.. ނާއިކަށް އަސްލު މާފު ހައްޤެއް ނޫން.." އައިޝާގެ ދެލޮލުން ކަރުނަ ހުސްނުވާ އިރު، އައިޝާ ބަލަން ހުރީ ނާއިކަށެވެ.\n"ދެން އާޝާ! އިޓްސް އަ މިސްޓޭކް އޭ.." ނާއިކު މަސައްކަތް ކޮށްލީ އައިޝާގެ އަތުގައި ހިފާށެވެ. ނަމަވެސް އައިޝާ ދުރަތަށް ޖެހިލުމުން އެކަން ނާއިކަށް ނުވީއެވެ.\n"ދެޓްސް ނޮޓް އަ މިސްޓޭކް ނާއިކު. ޗީޓް ކުރުމަކީ ހެދޭ މިސްޓޭކެއް ނޫނޭ. ނާއިކު ތީ ހެޔޮ ނުބައި ވަކިވާ ވަރުގެ ފިރިހެނެއް. ޗީޓު ކުރުމަކީ ލައިފްގަ އޮންނަ އޮޕްޝަން އެއް. ޗީޓު ކުރުވި ދާނެ، ނޫނީ ނުކުރެވިދާނެ. ޔޫ ޗޫސް ކުރީ ޗީޓު ކުރަން. އެހެންވީމަ މިސްޓޭކެކޭ ނުބުނޭ. އޮޅިގެން ނުވިސްނޭތީ ކުރި ކަމެއް ނޫން އެއީ.. ހަމަ އަމިއްލަ އިޚްތިޔާރުގަ އެމަގު ޚިޔާރު ކުރީ.. މާފު ދިނީމަ ވެސް ދެން ވެސް ހަމަ އެ މަގުން ތިޔަ ހިނގީ.." އައިޝާގެ ލޮލުން ފައިބަމުން ދިޔަ ކަރުނަތައް އޭނާގެ ކޯތާފަތުގައި ފިރުކިފައި ގޮސް، ދަތްދޮޅިން ތިކިތިކި ޖަހަމުން ދިޔައެވެ.\n"ދެމަފިރިން އެކަކު އަނެކަކަށް އޮޅުވާލާ، ހިލޭ ބައެއްގެ ފަރާތުން އުފާ ހާސިލް ކުރުމަކީ އުމުރަށް އިތުބާރު ގެއްލޭނެ ކަމެކޭ. ލޯބި ވަންޏާ، ޗީޓު ނުކުރާނީ.. މަކަރު ނުހަދާނީ.. އޮޅުވައި ނުލާނީ.. ވަފާތެރިކަމާ އެކު އުޅޭނީ.. އެހެނެއް ނުވި އެއްނު؟" އަތުގެ ނުފުށުން އައިޝާ އޭނާގެ ލޮލުން ފައިބަމުންދާ ކަރުނަތައް ފޮހެލަމުން ބުންޏެވެ.\n"ކިތައް އަންހެނުން... ކިތައް އަންހެނުން މިއަދު ނިކަމެތި ޙާލުގައި އުޅެނީ؟ ތިކަހަލަ ފިރިހެނުންނާ ހެދި.. ދަރިން ލިބިފަ ހުރީމަ ދަރިންނަށްޓަކައި، ގަނަ ތެޅެނީ. ފިރިމީހާ އެހެން ހިލޭ އަންހެނުންނާ އެކު މަޖާ ނަގަނީ. އަނބިމީހާ ދަރިން ބަލަން.. ދަރިންނަށް ޓަކައި ކައިވެނި ހިފަހައްޓަން.. ބަލަ އެއީ ދިރިއުޅުންތަ؟ ނޫން.. އެއީ ލައިފެއް ނޫން. އެއީ އަނިޔާ.. ގަނަ ތެޅުން.. އަހަރެން އެހެން ވާކަށް ބޭނުމެއް ނޫން. އެފަދަ އަންހެނުން މެރީޑް ކޮށް ހުރެ، ސިންގަލް ލައިފް އެކޭ އެ ހޭދަ ކުރަނީ.. އަހަރެން އެގޮތް ބޭނުމެއް ނުވެއޭ މި ބުނަނީ.. އެޔަށް ވުރެ، ބޮޑަށް އަހަރެން ހިތްހަމަ ޖެހޭނެ އަހަރެން އެކަނި ދަރިން ބަލަން.. އިރާދަފުޅުން މާދަން ނޫން ކަމެއް ނޭނގެ އަހަންނަށް މިއަށް ވުރެ، ރަނގަޅު ލައިފެއް ލިބޭނީ.. އެހެންވީމަ ދަރިންނަށްޓަކައި އަޅުވެތި ދިރިއުޅުމެއްގައި ހައްޔަރު ވާނެ އަންހެނަކަށް މި އައިޝާ އެއް ނުވާނެ.." އައިޝާ އެހެން ބުނެ، އަނެއްކާ ވެސް ފޮށްޓަށް އެއްޗެހި އަޅަން ފެށިއެވެ. ނާއިިކު ހުރީ ބަސް ހުއްޓިފައެވެ.\n"އަހަރެން މިދަނީ.. ނާއިކަށް ނާއިކުގެ ދަރިންނާ ކޮންމެ އިރެއްގަ ވެސް ގުޅޭނެ. އެކަމު، ނާއިކުގެ ޙަޔާތުން އަހަރެން މިވަކި ވަނީ.. ކޯޓުން ގުޅާނެ.." އައިޝާ އެހެން ބުނެ ފޮށި ހިފައިގެން ކޮޓަރިން ނުކުތެވެ. ނާއިކަށް ހުރި ފިޔަވަޅު މަތީގައި ހުރެވުނީ އައިޝާ ދެއްކި ވާހަކަތަކަށް ރައްދުގައި ބުނާނެ އެއްވެސް އެއްޗެއް ނާއިކުގެ ދުލުގައި ނެތީމައެވެ. އައިޝާ ދެއްކީ ކަމުގެ ޙަޤީޤަތްކަން ނާއިކު ވެސް ޤަބޫލު ކުރާތީއެވެ.\n4 އަހަރު ފަހެވެ.\nޖަންނަތު ދިރިއުޅެމުން ދިޔައީ އޭނާގެ ޢާއިލާއާ ވަކިން މާލޭގައެވެ. ރަނގަޅު، ހެޔޮ ދިރިއުޅުމެއް އުޅުމަށް ގަސްތުކޮށް، ލަބީބުގެ މާފާ އެކު ފެށި ޙަޔާތް ރީތި ގޮތުގައި ކުރިއަށް ގެންދަން ޖަންނަތަށް ނޭނގުނެވެ. ޒަހީންގެ ސިއްރު ލޯބި ނިމުމަކަށް އައުމުން، އިތުރު އެހެން ހިލޭ ފިރިހެނަކަށް ޖަންނަތު މަރުޙަބާ ކީ ލަބީބު ރޮއްވައިފައެވެ. 1 އަހަރު ލަބީބާ އެކު ލޯބިން އުޅުމަށްފަހު، ޖަންނަތުގެ ކަށީގައި ހިފާފައިވާ "ޒިނޭގެ ފާފަ"އަށް އޭނާގެ ހިތް ހުޅުވައިލީ ޝައިތާނާ އެވެ. އެއީ މާތްﷲއާ ދެމެދު އުފެދިފައިވާ ގުޅުން ޖަންނަތު ނިމުމަކަށް ގެނަ ހިސާބުންނެވެ. މާލޭގައި ހިތަށް އެރި ގޮތަކަށް ޖަންނަތު، އޭނާގެ ލޯބިވެރިޔާއާ އެކުގައި އުޅެމުން ދާއިރު، އޭނާގެ ދަރިފުޅު ލައިބާ ބަލަމުން ގެންދިޔައީ ރަޝީދާ އާއި އައިޝާ އެވެ. ޖަންނަތު ވަރި ކުރުމަށް ފަހުގައި ވެސް، ލަބީބުގެ ގިނަ ވަގުތުތައް، އޭނާ ހޭދަކުރަމުން ގެންދިޔައީ ލައިބާއާ އެކުގައެވެ.\nނާއިކުގެ ޒަވާޖީ ޙަޔާތުގައި އެއްވެސް ބައިވެރިއެއް އަދި ނެތެވެ. އައިޝާ ދިޔަ ފަހުން، ނާއިކުގެ ޙަޔާތަށް އެތައް ރީތި އަންހެން ކުދިންނެއް އާދެއެވެ. ނަމަވެސް އައިޝާ ފަދަ އަޙްލާޤު ރަނގަޅު މީހަކާ އަދި ނާއިކަަށް ދިމާ ނުވަނީއެވެ. ވީޑިއޯ ލީކް ނުވުމުން، މަޤާމުގައި އަދިވެސް ނާއިކު އުޅެނީ އުފަލުންނެވެ. އެކި އަންހެން ބައިވެރިންނާ އެކުގައެެވެ. އެއީ ވަގުތީ އުފާކަން ނާއިކަށް އިޙްސާސް ވެސް ނުވާ ފަދައެވެ.\nރޭގަނޑުގެ ހިތް ފަސޭހަ ވަގުތެވެ. އައިޝާ އޭނާގެ ދެ ދަރިން ނިންދުމަށްފަހު، ސިޓިންގރޫމަށް ނުކުތެވެ. ކޮޓަރީގެ ދޮރު ހުޅުވައިލުމާ އެކު، އައިޝާއަށް ހުއްޓުން އެރިއެވެ. އައިޝާގެ ތުންފަތުން ދުވެލީ އުފާވެރި ހިނިތުންވުމެކެވެ.\n"ހެޕީ އެނިވާސަރީ މައި ލަވިން ބިއުޓިފުލް ވައިފް.." އައިޝާގެ ކުރިމަތީގައި ހުރީ އޭނާގެ ފިރިމީހާ ހާރިޝްއެވެ. ހާރިޝްގެ އަތުގައި އޮތް ފިނިފެންމާ ބޮޑި ވަރަށް ލޯބިން އައިޝާއަށް ދިއްކޮށްލިއެވެ.\n"އައި ލަވް ޔޫ.." އައިޝާގެ ކޮލަށް ބޮސް ދެމުން ހާރިޝް ހިނިތުންވެލިއެވެ.\n"އައި ލަވް ޔޫ ޓޫ.." އައިޝާގެ ތުންފަތުން ފައުޅު ވީ ފުޅާ ހިނިތުންވުމެކެވެ. ރަނގަޅު ފިރިއެއް ލިބުނީމައެވެ. ދަރިންނަށް ރަނގަޅު ބައްޕައެއް ލިބުނީތީއެވެ. ނާއިކުގެ ހުރިހާ އޮޅުވާލުން ތަކަށް ރުހިގެން، ދަރިންނަށްޓަކައި އޭރު ހުރި ނަމަ އަދިިވެސް އައިޝާއަށް އުފާވެރި ޙަޔާތެއް ނުލިބުނީސް ކަމުގައި އައިޝާ ދެކެއެވެ. ނަމަވެސް އެ އަޅުވެތި އިޙްސާސް ތަކުން ފުުރިގެންވާ "ވޭންތަކުން ދިން" ހިތި މާޒީ ފަސްދީ ދިޔުމުން އައިޝާ މިއަދު އުފާ ކުރެއެވެ.\n"ކުޑަ ބަނޑެއް ވެސް ލައިފި ދޯ؟ ބައްޕި ވެއިޓިންގ ދަރިފުޅާ!" ހާރިޝް ތިރިވެލަމުން އައިޝާގެ ބަނޑުގައި އޭނާގެ ތުންފަތް ޖައްސައިލިއެވެ. އައިޝާ އިސްދަށަށް ޖަހައިލަމުން، ހާރިޝްގެ ބޮލުގައި އައިޝާގެ އިނގިލިތައް ދުއްވައިލިއެވެ. އަދި ވަރަށް ލޯބިން ހިނިތުންވެލިއެވެ. ދެން ދުވަހަކު ވެސް ވޭނީ އިޙްސާސްތައް އައިޝާގެ ޙަޔާތަށް މިންވަރު ނުކުރުމަށް އެދި ދުޢާ ކުރަމުންނެވެ. -- ނިމުނީ


Ep. 19 — Goanaa | Safuhaa\nއާވާގެ ކިބައިން އެވަގުތު ފެނުނު ލަދުވެތިކަމާއި ފަރި ކަމަކީ އާވާގެ ފަރާތުން ދުވަހަކު ފެނިދާނެ ސިފަތަކެއް ކަމަށް ރަފްހާން ހިޔެއްނުކުރެއެވެ. އަންހެންކުއްޖެއްގެ ހުންނާނެ އެންމެ އަންހެންވަންތަ އެއް ސިފައަކީ އެއީއެވެ. އެފަދަ ސިފަތައް އާވާގެ ގައިގާވެސް ލައްވާފައިވާ ކަމަށް އެވަގުތު ރަފްހާން ގަބޫލުކުރިއެވެ.\n"މާހްޖަބީންއަކީ އާވާގެ މަންމަ ދޯ..... " ރަފްހާންގެ ޖުމްލައިން އާވާ ސިހިފައި މޫނުގެ ކުލަވަރު އެއްފަހަރާ ބަދަލުވިއެވެ.\n"ނޭ...ނޭގޭ....." އާވާ ހިންދިރުވާލިއެވެ.\n"އަހަންނަށް ޔަގީންވީމަ މިއަހާލީ، އެހާވަރުން އޮޅުވާލައިގެން ތިއީ ދައްތައެއްގެ ދަރިއަކަށް ހަދައިގެން އުޅޭ ސަބަބެއް ނޭގުނު....." ރަފްހާން އެ ސުވާލުކުރަން ޖެހުނީ ޑާކްނައިޓް ކައިރީގައި މާހްޖަބީންއަކީ މަންމަކަމަށް ހީވާފަދަ ގޮތަކަށް އާވާ ވާހަކަދައްކާތީ އެވެ. މަންމަ އޭނައާއި ކޮއްކޮ ތަފާތު ކުރާ ވަރުން ދެރަވާ ވާހަކަ އެތައް ފަހަރު ތަކުރާރުކޮށް ބުނެފައިވެއެވެ. ރަފްހާން ކުރީކޮޅު ހީކުރީ އާވާ މާހްޖަބީންއަށް މަންމަ ކިޔަނީ އޮޅުވާލަންވެގެން ކަމުގައެވެ. ރަފްހާން އެކި ގޮތްގޮތަށް ސުވާލުކުރަން ފެށުމުން އާވާ ދެރަވެފައިހުރެ ހުރިހާ ވާހަކައެއް ކިޔާދިނެވެ. މަންމަ އޭނަ ގާތުގައި މަންމަ ނުކިޔަން އެންގި ދުވަހު ހިތް ހަލާކުވިވަރު ކިޔާދިނެވެ. އޭނަ މަންމަގެ އެޕާޓްމެންޓަށް ދިޔުމުން އެގޭގައި ހުރެވޭނީ ސައުވީސް ގަޑިއިރަށޭ ބުނުމުން ހިތަށް ކުރި އަސަރު ބަޔާންކޮށްދިނެވެ. އެގެއިން ނުކުމެގެން އޭނަ ރަފްހާންއާއި އެކީގައި އައީ ދުވަހަކު މަންމަގެ ގާތަށް ނުދާން ހިތާހިތުން ވައުދުވަމުން ކަމަށް އާވާ ބުނެލި އިރު އެ އަޑުގައި ހިތްހަލާކުވާފަދަ ގޮތެއް ހުއްޓެވެ. ނަމަވެސް އާވާ ކަރުނައާއި ބީރައްޓެއްސެވެ. ހިތް ކުދިކުދިވެ އެތިކޮޅުތަކަށް ވަމުންދާ އިރުވެސް އެލޮލުން ކަރުނަ ނާންނަނީ ކީއްވެކަން ރަފްހާންއަށް އެނގެއެވެ. ކުޑައިރު ޖިސްމާނީ އަދި ނަފްސާނީ އަނިޔާތައް ލިބި ހަލާކުވެފައިވާ އަންހެންކުއްޖަކަށްވީމަ ޖަޒުބާތުތައް ބޭރުކޮށްލަންވެސް ނޭގެނީއެވެ.\n"މަންމަ ކޮންމެވެސް ކަމެއް ފޮރުވަން މަސައްކަތް ކުރަނީ ކަމަށް ވާނީ، މަންމަ އާވާދެކެ ލޯބިވާނެ..." ރަފްހާން އާވާއަށް ހިތްވަރުދިނެވެ.\n"ނޫން، އެކަކުވެސް އަހަރެންދެކެ ލޯތްބެއް ނުވޭ....." އާވާ ގެ ލޮލުން އެވަގުތު ކުޑަ ތެތްކަމެއް ފެނިލިއެވެ.\n"ތިހެން ނުވިސްނާ، ދުލުން އެއްބަސް ނުވިކަމުގައި ވިޔަސް ލޯބިވާ މީހެއް ހުރެދާނެއްނު...." މި މޮޔަކުއްޖާއަށް އެއްޗެއް ވިސްނޭތޯ ހަތަރުކަޅި ހަމަކޮށްލަމުން ރަފްހާން ކުޑަކޮށް ހިނިތުންވެލިއެވެ. އެއާއިއެކު ވަޔާއިއެކު އައިސް އޭނަގެ ގައިގާ ނާޒުކް ކުރިކޮޅެއް ބީހިލީ ދިން މެސެޖެއް ފަދައިންނެވެ. އެފެހި ކުރިކޮޅުގައި އިން މަލެއް ބިނދެލާފައި އާވާގެ އިސްތަށިގަނޑުގައި ޖަހާލަދޭން އޭނަ މަސައްކަތްކުރިއެވެ. އާވާގެ ފަން އިސްތަށިކޮޅު ކިޔަމަންކުރަން ޖަހާފައިއިން ކުޑަކްލިޕް ކޮޅެއްގައި އެދަތި ހަރުކުރުން ރަފްހާންއަށް ފަސޭހަކަމަކަށް ނުވިއެވެ. އާވާހުރީ ނޭވާ ހިފަހައްޓައިގެންނެވެ. ރަފްހާންގެ އެ ގާތްކަމުން ހިތުގެ ތެޅުމަށް ޒަލްޒަލާއެއް އައެވެ. މިއީ ވެގެން ވާނެގޮތެއް ނޫނެވެ. މިގޮތަށް ރަފްހާން އޭނަ ހައްދަން ވެއްޖެއްޔާ އޭނައަށް ފަހުންވާނީ ކިހިނެއް ހެއްޔެވެ؟ ރަފްހާންގެ ބޭނުމަކީ ކޮބާހެއްޔެވެ؟ މާ ޖަހާ ދިނުމުގެ ނަމުގައި އެހެންކަމެއް ނުކުރާނެ ހެއްޔެވެ؟\nއެވަގުތު ރަފްހާންއަށް މުހިއްމު ކޯލެއް އައިސްގެން ދުރަށް ޖެހިލިތަނާ އައިނައި ދިމާލެއް ނޭގި ޔާކިން އާވާގެ ބޮލުގައި އިން މާ ދަމައިގެންފާ ބިންމައްޗަށް ވައްޓާލިގޮތަށް ފައިން އަރާ ޗިސްކޮށްލައިފިއެވެ.\n"ހާދަ ގޯހޭ....." އާވާ ދެލޯބޮޑުކޮށްލިއެވެ.\n"އަވީ، ދޮންބެ އުޅެނީ އަވީ އޮޅުވާލަން، ޓްރަސްޓް މީ، ދޮންބެދެކެ ލޯބިވާން ވެއްޖެއްޔާ އަވީ ގެ ހިތް ހަލާކުވުން ނޫންކަމެއް ނުވާނެ، މާލޭގެ ދެބައިކުޅަ އެއްބައި ކުދިން ހިތްކިޔާފައިވާ މީހަކާއި އެކީގައި ހަމަޖެހިލައިގެން އުޅެވޭނެހެން ހީވޭތަ؟ އަހަރެން ބުނާބަހެއް ގަބޫލުކުރަންޏާ އަވީ ވީހާވެސް އަވަހަށް ފޮށިތަންމަތި ބަދެލައިގެން ރަށަށް ދޭ، އަހަރެން އާވާއަށް ހެޔޮއެދޭތީ ބުނާ އެއްޗެއް މިއީ، ނޫނީ ރެއިން އާވާ ރޮއްވާލާނެ......." ޔާކިން ހުރީ ނުލަފާ ފާޑަކަށް ހެވިފައެވެ. ފާރުގައި އަތް ވިއްދާލައިގެން ހުރިއިރު ރޯކޮށްފައިވާ ސިގްރެޓްގެ ވަހުން އާވާގެ ފުއްޕާމެއަށް އަސަރުކޮށް ކޮށިއަރާގޮތްވިއެވެ.\n"އަހަރެން މިވަގުތު ދާނެ ތަނެއް ނެތީމަ މިގޭގައި މިހިރީ، އަހަރެން ރަފްހާންދެކެ ލޯތްބެއްނުވޭ....." އާވާގެ ހިތަށް އަސަރުކުރިޔަސް އެކަމެއް ނުދެއްކިއެވެ.\n"ކާކުދެކެ ލޯބިވަނީ، އަހަރެންދެކެ؟ "ޔާކިން އެއްމިޔަކަނުން ހީލިއެވެ.\n"އަހަރެން ހިޔެއްނުކުރަން ޔާކިންއަކީ ތިހާ ގޮތްކުޑަ މީހެއްކަމަށް...." އާވާ އިތުރަށް ޔާކިންއާއި ވާހަކަދައްކަން ބޭނުންނުވެފައި ހުރެ ދާންހިނގައިގަތެވެ. ކޮޓަރިއަށް ވަދެފައި ރަފްހާން މާ ޖަހާދިން ވަގުތުކޮޅު ހިތަށް ގެނެވިފައި ކުޑަކޮށް ހީލެވުނެވެ. ރަކިގޮތަކަށެވެ. އެއާއިއެކު ޔާކިންގެ ރަހުމްކުޑަ ބަސްތައް ކަށިތަކެއްހެން ހިތަށް އެރި އެ އުފާވެރިކަން އެހެން ސިފައެއް ޚިޔާރުކުރަންފެށިއެވެ. ރޯލަން ބޭނުންވިއެވެ. ނަމަވެސް އެތެރެއެތެރެއިން ރޮވުނަސް ލޮލުން ކަރުނައިގެ އަސަރެއް ނުފެނުނެވެ. އެންމެފަހުން ހިތްހަމަޖައްސާލަންވެގެން އޭނަ ވާހަކަދައްކަން ފެށީ އޭނަގެ ޑާކްނައިޓްއާއެވެ. އެދުވަހަށްފަހުވެސް ރަފްހާން އާވާއާއި ވާހަކަދައްކަން މަސައްކަތްކުރާ ކޮންމެފަހަރަކު އާވާ އަވަހަށް ކޮންމެވެސް ތަނަކަށް ވަދެ ފިލައެވެ. ރަފްހާންއަށް ފެނިލާން އޭނަ ޖެހިލުންވަނީއެވެ. ބިރުގަންނަނީއެވެ. ސަބަބެއް އޭނައަކަށްވެސް ނޭގެއެވެ.\nމާހްޖަބިން އާވާއާއި ބައްދަލުކުރަން ކްރިމްސަންވިލާއަށް އައީ ކޮންމެވެސް ވަރަކަށް ހަދިޔާ ހިފައިގެންނެވެ. ގަޔަށް ބާރު ދެތިން ހެދުމާއި މޭކަޕްސާމާނު ވަރަކަށް ގެނެސްދިނެވެ. އާވާއަށް މާހްޖަބީން އެންގީ އަބަދާ އަބަދު ރީތިކޮށް ހެދުން އަޅައިގެން ހުރުމަށާއި ރީތިވެ މީރުވަސް ދުއްވާލައިގެން ހުރުމަށެވެ.\n"ވަޓް، ފެންނުވަރާތާ ދެތިން ދުވަސްވެއްޖެއޭ؟ މާހުޖަބީން ހައިރާވްނީ އާވާ ބުނެލި އެއްޗެއް އަޑުއަހާފައެވެ.\n"ފެންވަރާހިތެއް ނުވޭ، އައި ޑޯންޓް ސްވެޓް........" އާވާ ހަގީގީ ސަބަބު ފޮރުވިއެވެ.\n"ޗީ ޗީ، ހަޑިގިއްލާތަ؟ ނިޔަފަތިތައް ކައިކައި ހަލާކުކޮށްލާފަ، ހަމަ މިހާރު ފެންވަރަންދޭ، ލަދުން ހަލާކުވާވަރު އެބަވޭ، ރަފްހާން މިކުއްޖާގެ ކަންތަކާ ކެތްކޮށްގެން ހުންނަކަންވެސް ރަގަޅު، ރަފްހާން ނޫން މީހެއްނަމަ...." މާހުޖަބީން ހުރީ ދެލޯ ތަންމިނަށް ހުޅުވާލައިގެންނެވެ. މާހުޖަބީންގެ އަމުރަށް ކިޔަމަންވާކަށް އާވާ ބޭނުމެއްނުވިއެވެ. އޭނަގެ ދިރިއުޅުމަށް މިހާރު މަންމައެއްގެ ނުފޫޒު ބޭނުމެއް ނުވެއެވެ. އޭނަ ބޭނުމީ އެކަނި ޑާކްނައިޓްއެވެ. ހިތް އެދެނީ މިގެއާއި ހުރިހާ އެއްޗެއް ދޫކޮށްލާފައި ޑާކްނައިޓް ހުރި ދުނިޔެއަކަށް ދާށެވެ. ބައެއްފަހަރު އެއީ އޭނަގެ ޚިޔާލުގައިވާ ލޯބިވެރިޔެކޭ ހީކުރެވޭ ފަހަރުވެސް އާދެއެވެ. ޑާކްނައިޓްދެކެ ހިތާއި ފުރާނައިން ލޯބިވާން ފެށިއިރުވެސް އޭނަގެ ފަރާތުން އެފަދަ ހުށަހެޅުމެއް ނުލިބެއެވެ. އާވާގެ ހިތް ބޭގަރާރުވެ އެ ލޯތްބަށްޓަކާއި އަބަދު އިންތިޒާރުކުރެވެއެވެ. ޑާކްނައިޓްގެ މެސެޖްތަކުން ހިތަށް ފިނިވާއިރުވެސް އެންމެ ލަފުޒެއް އަޑުއަހަން ހިތް ކެތްތެރިކަމެއްނެތި އެދެވެނީއެވެ. ކާކޮޓަރީގައި ދެކެވުނު ވާހަކަތައް އަހަން ބޭރުގައި ހުރި ޔާކިން ހުރީ މަޖާވެފައެވެ. އާވާގެ މޮޔަކަން ބޮޑުވެ މާ ދުރުނޫން މުސްތަގުބަލެއްގައި ގުރާދޫއަށް ގެންދާނެކަން ޔަގީނެވެ. ބައެއްފަހަރު އާވާއާއިމެދު ހިތުގައި ހަމްދަރުދީ އުފެދެން އުޅުނަސް އާވާގެ ނުލަފާކަން ހަނދާންވުމާއިއެކު ޔާކިން ހިތްހަރުކުރިއެވެ.\nއާވާ މިދުވަސްކޮޅު ބަލަނީ ލޯބީގެ ފިލްމުތަކެވެ. ކިޔާލެވެނީ ލޯބީގެ ވާހަކަތަކެވެ. ލޯބީގައި ހުންނަ އަސަރުތައް މަޑުމަޑުން އެހިތަށް ވަންނަން ފެށުމުން ހައްތަހާ ބޮޑަށް އޭނަދެކެ ތެދުވެރި ލޯބިވާނެ މީހަކަށް ބޭނުންވާން ފެށިއެވެ. އޭނަގެ ހިތުގައިވެސް އިހުސާސްތަކެއް ލައްވާފައިވާކަން އެނގުނެވެ. އެވާހަކަތައް އޭނަ ހާމަކުރަންފެށީ ވާހަކައިގެ ޒަރީއާއިންނެވެ. އޭނަ ލިޔަމުންދާ ވާހަކައިގެ ބަތަލާ އީރާ އައިޝަމް ދެކެ ލޯބިވާން ފެށި ހިސާބުން އެ ވާހަކަ މަގުބޫލުވާންފެށިއެވެ. ކޮމެންޓްތައް ގިނަވާންފެށިއެވެ. ވާހަކަކިޔަން ބޭނުންވެފައި ތިބި ކުދިން ވާހަކައަށް އިންތިޒާރުކުރަން ފެށިއެވެ. ދެތިން ކޮމެންޓު އަންނަމުންދިޔަ ވާހަކައަށް ވިހި ތިރީހުން ކޮމެންޓް އަންނަން ފެށިއިރު އޭނަގެ ލޯބިވާ ޑާކްނައިޓްގެ ކޮމެންޓެއް ނުފެނުމުން އާވާ ވަކިން ދެރަވެ މާޔޫސްވިއެވެ. ޑާކްނައިޓްގެ އެހީއަށް އެންމެ ބޭނުންވި ދުވަހު އޭނަ ދުރަށް ދިޔައީހެއްޔެވެ؟\nނާޒްގެ އަމިއްލަ ދިރިއުޅުމާއިމެދު ވެސް ވިސްނަމުންގޮސް ބައެއްފަހަރު އޭނަ މޮޔަވާ ހިސާބަށްދާވަރުވެއެވެ. މާޒީގެ ހަނދާންތަކުން ކޮންމެދުވަހަކު އޭނަގެ ލޮލުން ކަރުނަ އޮހެއެވެ. ދަރިފުޅު ގާތުގައި ހަގީގަތް ބުނަންވީ ބާވައޭ ހިތަށް އަރާފަހަރު މަދެއްނޫނެވެ. އަޔާމްއަކީ އޭނަގެ ހުރި އެކަނި ދަރިފުޅު ނޫންކަމާއި އޭގެ ފަހަތުގައި ފޮރުވިފައިވާ ސިއްރު އެނގުމުން އޭނަ ދޫކޮށްލާފައި އަޔާމްވެސް ގޮސްދާނެބާވައެވެ. އަޔާމް މިދުވަސްކޮޅު ކުރިއަށްވުރެ އުފާވެރިއެވެ. އަޔާމްގެ އުފާވެރި ދުނިޔެ ފެނުމުން ނާޒްގެ ޒަޚަމްވެފައިވާ ހިތަށް ކުޑަ ކުޑަ ފިނިކަމެއް ލިބިދެއެވެ. ނަމަވެސް އެއީ ދުވަހަކުވެސް ދެން ފަސޭހަނުވާނެ ޒަޚަމްތަކެއްކަން ނާޒް ދަނެއެވެ. ތާނިޔާގެ އިތުރުން އެހެން އަންހެންކުދިން މަދުމަދުން ނަމަވެސް ނާޒްމެންގެ ގެއަށް އާދެއެވެ. އަޔާމް ބުނާގޮތުން ހައްތަހާ އެކުވެރި އަންހެންކުދިންނެވެ. އެކުދިންގެ ތެރެއިން ނާޒްއަށް އެންމެ ފާހަގަކުރެވުނީ ތާނިޔާއެވެ. އެހާވެސް އެކުއްޖާ ރީތީއެވެ. ނާޒް ބޭނުމީ އޭނަގެ އެކަނިވެރިކަން ފިލުވާދޭނެ ޅީ ދަރިއެކެވެ. ނާޒް އެކަނިވެރިވެފައި އިންދާ އާވާ އެގެއަށް ކުރި ޒިޔާރަތުން ހައިރާންކަމެއް ލިބުނެވެ. އާވާ ހީވަނީ މިލާފައިވާ ފިނިފެންމަލެއް ހެންނެވެ. އާއްމުކޮށް އޭނަ ލައިއުޅޭ ޑަންގަރީއަކާއިއެކު އެތެރެއިން ކަޅު ޓީޝާޓެއް ލާފައި ހުރުމުން ވަރަށް ނަލައެވެ. އާވާ ފެނުމުން ނާޒްގެ ހިތުގައި ދަރިކުލުނު ހިނގާލައެވެ.\n"އާވާ ހާދަ ދުވަހެއްކޮށްލާފައި ތިއައީ؟ އާވާއަށް މީރުވެގެން އުޅުނު އަލުވި ޕައިހެދި ދުވަހެއްގައި ތިއައީ، އަވަހަށް އާދޭ ސައިބޯން...." ނާޒްގެ މޫނުމަތި އުޖާލާވެގެން ދިޔައެވެ. ނާޒްއާއިއެކު ސައިބޮއިގެން ނާޒް އާވާ ގޮވައިގެން އޭނަގެ ކޮޓަރިއަށް ދިޔައެވެ. ނާޒްގެ މެޑިކަލް ފޮތްތައް ހުރީ އެކޮޓަރީގައެވެ. މިހުރިހާ ދުވަހު ނާޒްއުޅޭ ހިސާބަށް އާވާއަށް އާދެވިފައެއް ނެތެވެ. ނާޒް އެކި ވާހަކަދައްކަމުންގޮސް އާވާގާތުން ހާލު އަހުވާލު އޮޅުން ފިލުވާލުމުން އާވާ މޫނުގައި ދެއަތްއެޅިއެވެ.\n"އައި ނީޑް ޔޯ ހެލްޕް....." އާވާ ގެ އަޑުގައި ކަރުނައިގެ އަސަރު ހުއްޓަސް އޭނަ ނުރޮއެވެ.\n"އަވަހަށް ބުނެބަލަ، އަހަރެން މިހިރީ ކޮންމެފަދަ އެހީއެއް ވާން ތައްޔާރަށް...." ނާޒް އިށީނީ ކުރިމަތީގައި ހުރި ސޯފާގައެވެ.\n"މިހާރު ހިތަށް އަރަނީ އަބަދު މަރުވާންވީއޭ، ކުރީދުވަހު އަތުގައި ކަޓަރު ނޭޅުނީ ހަމަ ކިރިޔާ، މާގިނައިން މަރުވާން ހިތަށް އަރާތީ ވަރަށް ބިރުގަނޭ......." އާވާ ނޭފަތް ދަމާލިއެވެ. އޭނަ އިނީ ނާޒްއާއި ހަތަރުކަޅި ހަމަނުކުރާށެވެ. އެވަގުތު އަޔާމް ކުއްލިއަކަށް ހުޅުވާލާފައި ހުރި ދޮރުން ކުޑަކޮށް ބޯ ދިއްކޮށްލާފައި މަންމައަށް ގޮވާލިއެވެ. އަޔާމްއަށް އާވާ ފެނުމުން ކުޑަކޮށް ނުރުހުމުގެ އަސަރުވެރިވި ނަމަވެސް އާވާގެ ދެލޮލަށް ބަލާލާފައި ހިތަށް އުދަގޫތަކެއްވިއެވެ. މަންމަގެ ސަބަބުން އޭނަވަނީ ނަފްސާނީ މައްސަލަތަކުގައި އުޅޭ ކުދިންނާއި ބެހޭގޮތުން ކޮންމެވެސް ވަރަކަށް ދަސްވެފައެވެ. ކުޑައިރުއްސުރެން މަންމަވަނީ އޭނަގާތު ބުލީނުކުރަން ދަސްކޮށްދީފައެވެ. އިހަށް ދުވަހު މަންމަވަނީ އަންހެންކުދިންނާއި ބެހޭގޮތުން އަޔާމްއަށް އެއްޗެހިތަކެއް ބުނެދީފައެވެ. ކުޑައިރު ލިބިފައިވާ އަނިޔާތަކުގެ ސަބަބުން ބައެއް އަންހެންކުދިން ގެ މިޒާޖަށް އަތުވެދާނެ ބަދަލުތަކެއްގެ ވާހަކަދެއްކިއިރު މަންމަ އެއިޝާރާތްކުރީ އާވާއަށް ބާވައޭވެސް ހިތަށް އެރިއެވެ.\n"ދަރިފުޅާ، ފެންވަރާލައިގެން އަންނަންވާއިރަށް މަންމަ ސައިހަދާނަން...." ނާޒް ވާހަކަދެއްކީ ނިކަން ލޯބިންނެވެ.\n"ތޭންކްސް މަމް...." އަޔާމް ހިނިތުންވެލާފައި ދިޔުމުން އަޔާމް ސާފްކުރަން ހުންނަ ފޯރިއަކީ ބައްޕަގެ ފަރާތުން ވާރުތަވި ކަމެއްކަމުގަޔާއި ކުޑައިރުއްސުރެ އަޔާމް މޫދުގައި އެގޮތަށް އުޅެ އުޅެ ހަންގަޑުގެ ކުލަ ބްރޯންޒްވެފައިވަނީ ކަމުގައި ނާޒް ބުނެލިއެވެ. އަޔާމްގެ ވާހަކަތައް ނާޒް ދައްކާއިރު ލޯބިވާވަރު އަންދާޒާކުރެވެއެވެ. އޭނައަށްވެސް މިފަދަ މަންމައެއް ލިބޭނެނަމައެވެ. މިހާ ލޯބިވާނެ އާއިލާއެއް ލިބޭނެނަމައެވެ.\n"ކީއްވެތަ ސުއިސައިޑްކުރަން ބޭނުމީ...." ނާޒް ސުވާލުކުރަންފެށިއެވެ. އާވާ ނާޒްގާތުގައި އޭނަގެ ފިރިމީހާގެ ކޮއްކޮ އުދަގޫކުރާ ވާހަކަ ކިޔައިދިނެވެ. ޑާކްނައިޓް ގާތުގައި ހަގީގަތް ވަންހަނާކުރާފަދައިން އަދި އެގޭގެ މެމްބަރުންގެ ނަން ނާޒްއަށް ހާމަކުރަން އާވާ ފަސްޖެހުނެވެ. ނާޒް ގާތުގައި އާވާ ނަމެއް ހަދައިގެން ކިޔާދިންއިރު ޔާކިން ކުރާ އުދަގޫތަކުގެ ވާހަކަ ބުނެދިނެވެ. ފިރިމީހާގެ ކޮއްކޮގެ ފަރާތުން ކުރާ ގޯނާތައް އިތުރުވެ އެންމެފަހުން އޭނަގެ ކޮޓަރިއާއި ހަމަޔަށް ވަދެފާނެތީ ބިރުގަންނަކަމަށް ބުނެލުމުން ނާޒް ކަންބޮޑުވިއެވެ. އާވާގެ ކައިވެނީގެ ހަގީގަތް އެނގުމަށްފަހު ނާޒް އެދުނީ ނާޒް ގާތުގައި އާވާ ހުރުމަށެވެ. ނާޒްގެ ގޭގައި އާވާ ހުރުމަށް އެއްވެސް ހުރަހެއް ނެތްކަމަށް ނާޒް ބުނުމުން އާވާއަށް ލިބުނު ކުޑަ ހިތްވަރަކަށްވިއެވެ. ނަމަވެސް އޭނަ ކްރިމްސަންވިލާއިން ނިކުންނާނީ އެހެން އެއްވެސް ގޮތެއް ނެތިއްޖެއްޔާއެވެ. ރަފްހާންގެ އިހުސާންތެރި ކަމުގައި ކޮޅުފައިން ޖަހާލާފައި އޭނަ އަންނާކަށް ބޭނުމެއް ނޫނެވެ.\nއާވާ ފިލައިގެން އުޅުނަސް ބައެއްފަހަރު ހުރިތާކުން ހޯދާފައި ރަފްހާން އޭނައާއި ވާހަކަދައްކައެވެ. ރަފްހާން އަމިއްލައަށް އެއްޗެހިދޮވެހަދާ އިސްތިރިކުރާއިރު އުދަގޫވިޔަސް އެކަމާއި އެހީތެރިވާނެ ގޮތެއްވެސް އޮންނަނީއެއް ނޫނެވެ. މިހާރަކަށް އައިސް ރަފްހާން ހުންނަނީ ކޮޓަރި ތަޅުލާފައެވެ. އެކޮޓަރިއަށް ވަދެވޭކަށް ނެތެވެ. އާވާގެ މިޒާޖު ހުންނަގޮތުން ރަފްހާންއަށް އުދަގޫވެގެން އޭނަ ދުރުން އުޅެން ބޭނުންވީކަމަށް ހިތަށް އަރާފައި އެކަމާވެސް އާވާ ވިސްނައެވެ. ގިނަވަގުތު އިންނަނީ އަމިއްލަ ނަފުސް ކުށްވެރިކޮށްލައިގެން އެކަނިވެރިވެފައި ފިނިފެންމާގަސް ކާރީގައެވެ.\nރަފްހާން އާއަހަރު ފާހަގަކުރަން އާވާ ގޮވައިގެން ދިޔައީ ހަވާއަރުވާތަން ބަލާށެވެ. އެތާ ކާރީގައި ތިބި އަންހެންކުދިންތައް ޖެހިލުމެއްނެތި ރަފްހާންއަށް ބެލިއެވެ. ނުސީދާކޮށް ބެހުނެވެ. ނުވީތާކަށް ގައިގޯޅިވުމުގެ ހައްދެއްނެތެވެ. މީހުން ގިނަވީމަ އެގޮތަށް ކިތަންމެހާ ފައިދާއެއްވެސް ނެގެން އޮތެވެ. ރަފްހާން އެކުދިންނާއި ގަޔާވިހެން ހިޔެއްނުވެއެވެ. އޭނަގެ ސަމާލުކަމެއް އެއިން ކުއްޖަކަށް ނުހޯދުނެވެ. މީހެއްގެ ފިރިއެއްކަން އެނގުނަސް މި އަންހެންކުދިން ހިތަށް އެއްޗެކޭ ނާރަނީހެއްޔެވެ؟ އާވާ ހުރީ އަލިފާންވެފައެވެ. ނަމަވެސް ރަފްހާން ހުރުމުން އެއްޗެކޭ ބުނާކަށް ނުކެރި އޭނަ ހުރީ ހިމޭނުންނެވެ. އަލިފާނުގެ ރީތި ކުޅިވަރުތައް ދެކެން ތިބެފައި ދެމީހުން ގެއަށް އައިއިރު ގޭގެ ދޮރުހުރީ ތަޅުލާފައެވެ. ހަނދާންނެތި ތަޅުދަނޑިނުލާ ދިޔުމުން ވަރުގަދަ ލަނޑެއްލިބުނީއެވެ. ރަފްހާން ޔާކިންގެ ފޯނަށް ގުޅަގުޅާ ފޯނެއް ނުނެގިއެވެ. ބައްޕަ ނިދާފައި އޮތްވާ އުދަގޫ ނުކުރަންވެގެން ރަފްހާން ތަޅުހަލާކުކޮށްލަންވެސް ވިސްނިއެވެ. އެހެން ހުރެފައި ބަލާލިއިރު އާވާހުރީ ކަންބޮޑުވެގެން ނިޔަފަތި ހަފާށެވެ. ހަނދުވަރު ރީތިކަމުން އާވާގެ މޫނު ފެންނަނީ ވަރަށް ރީތިކޮށެވެ.\n"މިރޭ މިޖެހުނީ އަހަރެމެން އުނދޯލީގައި ނިދަން، އާދޭ ޖައްސާލަން....." ރަފްހާން ޚިޔާލުބަދަލުކޮށްލާފައި ގޮސް އުނދޯލީގައި އިށީދެއްޖެއެވެ. އަމީން ދުވާލު އޮށޯވެލާ ހަދާ ތަންމަތި ކަމަށްވާތީ ތުނި ބާލީހަކާއި ކަންނޭލެއް އުނދޯލީގައި އޮވެއެވެ. އުނދޯލި ހުންނަބައި ހިޔާކޮށްފައި ވާއިރު ބޮކިނުދިއްލާ އޮތުމުން އެބައިވަނީ ތަންކޮޅެއް އަނދިރިކޮށެވެ.\n"ތިތާކު ނިދާކަށް ނުކެރޭނެ...." އާވާ އެހިސާބާއި އަރާ ހަމަވެފައި ވަގުތުން ދެކޮޅުހެދިއެވެ.\n"އާ ތަޖުރިބާއަކަށް ވާނެއްނު..." ރަފްހާން ހިނިތުންވެލުމުން އާވާ ރަފްހާންގެ މޫނަށްބަލާލިއެވެ. އަނދިރީގެ ތެރޭގައިވެސް ހަމުގެ ބްރޯންޒްކުލަ ވިދައެވެ. ތުބުޅީގެ އަސަރުހުރުމުން ވަކިން ފިރިހެންވަންތައެވެ.\n"ދޮރު ތަޅު ހަލާކުކޮށް ނުލެވޭނެތަ؟ "އާވާ ދުރަށް ބަލަންފެށިއެވެ.\n"ޓޫ މިނިޓްސް އިނގޭ......" ރަފްހާން އޮށޯވެލަމުން އެއްފައި ބިންމަތީގައި ޖައްސައިގެން އުނދޯލި ހެއްލަން ފެށިއެވެ. ބޯދަށަށް އަތްލައްވައިގެން އޮވެ އޭނަ ގެއްލިފައި އޮތީ ކޮން ޚިޔާލީ ދުނިޔެއަކަށް ކަމެއްވެސް ނޭގެއެވެ. އާވާ ކޮޅަށް ހުރެ ހުރެ ދެފައި ވާޅުވާގޮތްވާން ފެށުމުން ރަފްހާންދެކެ ރުޅިއަންނަގޮތްވިއެވެ. ހަމަޖެހިލައިގެން އަދި މި ފިރިހެނާ އަރާމުކުރަނީއެވެ. ކުއްލިއަކަށް ކަޅުބުޅަލެއް އެދިމާލަށް އަންނަތަން ފެނިފައި އާވާ ގަތީ އަމަށަކު ބިރެއްނޫނެވެ. ދުވެފައި އައިގޮތަށް ރަފްހާންގެ ގައިގާ ހިފައިގަނެގެން ކަނދުރާގައި މޫނުފޮރުވާލިއިރު އެހިމޭންކަމުގެ ތެރެއިން އާވާގެ ހިތުގެ ތެޅުމުގެ އަޑު ރަފްހާންއަށް އިވޭނެއެވެ. އާވާގެ އެ ހަރަކާތުގެ ސަބަބެއް ރަފްހާންއަށް ނޭގުނަސް ކޮންމެވެސް ކަމަކާ ބިރުގަތްކަން އެނގުނެވެ. ރަފްހާން ރައްކާތެރިކަންދޭފަދަ ގޮތަކަށް އާވާގެ ވަށާއަތް ބާރުކޮށްލެވުނުގޮތަށް އަތުގެ ދާއިރާ ކުޑަކޮށް ހަނިކޮށްލިއެވެ. އާވާގެ ތުންފަތުގެ މަޑުކަން އިހުސާސްކުރެވި ރަފްހާންގެ ގައިން ހީބިހިހިލުވާލިއެވެ.\n"އާވާ....." ރަފްހާން މަޑުމަޑުން ގޮވާލިއެވެ.\n"ބިރުގަންނަނީ...." އާވާ ބިރުގެންފައިވާ ކުޑަކުއްޖެއްހެން ކިޔާލައިފިއެވެ. ބުޅާވެސް އެސޮރުގެ ސަބަބުން ދެމީހަކު ގާތްވާން މަޖުބޫރުވިކަމެއް ނުދެނެހުރި ހާލުގައި ފަރި ހިނގުމުގައިގޮސް ފާރުމަތިން ފުންމާލައިފިއެވެ.\n"ޑާކްނެސް ދެކެ ތަ؟ " ރަފްހާން އަހާލިއެވެ. އާވާ ބުޅަލުގެ ވާހަކަ ބުނެލިއެވެ.\n"ކީއްވެ ބުޅާ ދެކެ ބިރުގަންނަނީ..." ރަފްހާން ހަނދާންވީ ކުރީ ފަހަރުވެސް އާވާ އެހާ ބިރުން އޭނަގެ ގައިގާ ހިފައިގަތީ ބުޅަލެއް ފެނުނީމަކަމެވެ.\n"ސާމީ ބުޅަލެއް ގެންގުޅޭނެ، އަދި......" އާވާ ކޮންމެވެސް އެއްޗެކޭ ބުނަން އުޅެފައި ކަންބޮޑުވީ ރަފްހާންގެ ގާތުގައި ސާމީގެ ވާހަކަ އޮޅިގެން ނަމަވެސް ދެއްކުނީތީއެވެ. ރަފްހާން ސުވާލުކުރުމުން އާވާ ބުނީ އެއީ ބޮޑުބޭބެއެއް ކަމުގައެވެ. ރަފްހާން އިތުރަށް އަހާކަށް ނޫޅުނެވެ. ރޭގަނޑުގެ ފުން އަނދިރިކަމާއި ވައިރޯޅިތަކުގެ ސަބަބުން ފިނިވެފައިވާ މާހައުލުގައި ރަފްހާންގެ ލޮލަށް ނިދީގެ އަސަރުތައް ވެރިވާން އުޅުނުއިރު އެހެން ޚިޔާލުތަކެއް ސިކުނޑިއަށް ގަދަވެގަންނާން އުޅުނެވެ. އަންހެންކުއްޖަކާއިއެކު މިފަދަ މާހައުލެއްގައި އެކަނިވެލުމުން ވާނީ ކިހިނެއްހެއްޔެވެ؟ އެހެންނޫނަސް އާވާއަކީ ގާނޫނީގޮތުން އޭނަގެ ހައްގަކަށްވެފައިވާ އިރުއެވެ. ރަފްހާން ކުއްލިއަކަށް އަރިވެލާފައި އާވާއާއި ދިމާލަށް ގުދެވެލިއެވެ. އާވާގެ ފަންއިސްތަށިގަނޑު ބާލީސްމަތީ ފެތުރިގެން ދިޔުމާއިއެކު ރަފްހާންގެ އިނގިލިތަކުން އެ ފަށުވިކަން އިހުސާސް ކުރަންފެށިއެވެ.\n"ހެޕީ ނިއު ޔިއަރ އާވާ...." ރަފްހާންގެ އެ ޖުމްލައާއިއެކު އާވާއަށް ޝޮކެއް ލިބުނީ ރަފްހާން ހީނުކުރާފަދަ ކަމެއް ކޮށްލުމުންނެވެ. ރަފްހާންގެ ނޭވާގައި ވި މީރުވަހާއިއެކު އާވާގެ މުޅި ހަށިގަނޑުގާ ފޮނި ފޮނި ރާޅުބާނިތަކެއް ދަތުރުކުރިއެވެ. އެދުވަހު އަނދިރީގައި ޑާކްނައިޓްގެ ފަރާތުން ލިބުނު ހަދިޔާ އެއްޗަކަށް ނުވިއެވެ. ޑާކްނައިޓްއަށް ވުރެ ރަފްހާންގެ ތަޖުރިބާ ހުރިކަން ޔަގީނެވެ. އާ އިހުސާސްތަކެވެ. މިނިޓްކޮޅުތައް ގަރުނަކަށް ބަދަލުވެގެން ދިޔަހެން ހީވިއެވެ. އާވާއަށް ރަފްހާން ދުރުކޮށްލާނެ ބާރެއް ލިބިފައެއް ނެތެވެ. ގުޑާނުލެވުނުތާގައި އެއްޗެކޭ ބުނަން ދޫ ހަރަކާތެއް ނުކުރިއެވެ. ދިފާއުގައި އުފުލާލެވުނު އަތްވެސް ރަފްހާންގެ އަތްތިލައިގެ ތެރޭގައި ހައްޔަރުވެގެން ދިޔައީއެވެ. އާވާ ހައްދެއްނެތް ވަރަށް ބިރުގަތެވެ. ހިތްތެޅެން ފެށިގޮތަށް މުޅިކުއްޖާގެ މޫނު ދަލުން ފެންވެރިއްޖެއެވެ. މާޒީގެ ހަނދާންތައް ސިކުނޑީގައި އެނބުރެން ފެށުމާއިއެކު އާވާ ކޮންމެފަދަ ގޮތަކުންވެސް ސަލާމަތްވެގެން މިތަނުން ދުވެ ފިލަން ނިންމިއެވެ. އެވަގުތު ހަތިޔާރަކަށް އޭނަގެ ދަތްތައް ފިޔަވާ އެހެން އެއްޗެއް ހިތަކަށް ނައެވެ. އޭނަ ބަލާކަށް ނުހުރެ ދިން ހަމަލާގައި ރަފްހާންވެސް ސިހިފައި ދުރަށް ޖެހިލާފައި ތެދުވެއްޖެއެވެ. އެވަރުން ނުވެގެން ރަފްހާން ނުވިސްނާ ހުއްޓާ ފަހަތުން އައިގޮތަށް އާވާ އަދި ރަފްހާން ކޮށްޕާލަން އުޅުނީމަ ހުރިތަނުން ގުޑުވައެއް ނުލެވުނެވެ.\n"އާވާ، ހަމަޖެހިބަލަ، ރުޅިއަންނަވަރުގެ ކަމެއް އަހަރެން ނުކުރަމެއްނު......." ރަފްހާން އެނބުރިލާފައި ހޭވިފައިވާ އިސްތަށިގަނޑު އަތުން ރީތިކޮށްލިއެވެ. އަދި ތުންފަތުގައި އިނގިލިން ފިރުމާލީ ލޭ ހުރިހެން ހީވެފައެވެ. އާވާ ދަތްއެޅި މަންޒަރު ޔާކިންއަށް ފެނުނުނަމަ ވާނީ ކިހިނެއްބާވައޭ އެވަގުތު ހިތަށް އެރިއެވެ. ސީރިޔަސްކޮށް އޭނަގެ އަންހެނުން މިވަނީ ނަފްސާނީ ފަރުވާއަށް ބޭނުންވެފައެވެ.